Flat libunu kamuge liyun maadhamaa rey 12 aa hamayah havaalu kuranee | Mihaaru\nހިޔާ މަޝްރޫއުގައި ފްލެޓަށް އެދޭ ފޯމު ހުށަހަޅަން ބަޔަކު ހައުސިން މިނިސްޓްރީގައި. --ފޮޓޯ/މިހާރު\nފްލެޓް ލިބުނު ކަމުގެ ލިޔުން މާދަމާ ރޭ 12އާ ހަމައަށް ހަވާލުކުރަނީ\n15 ނޮވެމްބަރ 2018 - 16:54 11 comments\nރައީސް އަބްދުﷲ ޔާމީންގެ ސަރުކާރުން ހުޅުވައިލި 7،000 ފްލެޓުގެ މަޝްރޫއުން ފްލެޓް ލިބުނު މީހުންނަށް މާދަމާ ރޭ ދަންވަރު 12 ޖެހުމާ ހަމައަށް ލިޔުން ދޫކުރާނެ ކަމަށް ހައުސިން މިނިސްޓަރު ޑރ. މުހައްމަދު މުއިއްޒު މިއަދު ވިދާޅުވެއްޖެ އެވެ.\nހައުސިން މިނިސްޓްރީގައި، ނޫސްވެރިންނާ ބައްދަލު ކުރައްވައި މިނިސްޓަރު ވިދާޅުވީ އެކި ކެޓަގަރީތަކުން ޝަރުތު ހަމަވެ ފްލެޓް ލިބުނު ގިނަ ބަޔަކާ މިހާރު ލިޔުން ހަވާލުކޮށްފައިވާ ކަމަށެވެ. ބާކީ ތިބި މީހުންނަށް މާދަމާ ރޭ 12 ޖެހުމާ ހަމައަށް ލިޔުން ހަވާލުކުރާނެ ކަމަށް ވެސް ވިދާޅުވި އެވެ.\n"ނޮވެމްބަރު 16ގެ ދަންވަރު 12ގެ ފަހުން އަޅުގަނޑުމެންގެ އެއްވެސް މަސައްކަތެއް އެތަނުގައި [އާ ސަރުކާރު ފެށޭތީ، މިނިސްޓްރީގައި] ނުކުރާނެ. އެ ހިސާބަށް ލިޔުންތައް ދޫކުރާނެ،" މިނިސްޓަރު ވިދާޅުވި އެވެ.\nއެ މަޝްރޫއުން ފްލެޓަށް އެދި ގާތްގަނޑަކަށް 22،000 މީހުން ކުރިމަތިލި އެވެ. އޭގެ ތެރެއިން ފްލެޓަށް ހޮވި، ގެޒެޓް ކޮށްފައިވާ ދާއިމީ ލިސްޓުގައިވާ މީހުންނަށް ދޫކުރާ ލިޔުމުގައިވާ ގޮތުން އެއީ، ޝަރުތު ހަމަވެ ފްލެޓް ކަށަވަރުވި ކަމުގެ ލިއޔުމެކެވެ. އޭގައި ބުނެފައިވާ ގޮތުގައި، ފްލެޓްގެ އެއްބަސްވުމާއި ފައިސާ ދެއްކުން ކުރިއަށް ގެންދާނީ ހައުސިން ޑިވެލޮޕްމެންޓް ކޯޕަރޭޝަން (އެޗްޑީސީ) އިންނެވެ.\nމިނިސްޓަރު ވިދާޅުވި ގޮތުގައި ސިފައިންނާއި ފުލުހުންގެ ތެރެއިން ފްލެޓް ލިބުނު މީހުންގެ ދާއިމީ ލިސްޓު ވެސް އެ ދެ މުއައްސަސާ އަށް މިއަދު ފޮނުވާނެ އެވެ. އަދި ޓާޓާ އާއި ގުޅިފަޅުން ފްލެޓް ބީވި މީހުންނަށް ހިޔާ މަޝްރޫއުން ކަނޑައެޅި ފްލެޓްތަކުގެ ލިސްޓު އާއްމުކޮށް، ލިޔުން ހަވާލުކުރާނެ އެވެ.\nއަލަތު ކައިވެނި ނުވަތަ އެއް ކޮޓަރީގެ ފްލެޓަށް ހުށަހެޅި ޝަކުވާތަކަށް ޖަވާބު ދިނުމަށް ފަހު ދާއިމީ ލިސްޓު އާއްމު ނުކުރާކަން ފާހަގަކުރައްވައި މިނިސްޓަރު ވިދާޅުވީ އެ ލިސްޓު ވެސް މިއަދު ގެޒެޓްކޮށް ލިޔުން ދޫކުރާނެ ކަމަށެވެ. އަލަތު ކައިވެނި ކެޓަގަރީއަށް ފޯމް ހުށަހެޅި މީހުންގެ ތެރެއިން ޝަރުތު ހަމަވާ އެންމެންނަށް ފްލެޓް ދޭން ވަނީ ނިންމައިފަ އެވެ. އެ ކެޓަގަރީ އަށް 1،000 ފްލެޓް ކަނޑައެޅިއިރު، ކުރިމަތިލީ އެ އަދަދަށް ވުރެން މަދުން ކަމަށް ހައުސިން މިނިސްޓްރީން ވަނީ ބުނެފަ އެވެ.\n"އަލަތު ކައިވެނީގެ ކެޓަގަރީ ވެސް ދާއިމީ ލިސްޓު މިއަދު އިއުލާން ކުރާން. ވަގުތު އޮވެއްޖިއްޔާ، އަޅުގަނޑުމެން މަސައްކަތް ކުރަމުން މި އަންނަނީ ދެ ވަނަ ލިސްޓަށް އަރާފައިވާ ފަރާތްތަކުގެ ލިއުންތަކުގެ ލިއުން ވެސް ހަވާލުކުރަން،" މުއިއްޒު ވިދާޅުވި އެވެ.\n"ލިސްޓުތަކަށް އަރާފައިވާ ބޭފުޅުން ވަރަށް ކަންބޮޑުވެލައްވައިގެން އުޅުއްވަނީ، މި ވެރިކަން ބަދަލުވުމަށް ފަހު، ފްލެޓްތައް ލިބުނު ކަމުގެ ލިއުން ވެސް ތިމަންނަމެންނަކަށް ނުލިބޭނެއޭ. އެހެންވީމަ ތިމަންނަމެންނަށް ކޮންމެހެން ވެސް ލިއުން ލިބޭނެ ގޮތް ހައްދަވައި ދެއްވައްޗޭ."\nހައުސިން މިނިސްޓަރު ޑރ.މުއިއްޒު ނޫސްވެރިންނާ ވާހަކަ ދައްކަވަނީ. - ފޮޓޯ: މުހައްމަދު ޝަރުހާން/މިހާރު\nފްލެޓް ދޫކުރީ ނާއިންސާފުން ކަމަށް ބުނެ ކުރާ ތުހުމަތުތައް މިއަދު ވެސް ދޮގުކުރައްވައި މުއިއްޒު ވިދާޅުވި ގޮތުގައި ފްލެޓް ދޫކޮށްފައި ވާނީ ޕޮއިންޓް ދޫކުރަން އާއްމުކުރި އުސޫލާއި ހުށަހެޅި ލިޔުންތަކަށް ބަލައި އިންސާފުންނެވެ. ނުހައްގުން އެއްވެސް މީހަކަށް ފްލެޓް ދޫކޮށްފައި ނޯންނާނެ ކަމަށް ވިދާޅުވި އެވެ.\n"އަޅުގަނޑުމެން ފްލެޓް ދޫކޮށްފައި ވާނީ، އިންސާފުން. ވަރަށް ތެދުވެރިކަމާއި އިޚްލާސްތެރިކަމާ އެކު،" މުއިއްޒު ވިދާޅުވި އެވެ.\nއޭނާ ވިދާޅުވީ ފްލެޓްތައް ދޫކުރާ ގޮތާ މެދު ޝައްކު ކުރާނެ ޖާގަ ރައްޔިތުންނަށް ލިބުނީ، އެމްޑީޕީގެ ވެރިކަމުގައި، އެ ޕާޓީގެ އިސްބޭފުޅަކު ވިދާޅުވި ވާހަކަ އަކާ ގުޅިގެން ކަމަށް ބެލެވޭ ކަމަށެވެ. އެހެން ޕާޓީތަކުގެ މީހުންނަށް ފްލެޓް ލިބޭނީ އެމްޑީޕީގެ މެމްބަރުންނަށް ދިނުމަށް ފަހުގައޭ އެމްޑީޕީގެ އިސްބޭފުޅަކު ވިދާޅުވުމަކީ ކިތަންމެ އިންސާފުވެރިކޮށް ދިނަސް ރައްޔިތުން ސުވާލު އުފައްދާ ކަމެއް ކަމަށް މުއިއްޒު ވިދާޅުވި އެވެ.\n"ފްލެޓް ދޫކުރުމުގައި އެމްޑީޕީ މީހެއް ވިއްޔާ ނުދިނުމުގެ އުސޫލެއް ނުގެންގުޅެން. ހަމަޔާއި އިންސާފުން އެކަން ކޮށްފައި ވާނީ. ފްލެޓް ލިބުނު މީހުންގެ ތެރޭގައި އަޅުގަނޑަށް ޔަގީން، އެމްޑީޕީގެ ގިނަ ބަޔަކު ވެސް އުޅޭނެ. ވަކި ބަޔަކަށް ދީ، އަނެއް ބަޔަކަށް ނުދޭ އުސޫލެއް ނުގެންގުޅެން،" މިނިސްޓަރު ވިދާޅުވި އެވެ. ފްލެޓް ދޫކުރިގޮތާ މެދު ހަގީގަތާ ޚިލާފު ވާހަކަތަކެއް ދައްކަމުންދިޔަ ނަމަވެސް، އިންތިޚާބީ ރައީސް އިބްރާހިމް މުހައްމަދު ސޯލިހް (އިބޫ) ވެރިކަމާ ހަވާލުވެވަޑައިގެން އެމަނިކުފާނުގެ ސަރުކާރުން، މި ފްލެޓްތައް ލިބުނު މީހުންގެ އަތުން އަތުލައި، ބޭއިންސާފު ނުވުމަށް މުއިއްޒު އިލްތިމާސްކުރެއްވި އެވެ.\nއިތުރު ލިޔުންތައް ހުޅުމާލެ ހުޅުމާލެ ހައުސިން ކުރީގެ މިނިސްޓަރު ޑރ. މުހައްމަދު މުއިއްޒު ހިޔާ މަޝްރޫއު ހައުސިން މިނިސްޓަރު ހައުސިން މިނިސްޓްރީ ބޯހިޔާވަހިކަން


Covid ah fahu baavvaa furathama AIIFA Awards Show faskoffi - vNews.mv\nކޮވިޑަށްފަހު ބާއްވާ މިއަހަރުގެ ފުރަތަމަ އައިފާ އެވޯޑް ޝޯވް ފަސްކޮށްފި\nމަރިޔަމް ޝާހިދާ 17 May 2022, 22:02\nމިހިނގާ މޭ މަހުގެތެރޭ ޔޫއޭއީގެ އަބޫ ދާބީގައި ބޭއްވުމަށް ހަމަޖެހިފައިވާ އިންޓަނޭޝަނަލް އިންޑިއަން ފިލްމު އެކަޑަމީ އެވޯޑްސް (އައިފާ) މިއަހަރުގެ ޖުލައި މަހަށް ފަސްކުރެވިފައިވާކަމަށް އައިފާއިން ބުނެފިއެވެ.\nމިމަހުގެ 19 އިން 21 އަށް ބޭއްވުމަށް ހަމަޖެހިފައިވާ އައިފާގެ 22 ވަނަ އެވޯޑް ހަފްލާ ފަސްކުރެވިފައިވަނީ، ޔޫއޭއީގެ ރައީސް ޝައިޚް ޚަލީފާ ބިން ޒައިދު އަލް ނަހްޔާން މިދިޔަ ހުކުރު ދުވަހު އަވަހާރަވުމާ ގުޅިގެން އެޤައުމަށް ލިބިފައިވާ ހިތާމާއިގައި ބައިވެރިވުމުގެ ގޮތުންނެވެ.\nއިންޑިއާގެ ނޫހެއްކަމަށްވާ އިންޑިއާ ޓުޑޭގައި ބުނެފައިވާގޮތުން މިޙަފްލާ ބޭއްވުމަށް ހަމަޖެހިފައިވަނީ ޖުލައިމަހުގެ 14 އިން ފެށިގެން 16 ވަނަ ދުވަހާ ހަމައަށް އަބޫ ދާބީގައެވެ.\nމިކަން އިއުލާނުކުރުމަށްފަހު އައިފާއިން ކޮށްފައިވާ ޓުވީޓް މެސެޖްގައި މިހިތާމަވެރި ދަނޑިވަޅުގައި އެޤައުމުގެ ރައްޔިތުންނާއެކު ހިތާމައިގައި ބައިވެރިވާކަމަށް އައިފާއިންވަނީ ބުނެފައެވެ. އަދި އެ ޢާއިލާއަށާއި ގާތް ތިމާގެ ފަރާތްތަކަށް ތައުޒިއްޔާގެ މެސެޖެއްވެސް އައިފާއިން ވަނީ ރައްދުކޮށްފައެވެ.\nއަބޫ ދާބީގެ ޔާސް އައިލޭންޑްގައި ބާއްވަން ހަމަޖެހިފައިވާ މިޝޯވްއަށް ދިއުމަށްޓަކައި ވަރަށްގިނަ ބަޔަކުވަނީ ތައްޔާރުވެފައެވެ. ޚާއްސަކޮށް މިއީ ކޮވިޑްގެ ބަލިމަޑުކަމަށްފަހު ބޭއްވޭ ބޮޑު އިވެންޓަކަށްވުމުން ގިނަ ބަޔަކު މިޝޯވްއަށް ވަރަށްބޮޑަށް އިންތިޒާރުކުރެއެވެ.\nޝޯވްއަށް ދިއުމަށްޓަކައި ދުރާލާ ޓިކެޓް ގަނެފައިވާ ފަރާތްތަކަށް ޓިކެޓްގެ ދުވަސް ބަދަލުކުރުމުގެ އިންތިޒާމް މިހާރު ހަމަޖައްސަމުން އަންނަ ކަމަށާއި މިކަމުގެ ސަބަބުން ދަތިތައް ދިމާވާ ފަރާތްތަކުގެ ކިބައިން އައިފާއިންވަނީ މަޢާފަށް އެދިފައެވެ.\n2،000 ވަނަ އަހަރުން ފެށިގެން ބާއްވަމުން އަންނަ އައިފާ އެވޯޑް ޝޯވްއަކީ ބޮލީވުޑްގެ ގިނަ ބަޔަކު އެއްތަނަކުން ފެނިގެންދާ ގިނަ ބައެއްގެ މެދުގައި މަގުބޫލު އިވެންޓެކެވެ.\nމިފަހަރުގެ އިވެންޓުގެ ހޯސްޓުގެގޮތުގައި ފެނިގެންދާނެކަމަށް ރިޕޯޓުތަކުން ބުނެފައިވަނީ އެކްޓަރު ސަލްމާން ޚާންއެވެ.\nއައިފާ އެވޯޑް ބާއްވާ ޔަސް އައިލޭންޑަކީ އަބޫދާބީގައި ފާހަގަކޮށްލެވޭ މުނިފޫހިފިލުވައިދޭ ގިނަ ހަރަކާތްތަކެއް ހިމެނޭ ތަނެކެވެ. އޭގެތެރޭގައި ފެންވަރު ރަގަޅު މޮޓޯ ސްޕޯޓްސްތަކާއި ބައިނަލްއަޤްވާމީ ފެންވަރުގައި ފާހަގަކޮށްލެވޭ ގޯލްފް ކޯސްއެއް ހިމެނެއެވެ.


Local council inthikhaab gai 2,400 ah vure gina meehun kurimathilaifi | Mihaaru\nކައުންސިލް އިންތިޚާބަށް 2،400 އަށް ވުރެ ގިނަ މީހުން ކުރިމަތިލައިފި\nއިލެކްޝަންސް ކޮމިޝަންގެ ރައީސް ޝަރީފް: ކައުންސިލް އިންތިޚާބަށް 2،400 އަށް ވުރެ ގިނަ މީހުން ކުރިމަތިލާފައިވާ ކަމަށް ވިދާޅުވި -- މިހާރު ފޮޓޯ/ހުސެއިން ވަހީދު\n29 ފެބުރުއަރީ 2020 - 23:10\nއަންނަ އޭޕްރީލް ހަތަރެއްގައި ބާއްވާ ކައުންސިލްތަކުގެ އިންތިޚާބާއި އަންހެނުންގެ ތަރައްގީ އަށް މަސައްކަތްކުރާ ކޮމިޓީތަކުގެ އިންތިޚާބަށް ކުރިމަތިލުމުގެ ފުރުސަތު މިދިޔަ ހަފުތާގައި ވަނީ ހަމަވެފަ އެވެ.\nއިލެކްޝަންސް ކޮމިޝަނުން މިރޭ ބޭއްވި ނޫސްވެރިންގެ ބައްދަލުވުމެއްގައި، އެ ކޮމިޝަންގެ ރައީސް އަހުމަދު ޝަރީފް ވިދާޅުވީ، ކައުންސިލްތަކުގެ އިންތިޚާބަށް ސިޔާސީ ޕާޓީތަކާއި އަމިއްލަ ގޮތުން 2،435 މީހަކު ކުރިމަތިލާފައިވާ ކަމަށެވެ.\nޝަރީފް ވިދާޅުވި ގޮތުގައި، އެންމެ ގިނަ މީހުން ކުރިމަތިލީ އެމްޑީޕީންނެވެ. އެއީ 876 ކެންޑިޑޭޓުންނެވެ. ދެ ވަނަ އަށް އެންމެ ގިނައިން ކުރިމަތިލި ޕީޕީއެމްގެ ކެންޑިޑޭޓުންގެ އަދަދަކީ 679 އެވެ. ޖުމްހޫރީ ޕާޓީން ކުރިމަތިލީ 127 ކެންޑިޑޭޓުންނެވެ. އަދާލަތު ޕާޓީން 30 ގޮނޑިއަކަށް، އެމްޑީއޭ އިން 22 ގޮނޑިއަކަށް އަދި ކުރީގެ ރައީސް މައުމޫން އަބްދުލްގައްޔޫމްގެ އެމްއާރުއެމުން 16 ގޮނޑިއަކަށް ކެންޑިޑޭޓުން ނެރުނު ކަމަށް ޝަރީފް ވިދާޅުވި އެވެ. މީގެ އިތުރުން އެމްއެލްއެސްޑީޕީން ހަތަރު ގޮނޑިއަކަށް ކެންޑިޑޭޓުން ނެރުނުއިރު، ޑީއާރުޕީން ވާދަކުރަނީ އެއް ކެންޑިޑޭޓަކު ކަމަށް އިލެކްޝަންސް ކޮމިޝަންގެ ރައީސް ވިދާޅުވި އެވެ.\nމި އިންތިޚާބަށް އަމިއްލަ ގޮތުން ކުރިމަތިލި ކެންޑިޑޭޓުންގެ އަދަދަކީ 680 އެވެ.\nއިންތިޚާބުގައި 12 ރަށެއްގެ 15 ގޮނޑިއަކަށް މީހުން ކުރިިމަތިލާފައިވަނީ އިންތިޚާބު ކުރަންޖެހޭ އަދަދަށް ކަމަށް ވާތީ އެ މީހުން އެ މަގާމުތަކަށް ހޮވިފައިވާ ކަމަށް މިވަގުތު ބަލަންޖެހޭ ކަމަށް ވެސް ޝަރީފް ވިދާޅުވި އެވެ.\n"އެ 12 ރަށުގެ 15 ގޮނޑިއަށް މިހާރު ވަނީ ގާނޫނުގައިވާ ގޮތުގެ މަތިން އެ ކުރިމަތިލާފައިވާ ފަރާތްތައް މި ވަގުތަށް ބަލާ ކަމުގައި ވަނީ ނަމަ ހޮވިފައި. އެހެން ނަމަވެސް ހޮވުނު ކަމުގެ އިއުލާން އަޅުގަނޑުމެން ކުރާނީ ގުރުއަތުލުމުގެ ރަސްމިއްޔާތު ބާއްވާ ދުވަހު،" ޝަރީފް ވިދާޅުވި އެވެ.\nއޭނާ ވިދާޅުވީ އަންހެނުންގެ ތަރައްގީ އަށް މަސައްކަތްކުރާ ކޮމިޓީތަކަށް 1،817 މީހަކު ކުރިމަތިލާފައިވާ ކަމަށާއި އޭގެ ތެރެއިން 22 ރަށަކަށް ކުރިމަތިލާފައި ވަނީ އިންތިޚާބު ކުރަންޖެހޭ އަދަދަށް ކަމަށްވާތީ ނަން އަނބުރާ ނުގެންދާ ނަމަ، އިންތިޚާބަކާ ނުލައިި އެ މީހުން އެ މަގާމުތަކަށް ހޮވޭނެ ކަމަށެވެ. އަދި ތިން ރަށެއްގެ އަންހެނުންގެ ކޮމިޓީ އަށް އިންތިޚާބު ކުރަންޖެހޭ އަދަދަށް ވުރެ މަދުން މީހުން ކުރިމަތިލާފައިވާ ކަމަށާއި އެހެން ދެ ރަށެއްގައި އެއްވެސް މީހަކު އެ ކޮމިޓީ އަށް ވާދަނުކުރާ ކަމަށް ވެސް ޝަރީފް ވިދާޅުވި އެވެ. އެހެންވެ، އެ ރަށްތަކުގައި ކޮމިޓީތަކަށް ކުރިމަތިލާން އަލުން ހުޅުވައިލާނެ ކަމަށް ވެސް އޭނާ ވިދާޅުވި އެވެ.\n"މި ރަށްތަކުގައި ކުރިމަތިލުމަށްޓަކައި އިރާދަކުރެއްވިއްޔާ އަލުން އަޅުގަނޑުމެން ވަރަށް އަވަހަށް އިއުލާން ކުރާނަން. އެކަމަކު މި އިންތިޚާބާ އެކީގައެއް ނޫން އަލަށް އިއުލާންކުރާ މަގާމުތަކަށް އިންތިޚާބު ބާއްވާނީ،" ޝަރީފް ވިދާޅުވި އެވެ.\nލޯކަލް ކައުންސިލްތަކުގެ އިންތިޚާބު އަދަދުތަކުން:\n- ވާދަކުރަނީ 2،435 ކެންޑިޑޭޓުން.\n- އެމްޑީޕީ: 876 ކެންޑިޑޭޓުން.\n- ޕީޕީއެމް: 679 ކެންޑިޑޭޓުން.\n- ޖުމްހޫރީ ޕާޓީ: 127 ކެންޑިޑޭޓުން.\n- އަދާލަތު ޕާޓީ: 30 ކެންޑިޑޭޓުން.\n- އެމްޑީއޭ: 22 ކެންޑިޑޭޓުން.\n- އެމްއާރުއެމް: 16 ކެންޑިޑޭޓުން.\n- އެމްއެލްއެސްޑީޕީ: ހަތަރު ކެންޑިޑޭޓުން.\n- ޑީއާރުޕީ: އެއް ކެންޑިޑޭޓް.\n- އަމިއްލަ ގޮތުން ވާދަކުރަނީ 680 ކެންޑިޑޭޓުން.\n- 12 ރަށެއްގެ 15 ގޮނޑިއަކަށް ކެންޑިޑޭޓުން ކުރިމަތިލީ އިންތިޚާބު ކުރަންޖެހޭ އަދަދަށް. (އެހެންވެ، އެ ކެންޑިޑޭޓުން މިވަގުތަށް ވަނީ ހޮވިފައި. އެކަމަކު، ނަންތައް އިއުލާން ކުރާނީ ގުރުއަތުލާ ދުވަހު)\nއޭނާ ވިދާޅުވި ގޮތުގައި، އިންތިޚާބުގައި އެހެން ތަންތަނަށް ވޯޓުލުމަށް ރީ-ރަޖިސްޓަރީ ކުރުމަށް 22،000 އަށް ވުރެ ގިނަ ފޯމު ވަނީ ލިބިފަ އެވެ. އަދި 53 ރިސޯޓެއްގައި ރީ-ރަޖިސްޓަރީ ވާން ހުޅުވައިލިޔަސް، ވޯޓު ފޮށި ބަހައްޓަން ބޭނުންވާ މިންވަރަށް ރީ-ރަޖިސްޓަރީ ކުރީ 22 ރިސޯޓެއްގައި ކަމަށް ވިދާޅުވި އެވެ. އެކަމަކު، އެހެން ފަހަރުތަކާ އަޅާ ބަލާއިރު ރިސޯޓްތަކުގެ ރީ-ރަޖިސްޓަރީ ވެފައިވާ މިންވަރު މަދު ކަމަށް ޝަރީފް ވިދާޅުވި އެވެ. އަދި ވޯޓު ފޮށި ނުބެހެއްޓޭ ރިސޯޓްތަކުގެ މުވައްޒަފުންނަށް އެހެން ތަންތަނަށް ރަޖިސްޓަރީ ވާން ފުރުސަތު ލިބޭނެ ކަމަށް ވިދާޅުވި އެވެ.\n"އަލުން އެހެން ފޮށިތަކަށް ރީ-ރަޖިސްޓްރާ ކުރުމަށްޓަކައި އަޅުގަނޑުމެން ހުޅުވައިލާނަން ހަ ވަނަ ދުވަހުގައި. އެއީ މާޗް މަހުގެ ހަ ވަނަ ދުވަހުން މާޗް މަހުގެ ހަތް ވަނަ ދުވަހުގެ ނިޔަލަށް،" ޝަރީފް ވިދާޅުވި އެވެ.\nއޭނާ ވިދާޅުވީ، އިންތިޚާބުގައި ހަރަކާތްތެރިވާނެ އޮފިޝަލުން އަދިވެސް އެކަށީގެންވާ މިންވަރަކަށް ނުލިބޭ ކަމަށާއި 6،300 އަށް ވުރެ ގިނަ އޮފިޝަލުން ބޭނުންވާއިރު، ރަށްރަށުގައި ތިބި ސިވިލް ސާވިސް މުވައްޒަފުން ވެސް ހިމަނައިގެން މިހާތަނަށް ލިބުނީ 4،000 އޮފިޝަލުން ކަމަށެވެ. ނަމަވެސް އަދި އިތުރަށް 2،000 އޮފިޝަލުން ބޭނުންވެ އެވެ. އެހެންވެ، ސިޔާސީ ޕާޓީތަކާއި ސަރުކާރުގެ ކުންފުނިތަކާ އެކު މަޝްވަރާކޮށް، އިތުރު އޮފިޝަލުން ލިބޭތޯ ބަލަމުންދާ ކަމަށް އިލެކްޝަންސް ކޮމިޝަންގެ ރައީސް ވިދާޅުވި އެވެ. އަދި ޝައުގުވެރިވާ މީހުން އެކަމަށް ކުރިމަތިލާން އެދޭ ކަމަށް ވެސް ޝަރީފް ވިދާޅުވި އެވެ.\n"އާންމު ރައްޔިތުންނަށް ވެސް އަޅުގަނޑުމެން ދަންނަވާލާނީ މި އިންތިޚާބުގައި މަސައްކަތްކޮށް ދިނުމަށް އިލެކްޝަންސް ކޮމިޝަނަށް މިކަމުގައި އެހީތެރިވެދެއްވުމަށް ހުރިހާ ފަރާތްތަކުން ވެސް އިސް ނަންގަވައިގެން ކުރިމަތިލެއްވުމަށް،" އޭނާ ވިދާޅުވި އެވެ.\nޝަރީފް ވިދާޅުވީ ޕާޓީތަކުގެ މެމްބަރުން އޮފިޝަލުންގެ ގޮތުގައި ނެގިޔަސް، އެކަމުގައި ޕާޓީތަކުގެ މެދުގައި ހަމަހަމަ އުސޫލެއް ގެންގުޅޭނެ ކަމަށެވެ. އަދި އޮފިޝަލުންނަށް ދޭ އެލަވަންސް ވެސް މި އިންތިޚާބުގައި ބޮޑު ކޮށްފައިވާ ކަމަށް އޭނާ ވިދާޅުވި އެވެ.\nޝަރީފް ވިދާޅުވި ގޮތުގައި ކެންޑިޑޭޓުންގެ މެދުގައި ގުރުއަތު ނެގުން އަންނަ ހަފުތާގައި ބާއްވާނެ އެވެ. އޭގެ ފަހުން، ކެމްޕެއިން ރަސްމީކޮށް ކުރިއަށް ގެންދެވޭނެ ކަމަށާއި ރީ-ރަޖިސްޓްރޭޝަން މަރުހަލާ އެއްކޮށް ނިމުމުން މި މަހުގެ 12 ވަނަ ދުވަހު ފައިނަލް ރީ-ރަޖިސްޓްރޭޝަން ލިސްޓް އާންމު ކުރާނެ ކަމަށް ވެސް އޭނާ ވިދާޅުވި އެވެ.\nއިލެކްޝަންސް ކޮމިޝަން ލޯކަލް ކައުންސިލްތައް ލޯކަލް ކައުންސިލްތަކުގެ އިންތިޚާބު 2020 ލޯކަލް އިންތިހާބު އީސީގެ ރައީސް އަހުމަދު ޝަރީފް\nނަމަނަމަ ޅަ އެއްޗެއް ނާޅާތި ޝަރީފޫ މިފަހަރު. ރައްޔިތުން ތިބީ ވަރަށް ހުޝިޔާރު ވެގެން\nފައިބި އަހަރުވެސް މަ އޮފިސަލަކަށް ދިޔައިން މަގޮލާހުރީ ބަނޑަށް ކެއުމާސައި ތަނަށް ގެނައުމުގެ އިންތިޒާމް ހަމަޖައްސާފަކާއެއް ނޯވޭ ބުނަނީ ކާއެއްޗެތި ބޭނުންނަމަ ބުނާށޭ އެއީ ބުނެ ކިޔައިގެން އާދޭސްކޮށްގެން ކުރަން ޖެހޭ ކަމެއް ނޫންކަން އިރުކޮއްތު ހަމަޖައްސަން ޖެހޭނެ ކިތަންމެ ހައިވިޔަސް ބުނާ މީހާ ގޯސްވާނީ ވޯޓުލާން ފަށަށް ހެނދުނުސައެއް ބޮޑު ހޯލެއްގައި އިންތިޒާމް ކުރޭ އެކަމަކު އެތަނަށް އެންމެން އެކީ ވަދެ ތާށިވެ ލަދު ހުރި މީހުން ދަނީ މަސައްކަތަށް ހުސްގޮހޮރާ\nޝަރީފޫ ފެނުނަސް ފާޑެއްގެ ފޫއްސެއްވަނީ. ކިތައްމެ ވަރަކަށް ހިތްވަރުކުރިޔަސް އެމްޑީޕީ އިން ރިޔާސީ އިންތިހާބަކަށް ޝަރީފޫ ތިޔަތާ ރައީސްއަކަސް ބަހައްޓައިގެން ނުދާނެ. ފުއާދު އެއިނީ ދޮންކޮށްލައިފައި. އެމީހުންނަށް އެގޭނެ އެކުވެރި ޔާމީން އަށް ފައިސާގެ ދަހިވެތިކަމުގައި ލަޑުދިންމީހަކު އިހްލާސްތެރިއެއްނުވާނެކަން.\nމިހާރު ހިތައް އަރަނީ ތިޔަ ސަރީފޭ ކިޔާމިހާ ވޯޓްއައް ކިހިނެއް ހަދާނެބާއޭ\nވޯޓަށް ގޮތެއް ހެދޭނެމީހަކު ނެތެވެ. ސަރީފަކަސް ހަކީމަކަސް ހެވެ. އެންމެންގެ ކުރިމަތީގައި ވޯޓްލާފައި އެންމެންގެ ކުރިމަތީގައި ވޯޓްގުނާއިރު ހެދޭނެ މަކަރެއް ނެތެވެ. ތިޔައުޅެނީ ސަޕޯޓްކުރާ މީހާ ނުހޮވުނީމަ ހަޖަމްކުރަން ދަތިވެގެންނެވެ. ތި ޕައުޑަރު މާބޮޑަށްވެސް ކުޅީ ކަންނޭނގެއެވެ\nކޮންމެ ކެނޑިޑޭޓަކު 1500× 2400 މީހުން ޖުމްލަ 3600000 ރުފިޔާ އިލެކްޝަނަށް\nއިލެކްޝަން ގަ ހަރަކާތްތެރިވާ އޮފިޝަލުން ނުލިބިގެން އުޅޭ މައްސަލައަށް ހައްލު އަންނާނެ ހުރިހާ އިލެކްޝަނެއް އެއްދުވަހެއްގަ ބޭއްވުމުން. ހަރަދުތައްވެސް ކުޑަކުރެވޭނެ. ވަގުތުވެސް ސަލާމަތް ކުރެވޭނެ. މިއީކީ ނުވާވަރުގެ ކަމެއްނޫންކަން އިހަށް ދުވަހު މަޖިލީހުން އިސްލާހުކުރި ގާނޫނުތަކުން އެނގޭނެ. ޝަރީފު މަޖިލީހަށް މިކަން ހުށަހަޅަންވީ ނޫންތޯ؟\nމީނައަށް ތަނެއްގެ ކޯޑިނޭޓަރުކަން ދޭންވީ. ވަރަށްވެސް ބޯބޮޑު ޚިޔާލެއް. ހިތަށް އަރާ މުޅި ސަރުކާރުގައިވެސް ބޯހުރި އެކަކުވެސް ނެތީބާޢޭ.


Uganda Gai Ehjinsun Gulhunhingaa Meehun Maran Thayyaaru vehjje - Vaguthu\nޔުގެންޑާގައި އެއްޖިއްސުން ގުޅުން ހިންގާ މީހުން މަރަން ތައްޔާރުވެއްޖެ\n8 މަސް ކުރިން ( އޮކްޓޯބަރ 11, 2019 )\nދެކުނު އެފްރިކާގެ ގައުމެއް ކަމުގައިވާ ޔުގެންޑާ ސަރުކާރުން އެއްްޖިންސުން ގުޅުން ހިންގާ މީހުން މަރަން ޤާނޫނެއް ފާސްކޮށް، އަމަލު ކުރަން ތައްޔާރުވެއްޖެއެވެ.\nއެގައުމުގެ ނޫސްތަކުން ރިޕޯޓުކޮށްފައި ވާގޮތުގައި އެއްޖިންސުން ގުޅުން ހިންގާ މީހުން މަރާ ބިލަކީ މީގެ5އަހަރު ކުރިން އެގައުމުގެ ގާނޫނު ހަދާ މަޖިލީހަށް ހުށަހެޅިފައިވާ ބިލެކެވެ. އެގައުމުގެ މިނިސްޓަރ އޮފް އެތިކްސް އެންޑް އިންޓަގްރިޓީ ޝިމޮން ލޮކޯޑޯ ވިދާޅުވެފައި ވަނީ އެގައުމުގައި އެއްޖިންސުން ގުޅުން ހިންގުމަކީ އާންމު ކަމެއް ނޫންކަމަށާއި، ނަމަވެސް ޒުވާނުންގެ ތެރޭގައި އެކަމަށް އަރައިގަންނަ މީހުން އިތުރުވަމުން އަންނަ ކަމަށެވެ. އަދި އެގައުމުގެ ސުކޫލުތަކުގައިވެސް އެމައްސަލަ ބޮޑުވެދާނެ ފަދަ ނިޝާންތައް ފެންނަމުންދާ އޭނާ ވަނީ ވިދާޅުވެފައެވެ.\nއެބިލުގައި ހިމަނައިފައިވާ ގޮތުންނަމަ އެއްޖިންސުން ގުޅުން ހިންގާ މީހުންގެ އިތުރުން އެކަމަށް ބާރުލިބޭފަދަ އަމަލުތައް ހިންގައި އެފަދަ އަަމަލުތަކަށް ތަރުހީބުދޭ މީހުންނަވެސް އަދަބުދެވޭނެއެވެ.\nއެއްޖިންސުން ގުޅުން ހިންގުމަކީ ދުނިޔޭގެ ގިނަ ގައުމުތަކެއްގައި މަނާކަމެކެވެ. އެކި ދީންތަކުގެ މީހުން ދެކޭގޮތް ތަފާތު ކަމުގައި ވީނަަމަވެސް ގިނަ ބަޔަކު އެކަމަކަށް ތާއިދެއް ނުކުރެއެވެ. މިކަން އަނބުރާލައިފައިވަނީ ދުނިޔޭގެ އެންމެ ތަހުޒީބުވެފައިވާ ގައުމުކަމުގައިވާ އެމެރިކާއިންނެވެ.\nޔުގެންޑާގައި އެއްޖިންސުން ގުޅުން ހިންގާ މީހުންނަށް މަރުގެ އަދަބު ދިނުމަށް ޤާނޫނެއް ފާސްކުރުމުން އިންސާނީ ޙައްޤުތަކަށް މަސައްކަތް ކުރާ ކަމަށް ބުނާ ފަރާތްތަކުން ގެންދަނީ ޔުގެންޑާ ސަރުކާރާއި ދެކޮޅަށް އަޑުއުފުލަމުންނެވެ.\n2010 ވަނަ އަހަރު ޔުގެންޑާގެ ނޫހަކުން ވަނީ 100 އަށް ވުރެ ގިނަ މީހުންގެ ފޮޓޯއާއި އެކު ނަންތައް އިއުލާންކޮށް އެއީ އެޖިންސުން ގުޅުން ހިންގާ މީހުންނާއި ކުޑަކުދިންނަަަށް ޖިންސީ ގޯނާ ކުރާ މީހުން ކަމަށް ބުނެ އެމީހުން ދަންޖައްސަން ގޮވާލާފައެވެ. އެނޫހުން ގިނަ ބައެއްގެ ނަންތައް އިއުލާން ކުރުމުން ވެސް އިންސާނީ ޙައްޤުތަކަށް މަސައްކަތް ކުރާ ކަމަށް ބުނާ ފަރާތްތަކުން އެނޫހާއި ދެކޮޅަށް އަޑުއުފުލާފައިވެއެވެ.\nބިންގަނޑު ކަނޑައިގެންގޮސް އައިވަރީ ކޯސްޓުން ގިނަ ބަޔަކު މަރުވެއްޖެ\nނައިޖަރުގެ ޖައްވު ލޭ ކުލައަށް ބަދަލުވެ، ބިރުވެރިކަން އުފެދިއްޖެ\nއޮކްޓޯބަރ 11, 2019 10:40\nދެކުނު އެފްރިކާ އަކީ މުުޅިން އެހެން ގައުމެއް.\nއޮކްޓޯބަރ 11, 2019 14:20\nދެކުނު އެފްރިކާއަށް ނިސްބަތްވާ، ދެކުނު އެފްރިކާގެ ގައުމެއް....ދޭހަވަނީ އެފްރިކާގެ ދެކުނު ސަރަހައްދަށްކަން ޔޫގެންޑާ ނިސްބަތްވަނީ. ސައުތު އެފްރިކާ ކިޔާ ގައުމެއް އޮވޭ. އެއީ އެގައުމަށް ކިޔާގޮތް. ހަބަރުގަ އޮތީ ދެކުނު އެފްރިކާ އޭ. އެހެންވީމަ މައްސަލައެއް ނެތް. ސައުތު އެފްރިކާ އަށް ނަމަ މައްސަލައަކަށް ވެދާނެ. ދެން ވިސްނާލަން އެއީ ފަރުދީ ކަމެއް. ބޭކާރު ކޮމެންޓް ނުކޮށް\nއޮކްޓޯބަރ 11, 2019 14:43\nއެބުނީ ޔުގެންޑާއަކީ އެފްރިކާގެ ދެކުނު ބިތުގައިވާ ޤައުމެކޭ.\nއޮކްޓޯބަރ 12, 2019 08:53\nޔުގެންޑާ އެއީ އިރުމަތީ-މެދުތެރޭ އެފްރިކާގެ ގައުމެއް.އިރުމަތިން ކެންޔާގެ ބޯޑަރ ، ދެކުނުން ދެކުނު ސޫދާނުގެ ބޯޑަރ ، ހުޅަނގުން ޑިމޮކްރެޓިކް ރިޕަބްލިކް އޮފް ކޮންގޯ ، ދެކުނު-ހުޅަނގުން ރުވާންޑާ އަދި ދެކުނުން ޓެންޒޭނިއާ.( ކޯޑިނޭޓްސް: 1.3733° N, 32.2903° E)\nއޮކްޓޯބަރ 11, 2019 13:00\nއޮކްޓޯބަރ 11, 2019 15:02\nބަރާބަރު.. ތިއީ ހަގީގީ ވެރީންނަކީ.. ހުޅަނގުގެ ހައްދުންނަޓާފައިވާ ޖިންސީ މުޖުތަމައުތަކުގެ ފިތުނައިން ސަލާމަތަ ވެވޭނީ ހަމަ އިސްލާމީ ޝަރީއަތުން ނުވަތަ އެޝަރީއަތުގެ އުސޫލުތަކުން.\nއޮކްޓޯބަރ 11, 2019 16:13\nޔަގީންތާ.ދެން މުސްލިމުން މި ފެންވަރުގަ މި ތިބީ ކީއްވެބާ\nއެއީ މުސްލިމުންގެ ތެރޭ ޖާހިލުންގިނަވެގެން، ދައްކަވަން ހުރިކަމެއް ދައްކަވާފައި ގެންދަވާނެ.\nއޮކްޓޯބަރ 11, 2019 19:41\nސާބަހޭ. ތިއީ މޭންއެއް\nމެއި 6, 2020 21:04\nޅެއްގިބަބުރު އެފް ރިކާަބަބު ރު


Resort hadhan faisaa hoadhan SBI aa mashvaraakohfi\nރިސޯޓު ހަދަން ފައިސާ ހޯދަން އެސްބީއައިއާ މަޝްވަރާކޮށްފި\nމިނިސްޓަރު އަލީ ވަހީދު އެސްބީއައިއާއެކު މަޝްވަރާ ކުރަނީ- ފޮޓޯ: ޓޫރިޒަމް\nނުހެދި ހުރި ރިސޯޓުތައް ހަދަން ބޭނުންވާ ފައިސާ ހޯދަން ޓޫރިޒަމް މިނިސްޓަރު އަލީ ވަހީދު ސްޓޭޓް ބޭންކް އޮފް އިންޑިއާ (އެސްބީއައިއާ) މަޝްވަރާ ކޮށްފި އެވެ.\nއެސްބީއައިއާއެކު މަޝްވަރާތައް ކުރިއަށް ގެންދިޔަ މަޝްވަރާތަކުގައި މިނިސްޓަރު އަލީ ވަހީދުގެ އިތުރުން ޓޫރިޒަމް މިނިސްޓްރީގެ އިސްވެރިންނާއި އެސްބީއައި މޯލްޑިވްސްގެ އިސް ފަރާތްތައް ބައިވެރިވެ ވަޑައިގަތެވެ.\nއެސްބީއައިއާއެކު މަޝްވަރާ ކުރިއަށް ގެންގޮސްފައިވާއިރު، އިންޑިއާއިން ވަނީ ރާއްޖެއަށް މާލީ ގޮތުން ހާއްސަ އެހީތަކެއް ދޭން ނިންމާފަ އެވެ. ރައީސް އިބްރާހިމް މުހައްމަދު ސޯލިހު ދާދިފަހުން އިންޑިއާއަށް ކުރެއްވި ދަތުރުފުޅުގައި ވަނީ 1.4 ބިލިއަން ޑޮލަރު ލޯނެއް ދޭން ނިންމާފަ އެވެ. މިގެތެރޭގައި ކްރެޑިޓް ފެސިޓީތައްވެސް ހިމެނެ އެވެ.\nޓޫރިޒަމް މިނިސްޓްރީގެ ތަފާސް ހިސާބުތައް ދައްކާ ގޮތުގައި އެންމެ ފަހުން އާއްމުކުރި ތަފާސް ހިސާބުތައް ދައްކާ ގޮތުން ރާއްޖޭގައި 140 ރިސޯޓް ހިންގަމުންދެ އެވެ. މީގެތެރޭގައި ހިމެނެނީ 12 ހޮޓަލެވެ. އަދި 508 ގެސްޓްހައުސް އެވެ. އަދި 148 ސަފާރީ ހިމެނެ އެވެ. ޓޫރިސްޓުންނަށް ހިދުމަތް ދިނުމަށް 308 ޓްރެވެލް އޭޖެންސީ އާއި 272 ޑައިވް ސްކޫލް ހިމެނެ އެވެ.\nޓޫރިޒަމް އަލީ ވަހިދު\nއާ ރިސޯޓުތަކެއް ދޫކުރަން ސަރުކާރު ތައްޔާރުވަނީ\nރެކޯޑަކާއެކު ޓޫރިޒަމަށް 36 ޕަސެންޓުގެ ކުރިއެރުމެއް\nޗައިނާ މާކެޓު ރަނގަޅުވެ، ޓޫރިޒަމަށް ކުރިއެރުން


ޝެޓްސްގެ "ލީޑާރސް ޓްރިޕް" ގައި މިފަހަރު ތޮއްޑޫއަށް ދިއުމަށް ހަމަޖެހިއްޖެ - MNUSU\nފެކަލްޓީ އޮފް ހޮސްޕިޓާލިޓީ އެންޑް ޓުއަރިޒަމް ސްޓަޑީސް (އެފް.އެޗް.އެސް.ޓީ) ގެ ގޮފި ކަމަށްވާ ސޮސައިޓީ ފޯރ ހޮސްޕިޓާލިޓީ އެންޑް ޓުއަރިޒަމް ސްޓަޑީސް (ޝެޓްސް) ގެ ދަރިވަރުންގެ ”ލީޑާރސް ޓްރިޕް“ އަށް މިފަހަރު ތޮއްޑޫއަށް ދިއުމަށްވަނީ ނިންމާފައެވެ.\n”ލީޑާރސް ޓްރިޕް“ އަކީ ކޮންމެ އަހަރުވެސް ޝެޓްސްގެ ހިންގާކޮމެޓީއާއި ޝެޓްސްގެ ލީޑަރސް ގްރޫޕްގެ ދަރިވަރުން ހިމެނޭގޮތަށް ރާއްޖޭގެ ރަށަކަށް ކުރާ ދަތުރެކެވެ. ކޮވިޑްގެ ދަތި ހާލަތާއި ގުޅިގެން އެއް އަހަރުގެ މެދުކެނޑުމަކަށް ފަހު މި އަހަރުގެ ދަތުރު ރޭވިފައިވަނީ އއ.ތޮއްޑުއަށެވެ. ދަރިވަރުން މި ދަތުރަށް ފުރާނީ މި އަންނަ ނޮވެމްބަރު މަހުގެ3ދުވަހުގައެވެ.\nމި ދަތުރުގެ މައިގަނޑު މަޤްސަދަކީ ދަރިވަރުންގެ މެދުގައި ގުޅުން ބަދަހިކޮށް އއ. އަތޮޅުގައި ފަތުރުވެރިކަމުގެ ދާއިރާ ކުރިއަރާފައިވާ މިންވަރު ބަލާ، ފަތުރުވެރިކަމާ ބެހޭގޮތުން އައު މައުލޫމާތުތަކެއް ދަރިވަރުންނަށް ހޯދައި ދަރިވަރުންގެ މައުލޫމާތު މުއްސަނދި ކުރުމެވެ. އަދި މި ދަތުރުގައި ދަރިވަރުން ތޮއްޑޫގައި ހިންގަމުންދާ ގެސްޓް ހައުސްތަކަށް ޒިޔާރަތްކޮށް އެތަންތަނުގެ މަސައްކަތް ހިންގަމުންދާގޮތް ބަލާ އެތަނުގެ މުވައްޒަފުންނާއި ބައްދަލުކުރުމަށް ވަނީ ރޭވިފައެވެ.\nއަދި މި ލިބިގެންދާ ފުރުސަތަކީ ދަރިވަރުންގެ އިމްތިހާނުތަކުގެ ކުރިން ދަރިވަރުންގެ ބޯ ހަމަޖައްސާލާ އިމްތިހާނަށް ތައްޔާރުވުމަށް ލިބިގެންދާ ރަނުގެ ފުރުސަތެއްކަމުގައި ޝެޓްސްއިން ދެކެއެވެ.


ރޯދައާ ދިމާކޮށް މިފްކޯއިން ތުތި ބޯވަދިލަމަސް މާރުކޭޓަށް ނެރެފި – Haftha\nMon, 1 June, 2020, 4:44 pm\nރޯދައާ ދިމާކޮށް މިފްކޯއިން ތުތި ބޯވަދިލަމަސް މާރުކޭޓަށް ނެރެފި\nކުރިއަށް އޮތް ރަމަޟާން މަހާ ދިމާކޮށް މޯލްޑިވްސް އިންޑަސްޓްރިއަލް ފިޝަރީޒް ކޮމްޕެނީ (މިފްކޯ)އިން ޑައިމެންޑް ބެކް ސްކުއިޑް ނުވަތަ ތުތި ބޯވަދިލަމަހުގެ އުފެއްދުންތައް ބާޒާރަށް ނެރެފިއެވެ.\nތުތި ބޯވަދިލަމަހުގެ މަސްވެރިކަމަކީ ޖަޕާނު ސަރުކާރުގެ އެހީގައި އެގައުމުން ހަދިޔާކުރި އާލާތްތަކަކާއެކު ރާއްޖޭގައި ފަށައިގަނެވުނު މަސްވެރިކަމެކެވެ. އެގޮތުން ރާއްޖޭގެ ފިޝަރީޒް މިނިސްޓްރީ މެދުވެރިކޮށް އެކަމަށް މަސްވެރިން ވަނީ ތަމްރީން ކޮށްފައެވެ.\nމިފްކޯ މަސްފިހާރައިގާ މިއަދު ބޭއްވި ރަސްމިއްޔާތެއްގައި ތުތި ބޯވަދިލަމުގެ އުފެއްދުންތައް ބާޒާރަށް ނެރެދެއްވީ ފިޝަރީޒް މިނިސްޓްރީގެ ސްޓޭޓް މިނިސްޓަރު ހަސަން ރަޝީދެވެ.\nއޭނާ ވިދާޅުވީ ރާއްޖޭގައި އަލަށްފެށި ތުތި ބޯވަދިލަމަހުގެ ވިޔަފާރިއަކީ ރަނގަޅު މަސްވެރިކަމެއް ކަމަށާއި މިހާތަނަށް 16 ކިިލޯ އާއި 18 ކިލޯއާ ދެމެދުގެ ތުތި ބޯވަދިލަމަސް ރާއްޖޭގައި ބާނާފައިވާ ކަމަށެވެ. އަދި އެއަށް މިފްކޯއިން ރަނގަޅު އަގެއްވެސް ދެއްވާކަން އޭނާ ފާހަގަކުރެއްވިއެވެ.\nIntroducing to the market #Fasmeeru #Diamondbacksquid #Squid products, available at #Mifco #MifcoMasfihaara – in association with @FishAgri pic.twitter.com/vgsYoAW9bM\n— MIFCO (@mifcomv) May 4, 2019\nތުތި ބޯވަދިލަމަސް މިފްކޯއަށް ގަންނަނީ ކިލޯއެއް 180 ރުފިޔާއަށެވެ.\nރަސްމިއްޔާތުގައި ވާހަކަ ދައްކަވަމުން މިފްކޯގެ ސީއީއޯ އިސްމާއިލް ފައުޒީ ވިދާޅުވީ، ތުތި ބޯވަދިލަމަކީ ރާއްޖޭގެ ކަނޑުތަކުން އެންމެ ތާޒާކޮށް ބާނައިގެން ގެންނަ މަސް ކަމަށާއި މިހާރު ވެސް އެ ކުންފުންޏަށް 800 ކިލޯގެ މަސް ގަނެފައިވާ ކަމަށެވެ.\nއަދި ތުތި ބޯވަދިލަމަހަށް ޑިމާންޑު އޮތްކަން ފާހަގަކުރައްވާ ފައުޒީ ވިދާޅުވީ، ކުރިއަށް އޮތްތަނުގައި ތުތި ބޯވަދިލަމަސް ރަނގަޅު އަގެއްގައި ރައްޔިތުންނަށް ފޯރުކޮށްދޭން މަސައްކަތް ކުރައްވާނެ ކަމަށެވެ.\nއެގޮތުން މިއަދު މާރުކޭޓަށް ތައާރަފްކުރި ތުތި ބޯވަދިލަމުގެ ތެރެއިން ކިލޯއެއް އުޅެނީ 160 ރުފިޔާ އާއި 250 ރުފިޔާއަށެވެ. އަދި 250 ގުރާމްގެ ކަޓްޕީސް ކޮޅެއް ލިބެނީ 75.50 ރުފިޔާއަށެވެ.


Aa Record Eh, Iyye 6000 Ah Vureh Gina Touristun Raajje Ah – adduLIVE\nއާ ރެކޯޑެއް، އިއްޔެ 6000 އަށް ވުރެ ގިނަ ޓޫރިސްޓުން\nDec 28, 2020, 10:03 ހަސަން ރަޝީދު\nރާއްޖެ އަށް އިއްޔެ އެކަނި ވެސް 6000 އަށް ވުރެ ގިނަ ފަތުރުވެރިން ޒިޔާރަތްކޮށްފައިވާ ކަމަށް ޓޫރިޒަމް މިނިސްޓްރީން ބުނެފިއެވެ.\nޓޫރިޒަމް މިނިސްޓަރ ޑރ.އަބްދުﷲ މައުސޫމް ކުރެއްވި ޓްވީޓްގައި ވިދާޅުވީ އިއްޔެ ބޯޑަރު ހުޅުވާލިފަހުން އަނެއްކާވެސް ރެކޯޑެއް ގާއިމް ކުރެވުނު ދުވަހެއް ކަމުގައެވެ. އެގޮތުން އިއްޔެ ރާއްޖެ އަށް 6000 އަށް ވުރެ ގިނަ ފަތުރުވެރިން އައިސްފައިވާ ކަމަށް މިނިސްޓަރު ވިދާޅުވިއެވެ.\nބޯޑަރު ހުޅުވާލި ފަހުން އައި މީހުންގެ ޖުމްލަ އަދަދު އެއް ލައްކަ އަށް ވުރެ މައްޗަށް އަރާފައިވާއިރު، މިއަހަރުގެ ޖެނުއަރީން މިހާތަނަށް ރާއްޖެ އައި ފަތުރުވެރިންގެ އަދަދު ވަނީ ފަސް ލައްކަ އަށް ވުރެ މައްޗަށް އަރާފައެވެ. އެއާއެކު ސަރުކާރުން މިއަހަރަށް ކަނޑައެޅި އަމާޒު ވަނީ ހާސިލުވެފައެވެ.\nއެގޮތުން އެންމެ ގިނަ އަދަދެއްގެ ފަތުރުވެރިން އައިސްފައިވަނީ ރަޝިއާއިންނެވެ. މީގެ އިތުރުން އެންމެ ގިނަ އަދަދަކަށް ރާއްޖެއަށް ދެން ފަތުރުވެރިން އައި ގައުމުތަކުގެ ތެރޭގައި ހިމެނޭ ގައުމުތަކަކީ އިނގިރޭސިވިލާތް، އެމެރިކާ، ޔޫއޭއީގެ އިތުރުން ޖަރމަނީ، ޔޫކްރެއިން، ފްރާންސް، ސްޕެއިން އަދި ބްރެޒިލްއެވެ.


Manta Air ah udhuhumuge huhdha dheefi\n09:59pm | Thursday, 29 October 2020\nމަންތާ އެއާއިން ދަތުރުތައް ފެށުމަށް ގެނައި ބޯޓު ވެލާނާ އިންޓަނޭޝަނަލް އެއާޕޯޓުގައި. ފޮޓޯ: ފައިޒާން މުހައްމަދު\nއެތެރޭގެ އުދުހުމުގެ ހިދުމަތް ދިނުމުގެ ހުއްދަ މަންތާ އެއާއަށް ސިވިލްއޭވިއޭޝަން އޮތޯރިޓީން މިއަދު ދީފި އެވެ.\nއެތެރޭގެ އުދުހުމުގެ ހިދުމަތް ދިނުމަށް މަންތާ އެއާއަށް ސިވިލްއޭވިއޭޝަނުން ހުއްދަ ދިނީ އެ ކުންފުނިން ބޯޓު ރާއްޖެ ގެނައިތާ ތިން މަސް ފަހުންނެވެ. އެ އެއާލައިނަށް ހުއްދަ ދިން އިރު ދަތުރުތައް ކުރަން އޭޓީއާރު 72- 600 މަރުކާގެ ދެ ބޯޓު ވަނީ ރާއްޖެ ގެނެސްފަ އެވެ. އަދި އިތުރު ބޯޓެއް މިއަހަރުގެ ކުރީކޮޅު ގެނައުމަށް އަންނަނީ މަސައްކަތް ކުރަމުންނެވެ.\nސިވިލްއޭވިއޭޝަނުން މަންތާއަށް އެއާ އޮޕަރޭޓާސް ސެޓްފިކެޓް (އޭއޯސީ) ދިނުމާއެކު މިއަދުން ފެށިގެން ޗާޓަރު ދަތުރުތައް ކުރެވޭނެ އެވެ. ނަމަވެސް ޓިކެޓް ވިއްކައިގެން ދަތުރުކުރެވޭނީ އަންނަ އާދީއްތަ ދުވަހުން ފެށިގެން ކަމަށް ސިވިލް އޭވިއޭޝަނުން ބުންޏެވެ.\nއެ އެއާލައިނަށް މިއަދު އޭއޯސީ ދިންއިރު އިއްޔެ ވަނީ މާލެ އިން ދ. ކުޑަހުވަދުއަށް އިންސްޕެކްޝަން ދަތުރެއްކޮށްފަ އެވެ.\nމަންތާ އެއާގެ އިސް އޮފިޝަލަކު ވިދާޅުވީ އެ އެއާލައިނުން ދަތުރުކުރާ މަންޒިލްތަކުގެ އަގުތަކާއި ޓިކެޓް ވިއްކާނެ ތަންތަން އަންނަ އާދިއްތަ ދުވަހު އިއުލާންކުރާނެ ކަމަށެވެ.\n"އަޅުގަނޑުމެން މިއަދު 3:35 ން ފެށިގެން އޮޕަރޭޓްކުރަން ފަށާނަން. އެއީ ބައެއް ޗާޓަރު ދަތުރުތައް ހުރުމުމުން. އެކަމަކު އާއްމުންނަށް ޓިކެޓް ވިއްކައިގެން ފުލް އޮޕަރޭޝަން ފެށޭނީ އާދީއްތަ ދުވަހު. ހިދުމަތް ފަށައިގަންނައިރު ކުޑަހުވަދުއަށް ދުވާލަކު ހަތަރު ޝެޑިއުލް ފްލައިޓް އޮންނާނެ،" އޭނާ ވިދާޅުވި އެވެ.\nއެ އޮފިޝަލް ވިދާޅުވީ ސިވިލް އޭވިއޭޝަނާއި އެއާޕޯޓްސް ކޮމްޕެނީން ދިން އެހީތެރިކަމާއި އެއްބާރުލުމަށް ޝުކުރު އަދާކުރާ ކަމަށެވެ.\nއެ އެއާލައިނުން ވަނީ ފަސިންޖަރުންނަށް ދެ ކްލާހެއްގެ ޚިދުމަތް ދޭން ނިންމައިފަ އެވެ. އެގޮތުން އެ ހިދުމަތަށް ދީފައިވާ ނަމަކީ "ސެފަޔާ" ކްލާސް އާއި "ކޮމްފޯޓް" ކްލާހެވެ. އެގޮތުން ކޮމްފޯޓު ކްލާހުގައި 48 ގޮނޑި އަދި ސެފަޔާ (ބިޒްނަސް) ކްލާހުގައި 16 ގޮނޑި ހުރެ އެވެ.\nމަންތާ އެއާގައި ބޭނުންކުރާ ދެ ކްލާހުގެ ތެރެއިން ކުޑަހުވަދުއަށް ކުރާ ދަތުރުތަކުގައި ނޯމަލް (ކޮމްފޯޓް) ކްލާހުގެ އެއްކޮޅު ޓިކެޓެއްގެ އަގު ބޮޑު މީހަކަށް އުޅެނީ 749ރ. އަށެވެ. އަދި ކުޑަ ކުއްޖަކަށް ނަމަ 499ރ. އެވެ.\nމަންތާ އިން ވެލާނާ އިންޓަނޭޝަނަލް އެއާޕޯޓުން ފުރަތަމަ އުދުހުންތައް ފަށާނީ ދ. ކުޑަހުވަދު އަށެވެ. އަދި ކުރިޔަށް އޮތް ތަނުގައި ބ. ދަރަވަންދޫ އަދި ތ. ތިމަރަފުށީ އެއާޕޯޓަށް ވެސް ދަތުރުތައް ކުރާނެ ކަމަށް އެ ކުންފުނިން ބުންޏެވެ.\nވައިގެ ދަތުރުފަތުރު, މަންޓާ އެއާ, ޓޫރިޒަމް


ޒުވާނުންނާއި މީޑިއާ މިނަމުގައި ހއ. ހޯރަފުށީގައި ކުރިއަށްގެންދާ ވޯކްޝޮޕްގެ ދެވަނަ ދުވަހުގެ ސެޝަންތައް ފަށައިފިއެވެ. މިގޮތުން މިއަދު ފުރަތަމަ ކުރިއަށް ގެންދެވު ސެޝަނަކީ ރާއްޖޭގައި ރަޖިސްޓްރީކޮށްގެން ހިންގާ މީޑިއާތަކަށް ހޭލުންތެރިކުރުމުގެ ކުރިއަށް ގެންދެވުނު ސެޝަނެކެވެ.\nޤައުމިއްޔަތު ކުރިއެރުވުމަށް މިނިސްޓަރަށް ލަފާއަރުވާ ކޮމިޓީއެއް އެކުލަވާލައްވާ އެކޮމިޓީ މިއަދު އިފްތިޠާހުކޮށްފިއެވެ. ކޮމިޓީގައި ހިމެނިވަޑައިގަންނަވަނީ ނުވަ ބޭފުޅުންނެވެ. އެބޭފުޅުންނަކީ އަލްފާޟިލް އައްބާސް އިބްރާހީމް، އަލްފާޟިލް ޢަބުދުއްރަޝީދު ޙުސައިން، އަލްފާޟިލް ޔުމްނާ މައުމޫން، އަލްފާޟިލާ އަނީސާ އަހުމަދު، އަލްއުސްތާޛު އަހުމަދު ޝާކިރު، އަލްފާޟިލް އަޝްރަފް އަލީ، އަލްފާޟިލް އާދަމް ނަސީރު އިބްރާހީމް، އަލްފާޟިލް އަންވަރު އިބްރާހީމް އަދި އަލްއުސްތާޛު އަޙްމަދު ޢަލާއެވެ.\nޖަމާއަތުގެ ފައިދާއަށް ޚާއްޞަކޮށްގެން ހިންގާ މަޝްރޫޢުތަކަށް މާލީ އެހީއަށް އެދުމުގެ ފުރުޞަތު ހުޅުވާލައިފި\nމިއަހަރު ރަށްރަށުގައި ޖަމާއަތުގެ ފައިދާއަށް ޚާއްޞަކޮށްގެން ހިންގާ މަޝްރޫޢުތަކަށް މާލީ އެހީއަށް އެދި ޕްރޮޕޯޒަަލް ހުށައެޅުމުގެ ފުރުޞަތު ހުޅުވާލައްވައިފިއެވެ. މިނިސްޓްރީ އޮފް ހޯމް އެފެއާޒުން ކައުންސިލްތަކަށް އެހީދެއްވާނީ ޖަމާއަތުގެ ފައިދާއަށްޓަކައި ރަށު ކައުންސިލް އިދާރާތަކުގެ ޙިއްޞާ އޮންނަ ގޮތަށް ހިންގާ ތަރައްޤީޤެ މަޝްރޫޢުތަކަށެވެ.


ކޯވިޑް 19: އިޓަލީގައި ބަލިޖެހުނު 101 އަހަރުގެ މީހަކު ބަލިން ރަނގަޅުވެއްޖެ – Dhen.mv\nކޯވިޑް 19: އިޓަލީގައި ބަލިޖެހުނު 101 އަހަރުގެ މީހަކު ބަލިން ރަނގަޅުވެއްޖެ\nMarch 29, 2020 - 10:46 am\nއިޓަލީގައި 101 އަހަރުގެ މީހަކު ކޯވިޑް 19 އިން ރަނގަޅުވެއްޖެއެވެ.\nނޯތު އީސްޓް އިޓަލީގެ ރިމްނީ އަށް ނިސްބަތްވާ އެމީހާ އުފަންވެފައިވަނީ ދުނިޔޭގެ ސްޕެނިޝް ފުލޫ އެންމެ ގަދަޔަށް ފެތުރުނު އަހަރު ކަމަށްވާ 1919 ގައެވެ. ސްޕެނިޝް ފުލޫ ޖެހިގެން އެ އަހަރު ވަނީ 50 މިލިއަން މީހުން މަރުވެފައެވެ.\nމިސްޓަރ ޕީގެ ނަމުން މުޚާތަބު ކޮށްފައިވާ އިޓަލީގެ 101 އަހަރުގެ މި މީހާ މިހާރު ވަނީ ބަލިން ރަނގަޅުވެގެން ވަނީ ހޮސްޕިޓަލުން ގެޔަށް ދޫކޮށްލާފައެވެ. އޭނާ އަކީ ކޯވިޑް 19 އިން ރަނގަޅުވި އެންމެ ދުވަސްވީ އިޓަލީ މީހާއެވެ.\nމީނާ ބަލިން ރަނގަޅުވީ، މުސްކުޅިންނަށް ކޮރޯނާ ވައިރަހުގެ ނުރައްކާ ބޮޑުވާނެ ކަމަށް ސިއްހީ މާހިރުން ބުނެފައިވަނިކޮށެވެ.\nއިޓަލީގެ ނެޝަނަލް އިންސްޓިޓިއުޓް އޮފް ހެލްތު އިން އާއްމުކުރި ރިޕޯޓެއްގައިވާ ގޮތުގައި ކޯވިޑް 19 ޖެހިގެން މަރުވި މީހުންގެ 86 އިންސައްތައަކީ އުމުރުން 70 އަހަރުން މަތީގެ މީހުންނެވެ.\nމިހާތަނަށް އިޓަލީވެފައިވަނީ ކޯވިޑް 19 އެންމެ ގަދަޔަށް ފެތުރި އެންމެ ގިނަ މީހުންނަށް ބަލި ޖެހި އަދި މަރުވި ގައުމަށެވެ. އެގޮތުން އިޓަލީގައި 86000 އަށްވުރެ ގިނަ މީހުންނަށް މިބަލި ޖެހިފައިވާއިރު، 9134 ވުރެ ގިނަ މީހުން ވަނީ މަރުވެފައެވެ. އިޓަލީގައި މިދިޔަ ހުކުރު ދުވަހު އެކަނިވެސް ވަނީ 919 މީހުން މަރުވެފައެވެ.


Criminal Court ge Ghaazee Najeeb ge mahsalaeh JSC ah\nކްރިމިނަލް ކޯޓުގެ ޣާޒީ ނަޖީބުގެ މައްސަލައެއް ޖޭއެސްސީއަށް\nކްރިމިނަލް ކޯޓުގެ ޣާޒީ ހަސަން ނަޖީބުގެ ސުލޫކީ މައްސަލައެއް ޖުޑީޝަލް ސާވިސް ކޮމިޝަން (ޖޭއެސްސީ) އަށް ހުށަހަޅައިފި އެވެ.\n"އަވަސް" އަށް މައުލޫމާތު ލިބިފައިވާ ގޮތުގައި ނަޖީބާއި ދެކޮޅަށް މައްސަލަ ހުށަހަޅާފައިވަނީ 2017 ވަނަ އަހަރު ބޭއްވި ލޯކަލް ކައުންސިލް އިންތިހާބުގައި ޕީޕީއެމްގެ ޓިކެޓުގައި ގއ. އަތޮޅު ކައުންސިލަށް ކުރިމަތިލެއްވި އަލީ ޝަމީމަށް ތާއީދު ހޯދުމަށް ނަޖީބު މަސައްކަތްކޮށްފައިވާ ކަމަށް ތުހުމަތުކޮށްފަ އެވެ. އެގޮތަށް ކެންޑިޑޭޓަކަށް ކެމްޕެއިން ކޮށްދިނުމަކީ ސުލޫކީ މައްސަލައެއްގެ ގޮތުގައި އަމިއްލަ ފަރާތަކުން ހުށަހެޅި އެ މައްސަލާގައި ވަނީ ބުނެފަ އެވެ.\nގއ. ވިލިނގިލީ ކޯޓުގެ މެޖިސްޓްރޭޓަކަށް ހުންނަވަނިކޮށް ކްރިމިނަލް ކޯޓުގެ ޣާޒީކަމަށް ނަޖީބު ހަމަޖެއްސީ މިދިޔަ އަހަރުގެ އޭޕްރީލް މަހުގެ ތެރޭގަ އެވެ.\nޣާޒީ ނަޖީބުގެ މައްސަލަ ހުށަހަޅާފައިވަނީ ސުޕްރީމް ކޯޓުގެ ފަނޑިޔާރު އަބްދުﷲ ދީދީގެ ސުލޫކީ މައްސަލަތަކެއް ޖޭއެސްސީން ބަލަމުން އަންނަ ދަނޑިވަޅެއްގަ އެވެ.\nފަނޑިޔާރު އަބްދުﷲ ދީދީގެ އިތުރުން ގިނަ ފަނޑިޔާރުންތަކެއްގެ މައްސަލަ ވެސް ބަލަމުން އަންނަ ކަމަށް އެ ކޮމިޝަނުން މިއަދު ވަނީ ބުނެފަ އެވެ. އޭގެ އިތުރުން، ސުޕްރީމް ކޯޓުގެ އިތުރު ތިން ފަނޑިޔާރެއްގެ މައްސަލަ ވެސް ހުށަހަޅާފައިވާ ކަމަށް އެ ކޮމިޝަނުން ބުންޏެވެ. ނަމަވެސް، އެއީ ކޮން މައްސަލަތަކެއް ކަމެއް ހާމަކޮށްފައެއް ނުވެ އެވެ.\nނަމަވެސް، ފަނޑިޔާރަކު ނިންމާ ނިންމުމެއްގައި ޝަރުއީ އަދި ގާނޫނީ އަސާސްތަކާ ގުޅުވައިގެން ގޯސް ކަމަށް ބުނެ، ސުލޫކީ ގޮތުން އެ ފަނޑިޔަރާމެދު ފިޔަވަޅު ނޭޅޭނެ ކަމަށް ބުނެ ސުޕްރީމް ކޯޓުން މިއަދު ވަނީ އަމުރެއް ނެރެފަ އެވެ.


June Mahu Nerumah Hamajehifaivaa Dhekunu Korea Ge Drama Thah - Vaguthu\nޖޫން މަހު ނެރުމަށް ހަމަޖެހިފައިވާ ދެކުނު ކޮރެއާގެ ޑްރާމާތައް\nދެކުނު ކޮރެއާގެ ޑްރާމާތަކަކީ ދުނިޔޭގެ ހުރިހާ ހިސާބެއްގައި ހެން ވެސް ވަރަށް ފޯރިއާއެކު މީހުން ބަލަމުންދާ ޑްރާމާއެކެވެ. ކޭޑުރާމާގެ ޖާދޫގައި ޖެހިފައިވާ ފަރާތްތަކަށް މި މަސް ވެގެންދާނީ ވަރަށް ފާހަގަ ކޮށްލެވޭ މަހަކަށެވެ. މި މަހު ނެރުމަށް ހަމަޖެހިފައިވާ ރީތި އެތައް ޑްރާމާއެއްގެ ސަބަބުންނެވެ.\nމި މަހު ނެރުމަށް ހަމަޖެހިފައިވާ ބައެއް ޑްރާމާތަކަކީ:\nޕެންޓް ހައުސް 3: ވަރ އިން ލައިފް\nއޯހް ޔޫން ހީއާއި ޗިއޯން ސިއޯ ޖިން ފެނިގެންދާ މި ޑްރާމާގެ ތިން ވަނަ ބަޔަކީ އެތައް ބަޔަކު އިންތިޒާރު ކުރަމުންދާ ޑްރާމާއެކެވެ. މި ޑްރާމާ ނެރުމަށް ހަމަޖެހިފައިވަނީ ޖޫން މަހުގެ4ވަނަ ދުވަހުއެވެ.\nނެކްސްޑް ޑޯ ވިތު ޖޭ\nދެ ޑައިރެކްޓަރުން ކަމުގައިވާ ލީ ވޫ ބިން އާއި ލީ ތައެ ކިޔޮންގް އާއި އިންފުލުއެންޒަރއެއް ކަމުގައިވާ ސިއޯ ޔެ ޖީގެ ތިނެސްކަން ލޯބީގެ ވާހަކަ ކިޔައިދޭ މި ޑުރާމާ ނެރުމަށް ހަމަޖެހިފައިވަނީ ޖޫން މަހުގެ ހަތަރު ވަނަ ދުވަހުއެވެ.\nއެޓް އަ ޑިސްޓެންސް، ސްޕްރިންގް އިސް ގުރީން\nޖޫން 14 ވަނަ ދުވަހު ނެރުމަށް ހަމަޖެހިފައިވާ މި ޑްރާމާއިން ފެނިގެންދާނީ ޔިއޯ ޖުންއާއި ކިމް ވޮ ބިންއެވެ. މި ޑްރާމާއަކީ ކޮލެޖު ޑްރާމާއެކެވެ.\nމަންތުލީ މެގަޒިން ހޯމް\nއަމިއްލަ ގެއެއް ގަތުމުގެ ހުވަފެންތައް ދެކެމުން އަންނަ ނާ ޔަންގް ވޮންއާއި މެގަޒިންއެއްގެ ސީއީއޯ ކަމަށްވާ ޔޫ ޖާ ސަންގްގެ ލޯބީގެ ހަޔާތް ދައްކުވައިދޭ މި ޑްރާމާ ނެރުމަށް ހަމަޖެހިފައިވަނީ ޖޫން 16 ވަނަ ދުވަހުއެވެ.\nހޮސްޕިޓަލް ޕްލޭ ލިސްޓް 2:\nޖޫން 17 ވަނަ ދުވަހު ނެރޭ ހޮސްޕިޓަލް ޕްލޭ ލިސްޓުގެ ދެވަނަ ބައިގައި ދައްކުވައިދޭނީ އުލްޖީ ހޮސްޕިޓަލްގެ ފޮރުވިފައިވާ ކަންތައްތަކެވެ.\nމީގެއިތުރުން ވެސް ޖަޖްމެންޓް އަވަރ، ނެވަރދަލެސް، ނޯ ވަން ބަޓް އަ މެޑަމް، ދި ވިޗްސް ޑިނާރ ފަދަ ރީތި އެތައް ޑްރާމާއެއް ޖޫން މަހުގައި ބަލާލަން ލިބޭނެއެވެ.


މަޤާމް: އެސިސްޓެންޓް ޓެކްނީޝަން\nމަޤާމުގެ ނަންބަރު: 210705\nޑިޕާޓްމެންޓް/ ސެކްޝަން: ފިޝަރީޒް ޑިޕާޓްމެންޓް/ ފެޑް މެނޭޖްމެންޓް ސަރވިސަސް\nވަޒީފާ އަދާކުރަންޖެހޭތަން: ފެޑް ސެންޓަރު/ހުޅުމާލެ\nރިސްކް އެލަވަންސް؛ ރިސްކް އެކުލެވޭ މަސައްކަތްތައް ކުރާ ކޮންމެ ދުވަހަކަށް 100 ރ.\nއޮއިވާލި ކަނދުފަތީގެ މަޝްރޫޢުގެ ދަށުން ހުޅުމާލޭގައި ގާއިމްކޮށްފައިވާ ފެޑް ސެންޓަރުގައި ކުރާ މަސައްކަތްތަކުގައި އަމަލީ ގޮތުން ބައިވެރިވެ އެމަސައްކަތްތައް ކުރުން.\nއޮއިވާލި ކަނދފަތީގެ މަސައްކަތަށް ހޯދަންޖެހޭ ތަކެތި ހޯދުމަށް އެހީތެރިވެ ދިނުން.\nމަސައްކަތަށް ދަތިނުވާނޭހެން ތަކެތި ފެޑްސެންޓަރަށް ގެންދިޔުމާއި އެތަކެތީގެ ސްޓޮކް ބެލެހެއްޓުން.\nކަނޑައިގެން ގޮސްފައިވާ އޮއިވާލި ކަނދުފަތި ހަރުކުރުމަށް ކުރާ ދަތުރުތަކުގައި އަމަލީ ގޮތުން ބައިވެރިވުން.\nކަނދުފަތި މަރާމާތު ކުރުމަށް ކުރާ ދަތުރުތަކުގައި ބައިވެރިވުން.\nމިނިސްޓްރީން އިންތިޒާމްކޮށްގެން ބާއްވާ އެކިއެކި ރަސްމިއްޔާތު ތަކުގައި އަމަލީ ގޮތުން ބައިވެރިވުން.\nމިނިސްޓްރީން އިންތިޒާމްކޮށްގެން ކުރާ ދަތުރުތަކުގައި ބައިވެރިވުން.\nފުރިހަމަކުރައްވާފައިވާ ސިވިލް ސަރވިސްގެ ވަޒީފާއަށް އެދޭ ފޯމް (މިފޯމް މިނިސްޓްރީ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރގެ ވެބްސައިޓުންނާއި ކައުންޓަރުން ލިބެން ހުންނާނެއެވެ.)\nވަޒީފާއަށް އެދޭ ފޯމް މި މި މިނިސްޓްރީގެ ރިސެޕްޝަނުންނާއި ވެބްސައިޓް www.fishagri.gov.mv ލިބެން ހުންނާނެއެވެ. އަދި މި މިނިސްޓްރީގެ ވެބްސައިޓުން މި ފޯމް ޑައުންލޯޑުވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ނޮވެމްބަރ 25 ވާ ހޯމަ ދުވަހުގެ 13:30 ގެ ކުރިން މިނިސްޓްރީ (ހ. ވެލާނާގެ7ވަނަ ފަންގިފިލާ) އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައިގަނެވޭނެއެވެ. އީމެއިލް އެޑްރެހަކީ [email protected] އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާތިލުކުރެވޭނެއެވެ.\n17 ރަބީއުލްޢައްވަލް 1441\nސުންގަޑި: 25 ނޮވެންބަރު 2019 1330


މައިލޯ އިންޓަރ ސްކޫލު އެތްލެޓިކްސް ޗެމްޕިއަންޝިޕް 34 ސްކޫލާއެކު ފަށައިފި\nމައިލޯ އިންޓަރ ސްކޫލު އެތްލެޓިކްސް ޗެމްޕިއަންޝިޕް 34 ސްކޫލާއެކު ފަށައިފިއެވެ.\nވިހިވަނަ މައިލޯ އިންޓަރ ސްކޫލް އެތުލެޓިކްސް ޗެމްޕިއަންޝިޕް ފެށީ މިއަދު ހެނދުނުއެވެ.\nމިއަދުން ފެށިގެން އަންނަ ހުކުރު ދުވަހުގެ ނިޔަލަށް ކުރިއަށްދާ މި މުބާރާތުގައި 10 ކެޓަގަރީއަކުން ރާއްޖޭގެ 34 ސްކޫލަކުން 143 ޓީމެއް ވާދަކުރެއެވެ.\nއެތުލެޓިކްސް އެސޯސިއޭޝަން އޮފް މޯލްޑިވްސްއިން އިންތިޒާމުކޮށްގެން ބާއްވާ މި މުބާރާތުގައި ޖުމްލަ 1036 އެތުލީޓުން ވާދަކުރާނެއެވެ. އަދި 11 އަހަރުންދަށުގެ ފިރިހެން 19 ޓީމު ވާދަކުރާއިރު، 11 އަހަރުންދަށުގެ އަންހެން 17 ޓީމު ވާދަކުރެއެވެ.\nތޭރަ އަހަރުންދަށުގެ ފިރިހެން 20 ޓީމް ވާދަކުރާއިރު، 13 އަހަރުންދަށުގެ އަންހެން 23 ޓީމު ވާދަކުރެއެވެ. އަދި 15 އަހަރުންދަށުގެ ފިރިހެން 15 ޓީމު ވާދަކުރާއިރު، 15 އަހަރުންދަށުގެ އަންހެން 14 ޓީމު ވާދަކުރެއެވެ.\nއޭގެ އިތުރުން 17 އަހަރުންދަށުގެ ފިރިހެން 17 ޓީމު ވާދަކުރާއިރު، 17 އަހަރުންދަށުގެ އަންހެން ހަތް ޓީމު ވާދަކުރެއެވެ. އަދި 19 އަހަރުންދަށުގެ ފިރިހެން ހަ ޓީމު އަދި 19 އަހަރުންދަށުގެ އަންހެން ބައިން ވާދަކުރަނީ ފަސް ޓީމެވެ.\nމި މުބާރާތުގެ އިވެންޓުތައް ކުރިއަށްދާނީ ކޮންމެ ދުވަހެއްގެ ހެނދުނު 7.30އިން 10.30އަށް އަދި ހަވީރު 16:00 ން 18:30 އަށެވެ.\nމި މުބާރާތުގައި ވާދަކުރަނީ:\no\tއައްޑޫ ހައި ސްކޫލް\no\tހިތަދޫ ސްކޫލް\no\tހުޅުދޫ ސްކޫލް\no\tއިރުޝާދިއްޔާ ސްކޫލް\no\tމަރަދޫފޭދޫ ސްކޫލް\no\tޝަރަފުއްދީން ސްކޫލް\no\tދާންދޫ ސްކޫލް\no\tގދ. އަތޮޅު މަދަރުސާ\no\tއަބޫބަކުރު ސްކޫލް\no\tގދ. އަތޮޅު ތަޢުލީމީ މަރުކަޒު\no\tތިނަދޫ ސްކޫލް\no\tފުވައްމުލަކު ސްކޫލް\no\tޏ. އަތޮޅު ތަޢުލީމީ މަރުކަޒު\no\tހާފިޒް އަހްމަދު ސްކޫލް\no\tމުހައްމަދު ޖަމާލުއްދީން ސްކޫލް\no\tއަފީފުއްދީން ސްކޫލް\no\tހދ. އަތޮޅު ތަޢުލީމީ މަރުކަޒު\no\tއަހްމަދިއްޔާ އިންޓަރނޭޝަނަލް ސްކޫލް\no\tއަމީނިއްޔާ ސްކޫލް\no\tއެވިޑް ކޮލެޖް\no\tބިލަބޮންގ ހައި އިންޓަރނޭޝަނަލް ސްކޫލް\no\tސެންޓަރ ފޮރ ހަޔަރ ސެކަންޑްރީ އެޑިއުކޭޝަން\no\tދަރުމަވަންތަ ސްކޫލް\no\tޣާޒީ ސްކޫލް\no\tޣިޔާޘުއްދީން އިންޓަރނޭޝަނަލް ސްކޫލް\no\tއިސްކަންދަރު ސްކޫލް\no\tޖަމާލުއްދީން ސްކޫލް\no\tކަލާފާން ސްކޫލް\no\tމަދުރަސަތުލް ޢަރަބިއްޔަތުލް އިސްލާމިއްޔާ\no\tމަޖީދިއްޔާ ސްކޫލް\no\tރެހެންދި ސްކޫލް\no\tތާޖުއްދީން ސްކޫލް\no\tހިރިޔާ ސްކޫލް


Harukashi Fikuraai, Hahdhufahanaelhumaai Medhumin: Kon Vaahaka eh? (4) | Atoll News\nހަރުކަށިފިކުރާއި ހައްދުފަހަނައެޅުމާއި މެދުމިން، މިއީ ކޮން ވާހަކައެކޯލަ؟ (4)\nޝާއިޢުކުރީ: އާދަމް ޒިދާން ޖޫން 10, 2021, 07:53\nއިސްލާމްދީނުގެ ނަޒަރުގައި ހައްދުފަހަނައަޅައި ދިއުން:\nހައްދުފަހަނަ އެޅުމަކީ ކޮބައިތޯ ބަހުގެ ގޮތުންނާއި އިސްލާމީ ޝަރުޢުގެ އިޞްޠިލާހުން ބަލައިލުމަކީ ކޮންމެހެން ކުރަން ޖެހޭނެ ކަމެކެވެ. އެހެން ނޫންނަމަ އެކަމުގެ ޙަޤީޤީ މާނަ އޮޅި އެކި މީހުން އެމީހަކު ހިތުހުރި ގޮތަކަށް އެކަން މާނަކޮށް ޙައްޤު ނޫން ބުނުންތައް ބުނުމުގެ މަގު ފަހިވެ ފަސާދަވެގެންދާނެއެވެ. މިގޮތުން ބަލާއިރު، ދިވެހި ބަހުގައި ހައްދުފަހަނައަޅައިދިއުމުގެ މާނައަކީ، ދާންވީ ހިސާބަށްވުރެ މާ އިތުރަށް ދިއުން ނުވަތަ ނުބައި ކަމުގެ ކޮޅެއް ނެތުމެވެ. (ދިވެހި ބަހުގެ ރަދީފް) ހައްދުފަހަނަ އަޅައި ދިއުމަށް ޢަރަބި ބަހުގައި ބޭނުން ކުރެވޭ ލަފްޒަކީ الغلو (އަލްޣުލުއްވު) އެވެ. މިބަހުގެ ލުޣަވީ މާނައަކީ: ކަމެއްގައި ކަނޑައެޅިފައިވާ އިން ފަހަނައަޅާދިއުމެވެ. މިލަފްޒުގެ ހުރިހާ މާނައެއްވެސް ކުރެވެނީ ކަމެއްގެ އިން ފަހަނައަޅައި ދިއުމާއި، އިތުރުވުމާއި، އެއްޗެއްގެ އަސްލު ގޮތް ނުވަތަ ޢާއްމު ގޮތާއި ޚިލާފު ވުމުގެ މާނައިގައެވެ. އަދި طغيان (ޠުޣުޔާން) މިބަސްވެސް އައިސްފައިވަނީ ހައްދުފަހަނަ އެޅުމުގެ މާނައިގައެވެ.\n“الغلو” ނުވަތަ ހައްދު ފަހަނައަޅާދިއުން ޝަރުޢީ އިޞްޠިލާޙުގައި އައިސްފައިވާ ގޮތަށް ބަލައިލާ އިރު އެއީ ޝަރުޢުގައި ކަނޑައެޅިފައިވާ ކަމަކަށް އުނިއިތުރު ގެނައުމެވެ. ޝައިޚުލް އިސްލާމް އިބްނު ތައިމިޔާ ވިދާޅުވެފައިވެއެވެ: “الغلو” ގެ މާނައަކީ ހައްދުފަހަނައަޅައިދިއުމެވެ. އެއީ އެއްޗަކަށް ޙައްޤުވެގެންވާ ވަރަށްވުރެ ބޮޑަށް ޘަނާކިޔުމުން ނުވަތަ ޤަދަރު ދަށްކުރުމުގެ ގޮތުން އެއްޗަކަށް އިތުރުކުރުމެވެ. (تيسير العزيز الحميد ص 256). އަލްޙާފިޡު އިބްނު ޙަޖަރު ރަޙިމަހުﷲ މިބަހުގެ މާނައާއިމެދު ވިދާޅުވެފައިވެއެވެ: އެއީ ކަމެއްގައި ކަނޑައެޅިފައިވާ މިންވަރުން ނުވަތަ އިމުން ބޭރުވެ ހަރުކަށިވުމެވެ.” (فتح الباري 13،ص 278)\nއެހެންކަމުން މިހުރިހާ އިޞްޠިލާޙުތަކަށް ބަލާއިރުވެސް، ހައްދުފަހަނައެޅުމަކީ، ޝަރުޢުގައި ކަނޑައެޅިފައިވާ ކަމަކަށް އުނި އިތުރު ގެނައުމެވެ. އެހެންކަމުން މީހާ ޝަރުޢުގެ ކަމެއްގައި ހަރުކަށިވުމުގެ ސަބަބުން ހައްދުފަހަނައެޅުންކަމުގައި ވާފަދައިން، ޝަރުޢުގައި އައިސްފައި ހުރިކަންކަން އެއީ ނެތް ކަންތައްތައް ކަމުގައި ހަދައި، ނުވަތަ ޝަރުޢުގައި އެކަން ކުރަން އޮތް ގޮތް ތިމާ ހިތުހުރިހައި ގޮތަކަށް ބަދަލުކޮށްގެން، ނުވަތަ ލުއިފަސޭހަކަމުގެ މާނަ އޮޅުވާލައިގެން، ޝަރުޢުގައި ހުރި ކަންކަން ނެތްކަންތައްކަމުގައި ހަދައި ފަރުވާ ކުޑަކުރުމަކީވެސް ހައްދުފަހަނަ އަޅައި ދިއުމެވެ. އަދި އެއީ ޝަރުޢު އައިސްފައިވާ މެދުމިނުން ބޭރުވުމެވެ.\nޙަޤީޤީ މެދުމިނަކީ، ޝަރުޢުގައި އައިސްފައިވާ އެއްވެސް ކަމެއް އެއީ ނެތްކަމެއް ކަމުގައި ހަދައި ޝަރުޢުން އެކަން އުނި ނުކުރުމާއި، ޝަރުޢުގައި އައިސްފައި ނުވާކަމެއް އެއީ އޮތްކަމެއްކަމުގައި ވެސް ނުހެދުމާއި، ޝަރުޢުގައި އެކަމެއް އައިސްފައިވާ މިންވަރުގައި ހައްދުފަހަނައަޅާ ދިއުމަކާއި ނުލައި މާތް ﷲ ބާވައިލެއްވި ގޮތަށް ބަލައިގަތުމެވެ. ޙައްދުފަހަނައަޅައި ނުދިއުމަށް މާތް ﷲ ވަނީ އަމުރުކުރައްވާފައެވެ. މާތް ﷲ ވަޙީކުރައްވާފައިވެއެވެ.\n(يَا أَهْلَ الْكِتَابِ لَا تَغْلُوا فِي دِينِكُمْ وَلَا تَقُولُوا عَلَى اللَّهِ إِلَّا الْحَقَّ ۚ) (النساء: ١٧١)\nމާނައީ: ” އޭ ފޮތުގެ އަހުލުވެރިންނޭވެ! ތިޔަބައިމީހުންގެ ދީނާއިމެދު ތިޔަބައިމީހުން ހައްދުފަހަނަޅައި ނުދާށެވެ! އަދި، اللَّه އާމެދު ޙައްޤު ބަސްމެނުވީ، ތިޔަބައިމީހުން ނުބުނާށެވެ!”\nމިއާޔަތުގެ ތަފްސީރުގައި އަލްއިމާމް ޤުރުޠުބީ ވިދާޅުވެފައިވެއެވެ: “ޔަހޫދީން ޢީސާގެފާނަކީ ޒިނޭގެ ދަރިއެއްކަމަށް ބުނެ މަރްޔަމުގެފާނަށް ޒިނޭގެ ތުހުމަތު ކުރިއެވެ. ނަޞާރާއިން އެކަލޭގެފާނަށް އުލޫހިއްޔަތުގެ ދަރަޖަދީ ރައްބުކަމުގައި ދެކުނެވެ. ފަހެ ހަމަ މިންވަރަށްވުރެ މައްޗަށް އުފުލުމާއި އެކަލޭގެފާނަށް ދޭންޖެހޭ ޤަދަރަށްވުރެ ދަށް ކުރުމާއި، މިދެގޮތަކީވެސް ނުބައި ދެގޮތެވެ. އަދި އެއީ ކުފުރެވެ.” (تفسير القرطبي: 6آ/21). އެހެންކަމުން ކުފުރާއި ޝިރުކުވެސް ހިމެނިގެންދަނީ ޙައްދުފަހަނައަޅައިދިއުމުގެ ތެރެއިންނެވެ. އަދި ކިއެއްތަ، ޠާޣޫތައް ކާފަރުނުވުމާއި، ޠާޣޫތަށް އަޅުކަންކޮށް ކިޔަމަންގަތުމާއި، ﷲ ފިޔަވައި އެއްވެސްފަރާތަކަށް އިލާހުވަންތަކަމުގެ ދަރަޖަ ދިނުމާއި، ޠާޣޫތަކަށް ތިމާވުންފަދަ، ޠާޣޫތުންގެ ތެރޭގައި ހިމެނޭ އެއްވެސް ކަމެއްގެ ތެރެއަށް ހުށަހެޅިގަނެއްޖެނަމަ އެއީ އެންމެ ނުރައްކާތެރި ހައްދުފަހަނައެޅުން ކަމުގައިވާ ޢަޤީދާގެ ހައްދުފަހަނައެޅުމުގެ ތެރޭގައި ހިމެނޭ އެންމެ ބޮޑު ހައްދުފަހަނައެޅުމެވެ.\nހަމަ މިފަދައިން ތަޤްވާވެރިވުމުގެ ވިސްނުމުގައި، ނުވަތަ ހެޔޮ މޮޅު ގޮތެއް ހެދުމުގެ ނިޔަތުގައި، ނުވަތަ ހެޔޮ ކަމުގައި ކުރިއަރައި ދިއުމުގެ ނަމުގައި ނުވަތަ ނިޔަތުގައިވިޔަސް، އިސްލާމީ ޝަރުޢުގައި ޤުރުއާނާއި ސުންނަތުން އެނގެން ހުރި މިންވަރުގެ ތެރެއަށް އަމިއްލަ ގޮތްތައް ކަނޑައަޅައި އުނި އިތުރުކުރުމަކީވެސް ހައްދުފަހަނަ އެޅުމެވެ. އެކުރާ ކަމަކީ ނަމާދު ކުރުންކަމުގައި ވީނަމަވެސް، އަދި ރޯދަ ހިފުން ކަމުގައިވީނަމަވެސް މެއެވެ. އަދި އާޚިރަތް ހާޞިލްކުރުމުގެ ނަމުގައި ދުނިޔަވީގޮތުން ކުރަން އަނގަވާފައިވާ ކަންކަން ދޫކޮށް ހަމަ އެކަނި އަޅުކަން ކުރުމަށް މީހަކު ނިންމައި އެގޮތަށް ޢަމަލުކުރިނަމަވެސް އެއީ ހައްދުފަހަނައަޅައިދިއުމެވެ. އަންނަނިވި ޙާދިޘާގައި ކަންހިނގާފައިވާ ގޮތާއިމެދު ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘްކުރައްވާފައިވާ ބަސްފުޅުން އެކަން ވަރަށް ޞަރީޙަކޮށް އެނގިގެންދެއެވެ.\nوعن أنس رضي الله عنه قال: جاء ثلاثة رهط إلى بيوت أزواج النبي صلى الله عليه وسلم، يسألون عن عبادة النبي صلى الله عليه وسلم، فلما أخبروا كأنهم تقالوها وقالوا: أين نحن من النبي صلى الله عليه وسلم قد غفر الله له تقدم من ذنبه وما تأخر. قال أحدهم: أما أنا فأصلي الليل أبداً وقال الآخر: وأنا أصوم الدهر أبداً ولا أفطر، وقال الآخر: وأنا أعتزل النساء فلا أتزوج أبداً، فجاء رسول الله صلى الله عليه وسلم إليهم فقال:  “أنتم الذين قلتم كذا وكذا؟! أما والله إني لأخشاكم لله وأتقاكم له لكني أصوم وأفطر، وأصلي وأرقد، وأتزوج النساء، فمن رغب عن سنتي فليس مني” ((متفق عليه))\n.މާނައީ: “އަދި މާތް ﷲ ރުއްސުން ލެއްވި އަނަސްގެފާނު ވިދާޅުވިއެވެ: ރަސޫލުﷲ ޞައްލަﷲ ޢަލައިހި ވަސައްލަމަގެ އަނބިއަނބި ކަނބަލުންގެ ގެކޮޅުތަކަށް ތިން މީހަކު އައެވެ. ރަސޫލުﷲ ޞައްލަﷲ ޢަލައިހި ވަސައްލަމަގެ އަޅުކަންތަކާއި ބެހޭގޮތުން އެބައިމީހުން ސުވާލުކުރިއެވެ. އަދި އެމީހުނަށް އެކަން ބަޔާންކޮށްދެއްވުމުން އެބައިމީހުނަށް އަޅުކަން ކުރެވޭލެއް މަދުކަމުގެ ބިރު އިޙްސާސްވެގެން ބުންޏެވެ: ރަސޫލުﷲ ޞައްލަﷲ ޢަލައިހި ވަސައްލަމައާއި އަޅާ ބަލާއިރު ތިމަންމެނަށް މިތިބެވެނީ ކޮން ހިސާބަކުހެއްޔެވެ. މާތް ﷲ އެކަލޭގެފާނުގެ އިސްވެގޮސްފައިވާ ފާފަތަކާއި ކުރިއަށް ހުރި ފާފަތައްވެސް ވަނީ ފުއްސަވާފައެވެ. އެތަނުން އެކަކު ބުންޏެވެ: ފަހެ އަހަރެން މުޅި ރޭ އެއްކޮށްވެސް ހޭދަކުރާނީ ނަމާދުކުރުމުގައެވެ. އަދި އަނެއް މީހާ ބުންޏެވެ: އަދި އަހަރެން ދާއިމަށް ރޯދަ ހިފާނަމެވެ. އަދި އަހަރެން ދުވަހަކުވެސް ރޯދަ ދުލެއް ނުކުރާނަމެވެ. އަދި އަނެއް މީހާ ބުންޏެވެ: އަދި އަހަރެން އަންހެންތަކުންނާއި ދުރުހެލިވާނަމެވެ. އަދި އަހަރެން ދުވަހަކުވެސް ކައިވެންޏެއް ނުކުރާނަމެވެ. ފަހެ ރަސޫލުﷲ ޞައްލަﷲ ޢަލައިހި ވަސައްލަމަ އެބައިމީހުން ކައިރިއަށް ވަޑައިގަތެވެ. ފަހެ އެކަލޭގެފާނު ޙަދީޘްފުޅުކުރެއްވިއެވެ. ” މިވެނި އެވެނިހެން ކަންކަން ކުރަން ބުނި ބަޔަކީ ތިޔަބައިމީހުން ހެއްޔެވެ؟ މާތް ﷲ ގަންދީ ބުނަމެވެ. ތިޔަބައިމީހުނަށްވުރެ ބޮޑަށް ތިމަންކަލޭގެފާނު ﷲއަށް ބިރުވެތިވެވަޑައިގަންނަވަމެވެ. އަދި ކިޔަމަންތެރިވެވަޑައިގަންނަވަމެވެ. އެހެނެއްކަމަކު ތިމަންކަލޭގެފާނު ރޯދަ ހިއްޕަވަމެވެ. އަދި ރޯދަ ދޫކުރައްވަމެވެ. އަދި ތިމަންކަލޭގެފާނު ނަމާދުކުރައްވަމެވެ. އަދި ރޭގަނޑު އަވަހާރަފުޅު ލައްޕަވަމެވެ. އަދި ތިމަންކަލޭގެފާނު އަންހެނުންނާއި ކައިވެނި ބައްލަވައިގަންނަވަމެވެ. ފަހެ ތިމަން ކަލޭގެފާނުގެ ސުންނަތައް ފުރަގަސްދީފި މީހަކީ ތިމަންކަލޭގެފާނުގެ އުއްމަތުގެ ތެރެއިން ވާމީހެއް ނޫނެވެ. (ތިމަން ކަލޭގެފާނަށް ތަބަޢަވާ މީހެއް ނޫނެވެ.)\nމިޙަދީޘްފުޅަން ނަޒަރު ހިންގާލާއިރު، އެ ތިން މީހުންވެސް ހެޔޮކަންތައްތަކެއް ކުރުމަށް ކަނޑައެޅީ ހެޔޮޢަމަލު ކުރުމުގެ ބޭނުމުގައެވެ. ނަމަވެސް އެބައިމީހުން އެކަންކަމަށްޓަކައި އެހެން ހެޔޮކަންކަން މުޅީން ދޫކޮށްލުމަށް ނިންމީއެވެ. އަދި އޭގެ ސަބަބުން ޝަރުޢުގައި އެކަންކަން ހުރިގޮތް، ނުވަތަ ޢަމަލުކުމުގައި ރަސޫލުﷲ ޞައްލަﷲ އަލައިހި ވަސައްލަމަ ގެންގުޅުއްވި ގޮތް ދޫކޮށް އަމިއްލަގޮތެއް ކަނޑައެޅީއެވެ. އެކަން އެގޮތަށް ކުރުން އެއީ ޙައްދުފަހަނައަޅައި ދިއުންކަން، ރަސޫލުﷲ ޞައްލަﷲ ޢަލައިހި ވަސައްލަމަ އެބައިމީހުނަށް ދެންނެވި ބަސްފުޅުން ސާފުވެއެވެ. އެހެނީ އެގޮތަށް ކަންކުރުން ނުވަތަ ޝަރުޢާއި ޚިލާފުގޮތަށް ކަންކުރާމީހާއީ އެކަލޭގެފާނުގެ މިއްލަތުން ބޭރުވެއްޖެ މީހެއްކަމުގައި ޙަދީޘްކުރައްވާފައިވާތީއެވެ.\nއަދިވެސް ޙައްދުފަހަނައެޅުން މަނާކުރައްވައި ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ.\nوَإِيَّاكُمْ وَالْغُلُوَّ فِي الدِّينِ فَإِنَّمَا أَهْلَكَ مَنْ كَانَ قَبْلَكُمُ الْغُلُوُّ فِي الدِّينِ (سنن النسائي)\nދީނުގައި ހައްދުފަނައަޅައި ދިއުމަށް، ތިޔަބައި މީހުން ރައްކާތެރިވާށެވެ. ހަމަކަށަވަރުން ދީނުގެ ކަންތައްތަކުގައި ހައްދުފަހަނައަޅައި ދިއުމުން ތިޔަބައިމީހުންގެ ކުރިންވި ބަޔަކު ހަލާކުވެގެންދިއައެވެ.\nPosted: ޖޫން 8, 2021\nއިސްލާމް ދީނުގައި މެދުމިން: މެދުމިނަކީ އާދައިގެ ވަރެވެ. ނުވަތަ އެވްރެޖެވެ. މިއީ ދިވެހި ރަދީފުގައި މި ލަފުޒުގެ މާނަ ގެނެސްފައިވާ ގޮތެވެ. ނަމަވެސް ޢަރަބި ބަހުގައި މި…


Dhe aharuvandhen aharen othee chain jahaafai: Ali Haider Gilani | Mihaaru\nހައިދަރު ސަލާމަތްވީ އަލްގައިދާގެ އަތް ދަށުގައި ތިން އަހަރު ހޭދަކުރި ފަހުން. --ފޮޓޯ:ބީބީސީ\nދެ އަހަރު ވަންދެން އަހަރެން އޮތީ ޗޭނު ޖަހާފައި: އަލީ ހައިދަރު ގިލާނީ\n28 ޖޫން 2016 - 13:28\nއިސްލާމްއާބާދު (ޖޫން 28) - ޕާކިސްތާނުގެ ކުރީގެ ބޮޑު ވަޒީރު ޔޫސުފް ރަޒާ ގިލާނީގެ ދަރިކަލުން އަލީ ހައިދަރު ގިލާނީ އަލްގައިދާ އިން ވަގަށް ނަގައިގެން ގެންގުޅުނު ތިން އަހަރު ތެރޭން ދެ އަހަރު އޮތީ ޖޭނު ޖަހާފައި ކަމަށް އޭނާ ބުނެފި އެވެ.\nހައިދަރު ވަގަށް ނެގީ ޕާލަމެންޓަރީ އިންތިޚާބަށް ޕާކިސްތާން ޕީޕަލްސް ޕާޓީ އަށް ކެމްޕޭން ކޮށްދެއްވަން އުޅެނިކޮށް މުލްތާންއިންނެވެ. އަލްގައިދާގެ ބަންދުގައި ހުރި ހައިދަރު މިނިވަން ކުރުމަށް ފައިސާ ހޯދުމާއި ތާލިބާނުންގެ ބޮޑެތި ކުށްވެރިން ޖަލުން ދޫކޮށްލުމަށް އެ ޖަމާއަތުން ވަނީ ހުށަހަޅައިފަ އެވެ. އަދި އޭނާ ހައްޔަރު ކުރީ ބައްޕަ ޔޫސުފް ރަޒާގެ ފަރާތުން ޑިމާންޑްތަކެއް ހާސިލް ކުރުމަށް ކަމަށް ވެސް އަލްގައިދާ އިން ބުނެފައިވެ އެވެ. ހައިދަރު ހައްޔަރު ކުރި އިރު ޕާކިސްތާނުގެ ބޮޑު ވަޒީރަކީ ޔޫސުފް ރަޒާ ގިލާނީ އެވެ.\nޕާކިސްތާނުގެ ކުރީގެ ބޮޑު ވަޒީރު ޔޫސުފް ރަޒާ ގިލާނީ. --ފޮޓޯ:ބީބީސީ\n"އަލްގައިދާގެ ލީޑަރު އުސާމާ ބިން ލާދިން މަރާލި އިރު ބޮޑު ވަޒީރަކީ ބައްޕަ. އަދި ބައްޕަ ވަނީ ސައުތު ވަޒިރިސްތާނުގައި ތާލިބާނުންނާއި އަލްގައިދާއާ ދެކޮޅަށް އޮޕަރޭޝަނެއް ވެސް ފަށާފައި. އަދި އެ މީހުން ބުނި އަހަރެން ވަގަށް ނެގީ މި ކަންކަމުގެ ބަދަލު ހިފުމަށް ކަމަށް،" ހައިދަރު ވިދާޅުވި އެވެ.\nހައިދަރު ވަގަށް ނަގައިގެން ފުރަތަމަ ގެންދިޔައީ ޕަންޖާބުގެ ފައިސަލްއާބާދަށެވެ. ދެން ގެންދިޔައީ ނޯތު ވަޒިރިސްތާނަށެވެ. ހައިދަރު ވިދާޅުވީ އަލްގައިދާގެ ބެލުގެ ދަށުގައި ހުރި ދެ އަހަރު ވަންދެން ޗޭނު ޖަހާފައި ބޭއްވި ކަމަށެވެ.\n"އަހަރެން ބާއްވާފައި އޮތީ ކުޑަ ކޮޓަރިއެއްގައި. އެއް އަހަރާ ދެ މަސްވަންދެން ބޭރެއް ނުފެނޭ. އަހަރެންގެ އާއިލާގެ މަތިން ވަރަށް ހަނދާންވި. އަދި އަހަރެންގެ ކުޑަ ދަރިފުޅަށްޓަކައި ވެސް ސަލާމަތްވާން ޖެހޭނެ ކަމަށް ގަބޫލްކުރިން،" ހައިދަރު ވިދާޅުވި އެވެ.\nހައިދަރު ސަލާމަތްކޮށްގެން އެމެރިކާ ސިފައިންގެ ހެލިކޮޕްޓަރަކުން ހައިދަރު ބާލަނީ. --ފޮޓޯ:ބީބީސީ\nހައިދަރު ވަގަށް ނެގި އިރު އޭނާގެ ދަރިފުޅު މުހައްމަދު ޖަމާލުއްދީން ވަރަށް ކުޑަ އެވެ. ހައިދަރު ވިދާޅުވީ ބަންދުގައި އޮތް އިރު އެންމެ ދެރަވީ ދަރިފުޅުގެ ހަޔާތުގެ މުހިންމު ދުވަސްތަކުގައި ބައިވެރި ނުވެވޭތީ ކަމަށެވެ.\nހައިދަރު ވިދާޅުވީ އަލްގައިދާގެ ހަނގުރާމަވެރިން އޭނާ އަށް ޖިސްމާނީ އެއްވެސް އަނިޔާއެއް ނުކުރާ ކަމަށެވެ. އަދި އޭގެ ބަދަލުގައި އެ މީހުން މަސައްކަތް ކުރީ ނަފްސާނީ ގޮތުން އޭނާ ބަލިކޮށްލަން ކަމަށް ވިދާޅުވި އެވެ. އަދި އަމިއްލަ ފުރާނައާ މެދު އަބަދުވެސް އޮންނަނީ ބިރުވެރި ކަމެއްގެ ތެރޭގައި ކަމަށް ވިދާޅުވި އެވެ.\nހައިދަރު ވިދާޅުވީ އޭނާ އޮންނަން ޖެހުނީ ހަނގުރާމައިގެ ޒޯނެއްގައި ކަމަށާއި ޑްރޯންތަކާއި ޖެޓްތަކުގެ ހަމަލާތަކުގެ ނުރައްކަލުގެ ތެރޭގައި ކަމަށެވެ. މި ގޮތުން ޖެނުއަރީ މަހު ދިން ޑްރޯން ހަމަލާއަކަށް ފަހު އަލްގައިދާ އިން ހައިދަރު ތާލިބާނުންނަށް ހަވާލު ކުރަން ބޭނުންވި ކަމަށް ވިދާޅުވި އެވެ. އަދި ތާލިބާނުންގެ ބެލުމުގެ ދަށުގައި ހުއްޓާ ޕާކިސްތާން ސިފައިން ހަމަލާ ދޭން އުޅޭތީ ސަރަހައްދު ދޫކޮށް އެ މީހުން ހައިދަރު ގޮވައިގެން އަފްޣާނިސްތާނަށް ދިޔަ އެވެ. އޭރު ވެސް އަލްގައިދާގެ ހަނގުރާމަވެރިއަކު ހައިދަރާ އެކު ހަރަކާތްތެރިވި އެވެ. އެކަމަކު ހައިދަރު ވިދާޅުވީ އޭރު އޭނާ ޗޭނު ދޫކޮށްލާފައިވާ ކަމަށާއި އަދި ރޭޑިއޯއެއް ވެސް ދީފައިވާ ކަމަށެވެ.\nހައިދަރު ސަލާމަތްވުމުން ކުޑަ ދަރިފުޅު އުފާފާޅު ކުރަނީ. --ފޮޓޯ:ބީބީސީ\nހައިދަރު ވިދާޅުވީ އަފްޣާނިސްތާނުގައި ހޭދަކުރި ދެ މަސްދުވަހު ތެރޭ އޭނާ ބެލެހެއްޓުމަށް ޕާކިސްތާން ތާލިބާން ހަނގުރާމަވެރިއަކާއި އަލްގައިދާގެ ހަނގުރާމަވެރިއަކު އުޅުނު ކަމަށެވެ. އަދި މެއި9ވަނަ ދުވަހު އެ މީހުން ވަނީ އެމެރިކާ އިން ހަމަލާއެއް ދޭން އުޅޭތީ އެ މީހުން ތިބި ތަނުން ދާން ޖެހޭކަން އަންގައިފަ އެވެ.\n"އެ ތަނުން ނައްޓާލީ ރޭގަނޑު. ތިން ގަޑިއިރު ނުވަތަ ހަތަރު ގަޑިއިރު ހިނގި ފަހުން ހެލިކޮޕްޓަރުން ބަޑީގެ އަޑު އިވެން ފެށި. އަހަރެން އޮށޯތީ. ދެން އަހަރެންގެ ގަމީސް ބާލާ އަތް މައްޗަށް ނަގަން ކޮންމެވެސް މީހަކު އެންގި. އަދި މީހަކު އައިސް އަހަރެންގެ ދެ އަތް އެއްސި،" ހައިދަރު ވިދާޅުވި އެވެ.\nހައިދަރު ވިދާޅުވީ އޭނާ އަކީ ޕާކިސްތާނުގެ ކުރީގެ ބޮޑު ވަޒީރުގެ ދަރިކަލުން ކަން އެ މީހުން ގާތު ބުނި ކަމަށެވެ.\n"އެ މީހުން ފުރަތަމަ އަހަރެން ދެއްކި ވާހަކަ ގަބޫލެއް ނުކުރި. އެކަމަކު ފަހުން އެ މީހުން ވަނީ އަހަރެން ދެއްކި ވާހަކަތައް ޔަގީންކޮށްފައި. އަދި ހެލިކޮޕްޓަރުގައި އިން އެމެރިކާ ސިފައިންގެ މީހާ ބުނީ އަހަރެން މި ދަނީ އަމިއްލަ ގައުމަށް ކަމަށް،" ހައިދަރު ވިދާޅުވި އެވެ.\nހައިދަރު ހަައްޔަރު ކުރުމުގެ ކުރިން އޭނާގެ ކުޑަ ދަރިފުޅާ އެކު. --ފޮޓޯ:ބީބީސީ\nހައިދަރު ފުރަތަމަ ގެންދިޔައީ ބަގުރާމް ވައިގެ މަރުކަޒަށެވެ. އަނެއް ދުވަހު އޭނާ ގެންދިޔައީ ކާބުލް އަށެވެ. އަދި އެ ތަނުން ވަނީ އާއިލާގެ ބައެއް މެންބަރުންނާ ބައްދަލުކޮށްފަ އެވެ. އޭގެ ފަހުން މުލްތާނަށް ދިއުމުން ހައިދަރުގެ އާއިލާ އިން ވަނީ ހޫނު މަރުހަބާއެއް ކިޔައިފަ އެވެ.\n"ފުރަތަމަ މަންމަ ގައިގައި ބައްދާލުމަަށް ފަހު ދަރިފުޅު ކައިރިއަށް ދިޔައީ. އަހަރެން ހީކުރީ އޭނާ އަށް ނޭނގޭ ކަމަށް. އެކަމަކު ބާބާއޭ ކިޔާފައި އަހަރެންނަށް ގޮވާލި،" ހައިދަރު ވިދާޅުވި އެވެ.\nއޭނާ ވިދާޅުވީ އަލްގައިދާ އާއި ތާލިބާނުންގެ ބަންދުގައި ހުރި ދުވަސްތަކާ ގުޅޭ ގޮތުން ފޮތެއް ލިޔަމުން އަންނަ ކަމަށެވެ. އަދި ސިޔާސީ ކަންކަމަކީ އޭނާގެ ލޭ ކަމަށާއި އަލުން ސިޔާސީ މައިދާނަށް ނުކުންނަވާނެ ކަމަށް ވެސް ވިދާޅުވި އެވެ.\nއިތުރު ލިޔުންތައް ޕާކިސްތާން ތާލިބާން ޔޫސުފް ރިޒާ ޖީލާނީ


"ހޯދައިދެއްވި މިނިވަންވި ޖައްވެކޭ…"ގެ ރިމިކްސް 25 އަހަރު ފަހުން… |\nސޯފީއާއެކު އައިސްތު ޖަލީލް: "ލަވައިގެ ވޭރިއޭޝަން ގެންނަންވާ ގޮތް ވެސް ސޯފީ އަހަންނަށް ކިޔައިދީ ހެދި."\n"ހޯދައިދެއްވި މިނިވަންވި ޖައްވެކޭ..."ގެ ރިމިކްސް 25 އަހަރު ފަހުން...\n"ހޯދައިދެއްވި މިނިވަންވި ޖައްވެކޭ، ރޯޝަންކުރުވީ އުޖާލާ ފަތިހެކޭ،\nމިނިވަންކަން ހޯދައިދެއްވާ، އަޅުވެތިކަން ނައްތާލައްވާ،\nދިވެހިންނަށް ފާގަތި ދުވަހެއް މެޔޭ."\nއެއީ މީގެ 25 އަހަރު ކުރިއެވެ. އެ ލަވައަކީ އޭރު ސްރީލަންކާ ދިރިއުޅެމުންދިޔަ، މއ. އިރުމަތީގޭ އަލްމަރުހޫމު އަހުމަދު ޖަލީލްގެ ބޭފުޅުންގެ މިއުޒިކް ގްރޫޕު "އެމެޒެނަސް ޖޫނިއާސް" އިން 1994 ގައި ރެކޯޑްކޮށްފައިވާ ލަވައެކެވެ.\nއެ ލަވަ ވިދާޅުވެފައި ވަނީ ޖަލީލްގެ ހަ ކައިވެންޏަށް ލިބިވަޑައިގެންނެވި 23 ބޭފުޅުންގެ ތެރެއިން 14 ވަނައަށް އުފަން އައިޝަތު ޖަލީލެވެ. އޭރު އައިސްތުގެ އުމުރުން އެންމެ 13 އަހަރެވެ.\nއަލްމަރުހޫމު އަހުމަދު ޖަލީލް އާއި ދަރިކަނބަލުން އައިސްތު ޖަލީލް ލަންކާގައި\n"އެމެޒެނަސް ޖޫނިއާސް"ގެ މި ލަވައިގައި ޖަލީލްގެ 13 ބޭފުޅުންނާއި ޖަލީލަށް ކާފަ ވިދާޅުވާ ދެ ބޭފުޅަކު ބައިވެރިވެފައިވެއެވެ. އެ ބޭފުޅުންގެ އުމުރަކީ ފަސް އަހަރާއި 17 އަހަރާ ދެމެދެވެ. މި ލަވަ އާންމުންގެ ތެރޭގައި މަޝްހޫރުކަން ހޯދައިފައި ވަނީ 1996 ވަނަ ޓީވީއެމްގެ ހޭޔަމްބޯ ޕްރޮގްރާމްގައި ޖަލީލް ދެއްވި އިންޓަވިއުއެއްގައި، އެ ލަވައިގެ ވީޑިއޯ ރިލީޒްކުރެއްވުމުންނެވެ. (އެ ލަވައިގެ ލައިވް ވީޑިއޯ ޔޫޓިއުބަކު ނެތެވެ.)\n"އެމެޒެނަސް ޖޫނިއާސް"ގެ ބައެއް މެމްބަރުން ލަންކާގައި\nއޭގެ ފަހުން އެ ލަވަ ވެފައި ވަނީ ގިނަ ބަޔަކަށް ވަރަށް ކަމުދިޔަ ގައުމީ ލަވައަކަށެވެ. މޯލްޑިވިއަން އައިޑޮލް އާއި އެހެނިހެން ޝޯތަކުގައިވެސް އެކިއެކި ފަންނާނުން އެ ލަވަ ކިޔައިފައިވެއެވެ. އަދި ވަރަށް ގިނަ ބަޔަކު ތަފާތު ވީޑިއޯތަކާއެކު ވެސް އެ ލަވަ ޔޫޓިއުބަށް ލާފައިވެއެވެ.\nސިންގަޅަ ރާގަކަށް ކިޔައިފައިވާ އެ ލަވަޔަށް ދިވެހި ޅެން ހެއްދެވީ ވެސް ޖަލީލެވެ.\n"އެމެޒެނަސް ޖޫނިއާސް"ގެ މެމްބަރުންނާއެކު މަޝްހޫރު މިއުޒީޝަން ޑަޑްލީ ޖަޔަވަރުދަނާ ލަންކާގައި\n"އަޅުގަނޑުމެން އެއްރޭ ޕްރެކްޓިސް ކުރަން ތިއްބާ ބައްޕަ ވަޑައިގެން ދެއްވީ ޓޭޕެއް. އޭގައި އޮތީ މިއުޒިކެއް (ރާގެއް). އެއީ ސިންގަޅަ ލަވައެއް. ދެން އެތެރެއަށް ވަންނަވައިފައި 15 ވަރަކަށް މިނިޓްވެސް ނުވާނެ ވަޑައިގެން ދެއްވައިފި ޅެން،" "އެމެޒެނަސް ޖޫނިއާސް"ގެ ލީޑަރު އަޒުމީ ޖަލީލް ވިދާޅުވިއެވެ. އޭރު އަޒުމީގެ އުމުރަކީ 16 އަހަރެވެ. "ދެން ބޭންޑުގެ ލީޑް ވޯކަލިސްޓް އައިސްތު ޖަލީލް ލައްވާ އެ ލަވަ ކިއުއްވީ."\n(ހޯދައިދެއްވި މިނިވަންވި ޖައްވެކޭ"ގެ އޮރިޖިނަލް ސިންގަޅަ ލަވަ އަށް ކިޔަނީ "ގެލަވަޓަ ބެންދާވު މުތު ޕޮތޭ" (މާނަ: ކަރުގައިވާ މުތުގެ ހާރު) އެވެ. ލަވަ ކިޔައިފައި ވަނީ ޕްރިޔާދަރުޝަ ސޫރިޔާސޭނާ ލިޔަނެގެ އާއި ނިރަންޖަލާ ސަރޯޖިނީ އެވެ.)\nމިހާރު އުމުރުން 43 އަހަރުގެ އަޒުމީ ވިދާޅުވި ގޮތުގައި ހޭޔަންބޯ އިން އެ ލަވަ 1996 ގައި ދެއްކުމުގެ ކުރިން ވެސް ކޮލަމްބޯގައި އޮންނަ އެކިއެކި ހަފުލާތަކުގައި އެ ލަވަ ގެންދިޔައީ ކުޅެމުންނެވެ. ބައެއް ފަހަރު ދިވެހި އެމްބަސީގައި އޮންނަ ހަފުލާތަކާއި ލަންކާގައި އުޅޭ ރައްޓެހިންގެ އެކިއެކި ހަފުލާތަކުގައި ވެސް ބޭނުންޑުން އެ ލަވަ ކުޅެއެވެ.\nއެ ލަވަ ރެކޯޑްކޮށް، ވީޑިއޯ ހެދުމުގެ ޚިޔާލަކީ ލަންކާގައި އޭރު ހުންނެވި (ފަހުން ސަފީރުކަންވެސް ކުރެއްވި) ހުސެއިން ޝިހާބުގެ ޚިޔާލެކެވެ. (ހުސެއިން ޝިހާބަކީ ވެސް މިއުޒިކާއި ލަވައިގެ ފަންނާނެކެވެ.) އެ ލަވައިގެ ވީޑިއޯ ކޮށްފައި ވަނީ ޓީވީއެމްގެ މަޝްހޫރު ކެމެރާމަން އަލީ ވަހީދެވެ.\n25 އަހަރަށްފަހު ރީމިކްސް ހެދުން\nގައުމީ އެކިއެކި މުނާސަބަތުތަކުގައި އަބަދުވެސް އަޑު އިވިއިވި ހުންނަ "ހޯދައިދެއްވި މިނިވަންވި ޖައްވެކޭ..." އަށް މިއަހަރު 25 އަހަރު ފުރުނުއިރު، ޖަލީލް ވަނީ 2006 ގައި އަވަހާރަވެފައެވެ. (މާތް ﷲ ޖަލީލުގެ ފާފަ ފުއްސަވައި ސުވަރުގޭގެ ދާއިމީ ނިއުމަތް މިންވަރުކުރައްވާށިއެވެ. އާމީން!)\nރީމިކްސް ރިލީޒްކުރުމުގެ ޝޯގައި "އެމެޒެނަސް ޖޫނިއާސް"ގެ ބައެއް މެމްބަރުން ޓީ.ވީއެމް ސްޓޫޑިއޯގައި (2021 ނޮވެމްބަރު 12 ގައި)\nމިހާރު ޖަލީލުގެ ބޭފުޅުން ވެސް ވަނީ ކިޔަވައިވިދާޅުވެގެން ބޮޑުވެ، ވަޒީފާތަކަށް ނުކުންނަވައި ކައިވެނި ބައްލަވައިގަނެ، ބޭފުޅުންވެސް ލިބިވަޑައިގެންފައެވެ. އާއިލާގެ ގިނަ ބޭފުޅުން އުޅުއްވަނީ ރާއްޖޭގައި ކަމަށް ވީނަމަވެސް ބައެއް ބޭފުޅުން ދިރިއުޅުއްވަނީ ރާއްޖެއިން ބޭރުގައެވެ.\n"މި ލަވައިގެ ރީމިކްސްއެއް ހެދުމަށް އެންމެ އުނދަގޫވި ކަމަކީ އެއީ. އެކި މީހުން އެކި ތަނުގައި އުޅޭތީ. އެކަމަކު ޓެކްނޮލޮޖީގެ ޒަމާނެއްވީމާ، އެހާ އުނދަގޫ ކަމަކަށްނުވި ލަވަ ރެކޯޑްކޮށް ވީޑިއޯ ހަދާކަށް،" އަޔަރލެންޑުގައި ދިރިއުޅުއްވާ އައިސްތު ވިދާޅުވިއެވެ. "ލަވަ ރެކޯޑްކޮށް ވީޑިއޯ މިކްސިން ހަދައިފައި ވަނީ އަޒުމީ އާއި ލާނާ ޖަލީލް، ޓީ.ވީއެމްގެ ވަރަށް ބޮޑު އެހީތެރިކަމާއެކުގައި."\nރީމިކްސްގެ ބައެއް ފަންނާނުން ގައުމީ ހެދުމުގައި...\nރީމިކްސްގެ ވެސް ލީޑް ވޯކަލިސްޓަކީ މިހާރު އުމުރުން 38 އަހަރުގެ އައިސްތެވެ. ދެން އައިސްތުގެ އަށް އަހަރުގެ ދަރިކަނބަލުން ސޯފީ އަހުމަދު ޒާދީއެވެ. ސޯފީ ވަނީ ރީމިކްސްގައި އެއް ކަޑި ވިދާޅުވެފައެވެ. އައިސްތާއި ސޯފީގެ އިތުރުން، ލަވައިގެ ފަހު ބައިގެ ކޯރަސްއެއްގެ ގޮތުގައި، ޖަލީލްގެ ބޭފުޅުންނާއި ކާފަ ވިދާޅުވާ ޖުމްލަ 23 ބޭފުޅުންގެ އަޑު ހިމެނެއެވެ. އެ ބޭފުޅުންގެ އުމުރަކީ ފަސް އަހަރާއި 43 އަހަރާ ދެމެދެވެ.\nމި ލަވައިގެ ރީމިކްސް، ނޮވެމްބަރު 12 ވަނަ ދުވަހުގެ ހޭޔަންބޯގައި ވަނީ ރިލީޒްކޮށްފައެވެ. ރީމިކްސްގައި މިއުޒިކް ކުޅޭ ތަނާއި ގައުމީ ދިދަ ހިފައިގެން ސަގާފީ ހެދުމުގައި އުޅޭތަން ވެސް ފެނެއެވެ. އެންމެ ފާހަގަކުރެވޭ ކަމަކީ އެ ވީޑިއޯގައި މުޅިންވެސް ފެންނަނީ ޖަލީލްގެ ބޭފުޅުންނާއި ޖަލީލަށް ކާފަ ވިދާޅުވާ ބޭފުޅުން ކަމަށްވުމެވެ.\nމި ލަވައިގެ ބައިވެރިންގެ ތެރެއިން އައިސްތު ފިޔަވައި ރާއްޖެއިން ބޭރުގައި އުޅުއްވަނީ އޮސްޓްރޭލިއާގައި އުޅުއްވާ ޝަފްރާޒް ޖަލީލާއި އަރީޝާ ޖަލީލާއި، ދެކުނު އެފްރިކާގައި ދިރިއުޅުއްވާ ފަޒްލާ ޖަލީލާއި ނެދަލޭންޑްސްގައި ދިރިއުޅުއްވާ އާޝިޔާ ޖަލީލާއި ބަހުރެއިންގައި ދިރިއުޅުއްވާ ރޭނާ ޝަހީދެވެ.\nސޯފީ: ރީމިކްސްއަށް ލަވަ ރެކޯޑްކުރައްވަނީ\nހޯދައިދެއްވި މިނިވަންވި ޖައްވެކޭ"ގެ ރީމިކްސް ރިލީޒް ކުރުމާއެކު އެ ލަވައަށް އާންމުންގެ ތަރުހީބު އަންނަނީ ލިބެމުންނެވެ.\n"އަބަދުވެސް ހިތަށް އަރާ ސޯފީއާއެކު މި ލަވައިގެ ރީމިކްސްއެއް ހަދާނަމޭ. އެހެންވެ އެކަން ކުރުމުގެ އުންމީދު އަބަދުވެސް އޮވޭ،" އައިސްތު ވިދާޅުވިއެވެ. "އެންމެ އުފާވަނީ ސޯފީ އެހާ ޅަ އުމުރުގައި ވަރަށް މޮޅަށް މި ލަވަ ކިޔައިފައިވާތީ. އެއީ ސޯފީގެ ސިންގިން ޓީޗަރ މާތާ އަށާއި އަހަރުމެން ދެމަފިރިންނަށް ވެސް ލިބުނު ވަރަށް ބޮޑު އުފަލެއް. ލަވައިގެ ވޭރިއޭޝަން ގެންނަންވާ ގޮތް ވެސް ސޯފީ އަހަންނަށް ކިޔައިދީ ހެދި."\nއައިސްތު ވިދާޅުވި ގޮތުގައި މި ލަވައިގެ އެންމެ މުހިންމު ފަންނާނަކީ އަޒުމީއެވެ.\n"މި ލަވަ މިހާ މޮޅަށް ތައްޔާރުކުރުމުގައި ތިއްތިބޭ (އަޒުމީ)ގެ މަސައްކަތް ވަރަށް ބޮޑު. އެއީ އެންމެންގެ ފަރާތުން ޚާއްސަކޮށް ފާހަގަކުރާ ކަމެއް."\nރީމިކްސް ރިލީޒްކުރުމުގެ ޝޯގައި އަޒުމީ އާއި އާއިލާ ޓީ.ވީއެމް ސްޓޫޑިއޯގައި (2021 ނޮވެމްބަރު 12 ގައި)\nއައިސްތު ފަހުބަހެއްގެ ގޮތުގައި ވިދާޅުވިއެވެ.\n"ރީމިކްސް ނުކުތްއިރު ބައްޕަ ދުނިޔޭގައި ހުންނެވި ނަމަ ވަރަށް އުފާވީސް. ހުރިހައި ކުޑަކުދިންތަކުގެ ހުނަރު ފެނިވަޑައިގަތީމާ ބައްޕަ އެންމެ އުފާވާނީ."\nހޯދައިދެއްވި މިނިވަންވި ޖައްވެކޭ..\nޅެން: އަލްމަރުހޫމް އަހުމަދު ޖަލީލު، މއ. އިރުމަތީގެ (1994 ގައި)\nހޯދައިދެއްވި މިނިވަންވި ޖައްވެކޭ، ރޯޝަންކުރުވީ އުޖާލާ ފަތިހެކޭ،\nދިވެހިންނަށް ފާގަތި ދުވަހެއް މެޔޭ.\nވޭނޭ ހިތްދަތި ކުރުވީ ނިކަމެތި އޭރު ހިތާމަކުރީމޭ\nބޭރުގެ ބަޔަކަށް އަޅުވެތި ވެވިގެން އޭރު ޖިޒީ ދިނީމޭ\nވިހުރޭ މިނިވަން ދިވެހި މި ދިދަޔަށް ފެހި ރަތް ހުދު މި ފަޒާގާ\nޝުކުރޭ ކުރަނީ ލޯބިން ފުރިހަމަ މިނިވަން ބަޔަކަށް ވީތީ\nލަންކާއަށް އަޅުގަނޑު ކުރި ދަތުރެއްގައި "އެމެޒެނަސް ޖޫނިއާސް" އާއި އައިސްތު ޖަލީލުގެ ޚާއްސަ އިންޓަވިއުއެއް ނަގައި 2001 ޖޫން 1ގައި ނުކުތް "ހުވާސް މަޖައްލާ"ގައި ޝާއިއުކޮށްފައިވާނެއެވެ. އަޅުގަނޑު މިއަދު އެންމެ ހައިރާންވީ، "އެމެޒެނަސް ޖޫނިއާސް"ގެ އެންމެ މުހިންމު ފޮޓޯތައް ފޮނުވައިދޭން އެދުމުން، 20 އަހަރުވެފައިވާ އެ އިންޓަވިއުގެ ފޮޓޯތައްވެސް އަޒުމީ ފޮނުއްވީމައެވެ. ޝައުގުވެރިވާ ބޭފުޅުން ވިދާޅުވެލެއްވުމަށްޓަކައި އެ އިންޓަވިއުތައް ތިރީގައި މި ހިމަނާލީއެވެ. އަޒުމީ އަށް ޝުކުރު ދަންނަވަމުންނެވެ.


(9ޖަނަވަރީ 2022 އާ ގުޅޭ )\n"ކިއްލި ޕެކެޓް." ވޮލެޓު ނަގަމުން ފިހާރައިގެ ސޭޓު ކައިރީ ޒެހެން ބުނެލިއެވެ. އަދި އެއްފަރާތަށް ބަލާލެވުނީ މީހަކު އޭނާއަށް ބަލަން ހުރިހެން ހީވެގެންނެވެ. ޒެހެންގެ ތުންފަތަށް ވަގުތުން ހިނިތުންވުމެއް ވެރިވެއްޖެއެވެ.\n"ގުޑް މޯނިން." ސައިކަލު ޕާކު ކުރަމުންދިޔަ ޒެހެންގެ ކައިރިއަށް ޝާފީ ވެސް ސައިކަލުގައި އައިސް މަޑުކޮށްލިއެވެ.\n"އައްސަލާމް އަލައިކުމް." ހިނިއައިސްފަ ހުރެ ޝާފީގެ ސަލާމަށްވުރެ ރިވެތި ސަލާމަކުން ޒެހެން ޖަވާބުދިނެވެ.\n"ވައިލައިކުމް ސަލާމް... ކަމެއްވީތަ؟. މޮޔަ ހިންޏެއް އައިސްފަ ތިހުންނަނީ." ޝާފީ ސައިކަލުން ފައިބައިގެން އައިސް ޒެހެންއާ އެއްވަރު ކުރިއެވެ. ޔުނިވަރސިޓީއަށް ވަންނަން ދެ ޒުވާނުން ހިނގައިގަތީ އެކީގައެވެ.\n"ވެން ގޯޑް އިޒް ގިވިން ޔޫ އެވްރީ ސައިން ޔޫ ވޯންޓް، ދެޓް މީންސް އައި އޭމް އޮން ދަ ރައިޓް ޕާތް." ފަނޑުނުވި ހިނިތުންވުމަކާއެކު ޒެހެން ބުނެލިއެވެ.\n"ނުވިސްނުނު." ޝާފީ ބުނެލިއެވެ. އޮޅުންފިލުވާ ދިނުމުގެ ގަސްދެއް ޒެހެންގެ ނެތެވެ. ހިތުގެ މުރާދު ހާސިލު ނުވަނީސް އެކަމަށް މީހެއްގެ ހިޏަންޏެއް އެޅިދާނޭތީ ޒެހެން ވިސްނައެވެ. ލިބިފައިވާ އުފާވެރިކަން ހިއްސާ ނުކުރީ އެހެންވެއެވެ.\n"ދީން ދަސްކުރަން ފެށީތަ؟... ހޫމް! އެނގިއްޖެ!... މީހަކު ބުނީ ދޯ ޝޭޚަށް ނުވަންޏާ ފުރުސަތެއް ނެތޭ. އެބަހީވޭ ތުނބުޅި ވެސް ކުޑަކޮށް ދިގުވާހެން." ޝާފީ ދުރުންދުރުން ބަހުން ޖަހާލިއެވެ. ކީއްވެ ބުނި އެއްޗެއްކަން ޒެހެންއަށް ފަހުމްވިއެވެ. އެކުވެރިޔާގެ ދިމާކުރުމަށް ރައްދު ދިނުމުގެ ބަދަލުގައި ޒެހެން ޖަހާލީ ހިނިގަނޑެކެވެ.\n"މިއަދު އެންމެންގެ ސައިގަ އަހަރެން ހިފާނަން." ޒެހެން އިއްވާލިއެވެ. ޝާފީ އަޖައިބުވިއެވެ. އެމީހުންގެ ތެރޭގައި ހުރި އެންމެ ލިބޭ މީހަކީ ޒެހެންކަން އެންމެންވެސް ގަބޫލުކުރެއެވެ. މުއްސަނދި ވިޔަފާރީގެ އާއިލާއަކުން އައިސްފަ ހުރި ޒުވާނެއްވީމައެވެ. އެހެންވިޔަސް ޒެހެންގެ ވިސްނުން އެކަމާ ދެކޮޅެވެ. އޭނާ ގަބޫލުކުރާ ގޮތުގައި އާއިލާގެ މުއްސަނދިކަމަކީ އޭނާ މުއްސަނދިވުމެއް ނޫނެވެ. އޭނާ އަމިއްލައަށް މަސައްކަތްކުރަން ފެށީއްސުރެ މަންމަ އަތުން ފައިސާ އަތެއްނުލައެވެ. އެކަނި ހުރި ޒުވާނަކަށްވާތީ ލިބޭ މުސާރައިން ޚަރަދުތައް ހަމަޖައްސަން އޭނާއަށް ދައްޗެއް ނޫނެވެ. ފުދި އިތުރު ވެސް ވެއެވެ. އެހެންވިޔަސް އޭނާއަކީ ރައްޓެހިންނަށް ޚަރަދުކުރާ ޒުވާނެއްނޫނެވެ. އޭނާގެ ޚަރަދުގައި އެކުވެރީންނަށް ކޮފީ ދިނުމާއި ކާންދިނުން ފަދަ ކަންކަމަކީ ހާލަކުން ފަހަރަކު ނޫނީ ނުލިބޭނެ ފަދަ ނަސީބެކެވެ.\n"މިއަދު ކޮންކޮޅަކުން އިރު އެރީ." ޝާފީ ބޯއަރިކޮށް ޒެހެންގެ މޫނަށް ބެލިއެވެ. ޒެހެންގެ ކުރިމަތިން ޝާފީގެ މޫނުގައި އިނގިލިޖައްސާލައި އެއްފަރާތްކޮށްލިއެވެ.\n"ނުދޭންވީތަ؟" އެއްބުމަ ހިއްލާލައި ޒެހެން ބުނެލިއެވެ. އެއާއެކު ޝާފީ ދެއަތް ޖޯޑުކޮށް ހޯހޯ ކިޔައިފިއެވެ. މަޢާފުކުރާށޭ ބުނެލިއެވެ. ލިބެން އުޅޭ ނިޢުމަތެއް ގެއްލޭކަށް ނޭދެމޭ ބުނެލީ ނިކަން އަވަހަށެވެ. އަދި މިހިސާބުން ދެން އޭނާގެ އަނގައިގަ ޒިބު އަޅުވާލީކަން ބުނެ، ބުނި ބަހުގެ ހަރަކާތްތައް އަތުން ދައްކާ ވެސް ލައިފިއެވެ.\nމަސައްކަތްތައް ނިންމާލި ހޫރައިން ކުނިތައް އަޅާފައި ހުރި ޑަސްބިން ގެނެސް އެ ހުންނަންވާ ތަނުގައި ބެހެއްޓިއެވެ. އަތަށް ލައްވާފައި އޮތް މަސައްކަތު އަންގި ބޭލީ ދެނެވެ. ހިނގައިގަންނަން އުޅެފައި އޭނާ ވަށައިގެން ނަޒަރު ހިންގާލިއެވެ. ހަފްތާގެ އެ ދުވަހަކީ އާންމުކޮށް އޭނާގެ ކައިރިއަށް ޒެހެން އަންނަ ދުވަހެކެވެ. އެކަމަކު އަދިއެއް އޭނާއަށް ޒެހެންއެއް ނުފެނެއެވެ. އަމިއްލަ ހަރަކާތްތައް ފަހުމްވުމާއެކު ހޫރައިންގެ ތުންފަތަށް ހިނިތުންވުމެއް ވެރިވެއްޖެއެވެ. އޭނާ އެގޮތަށް ޒެހެންއަށް އިންތިޒާރު ކުރެވެން ފެށީ ކޮންއިރަކުތޯ އަމިއްލަ ހިތާ ސުވާލުކޮށްލިއެވެ. މީހަކާ ވާހަކަދެއްކުން ކީއްކުރަން ކުރިމަތިލައިގެން ހުންނަން ވެސް ދަތިވެގެން އުޅުނު ހޫރައިން ކޮބާތޯ އަމިއްލަ ނަފްސުގެ ކައިރިން އަހާލެވުނެވެ. އެހެން މީހަކަށް ނުދޭ ފުރުސަތެއް ޒެހެންއަށް ދޭން ފެށީ ކިހިނެއް ވިސްނާފަބާއެވެ.\n"އަލްޙަމްދުލިއްﷲ!..." ތަކުރާރުކޮށް ހޫރައިންއަށް ކިޔާލެވުނެވެ. ހަޔާތުގެ މިހިސާބަށް އާދެވުނު އިރު އޭނާއާއެކު ﷲ ނޫނީ ނުވެއެވެ. ހުރިހާ ޝުކުރެއް ހައްޤުވެގެންވާ ފަރާތަކީ އެކަލާނގެކަން ކަށަވަރެވެ. އެއަށްފަހު އޭނާގެ މަންމައެވެ. އޭނާއަށް ނޭނގުނަސް ﷲގެ ރަޙުމަތް އޭނާއާއެކު ވާކަން ކަށަވަރެވެ. އެކަނިވެރިކަން އިހްސާސް ކުރެވޭ ކޮންމެ ވަގުތަކު އޭނާއާއެކު ﷲ ވޮޑިގެންވާކަން އެކަލާނގެ ހަނދާންކޮށްދެއެވެ. ބަލިކަށިވާ ހިނދު ހިތްވަރު ލިބިދެއެވެ.\n"ޒެހެންއަކީ ރަނގަޅު މީހެއްތަ؟. އޭނާއާ... އޭނާއާ ކައިވެނި ކުރުން ރަނގަޅު ނިންމުމަކަށް ވެދާނެތަ؟. ކައިވެންޏަށްފަހު ބަދަލުވެއްޖެއްޔާ!... އޭނާގެ ފުށުން ފެންނަ ސިފަތަކަކީ ހަޤީޤަތްކަން ކިހިނެއް އެނގެނީ. ހިތުގައި އޮތީ ކިހާ ނުބައި ރޭވުމެއްކަމެއް ނޭނގެ. އެކަހަލަ ގޯސް މީހަކަށް އޭނާ ވެދާނެތަ... ޔޫކް... އެ ދަރިފުޅުދެކެ އަހަންނަށްވުރެ ބޮޑަށް ލޯބިވާނެ މީހަކު ބޭނުމީ. އަހަންނަށްވުރެ ބޮޑަށް އެ ދަރިފުޅު ރައްކާތެރި ކުރާނޭ މީހަކު ހުރެދާނެތަ؟. ހުރިހާކަމެއް އެނގުމަށްފަހު އަހަންނާއެކު އެ ދަރިފުޅު ބަލައިގަންނާނެބާ... މީހުން... މީހުންގެ ނުބައި ދޫތަކުގެ ކުރިމަތީ ސާބިތުވެ ހުރެވިދާނެތަ... ޒެހެންގެ ކިބައިން އެ ފެންނަ ކެތްތެރިކަން އޭރުން ނެތިގެން ނުދާނެތަ." މަޑު ހިނގުމުގައި ޑީ ބުލޮކުގެ އިމާރާތާ ދިމާއަށް އައި ހޫރައިން ހުރީ ވަރުގަދަ ޚިޔާލެއްގައި ބަނދެވިފައެވެ. އޭނާގެ ހުރިހާ ސުވާލެއް ކުރިމަތިކުރީ އޭނާގެ ވެރިފަރާތާއެވެ. ހަގީގަތް އޭނާއަށް ހާމަކޮށްދެއްވުމަށް ﷲ ކުޅަދުންވަންތައެވެ. ގޮތެއް ނިންމަން ދަތިވެއްޖެ ކޮންމެ ހިނދެއްގައި އޭނާ ﷲގެ މަތިން ހަނދުމަކުރެއެވެ. ބުރަވެއްޖެ ކޮންމެ ކަމެއް ލުއިކޮށްދެއްވާ ފަސޭހަކޮށްދެއްވުމަށް ދެންނެވެއެވެ.\n"ހަބީބީ..." އިވިގެން ދިޔައީ ޒެހެންގެ އަޑުހެން ހީވެ ހޫރައިންއަށް ވަގުތުން އިސްއުފުލައި ބަލާލެވުނެވެ. އިމާރާތުގެ ދޮރުކައިރީ މަޑުކޮށްލައިގެން ހުރި ޒެހެންއާ ހަތަރުކަޅި ބައްދަލުވިއެވެ. ކުރިން ނުޖަހާ ގޮތަކަށް ހިތުގެ ވިންދުގެ ރާގު ބަދަލުވެލިކަން ހޫރައިންއަށް އިހްސާސް ކުރެވުނެވެ. ޒެހެންގެ ހިނިތުންވެފައިވާ މޫނުން ހިތްހަމަޖެހުން ނޫނީ ނުފެނެއެވެ. އޭނާގެ ވަށައިގެން އެހެންޏާ ނުވާ އުޖާލާކަމެއްގެ އަސަރު މާޙައުލަށް ވެރިވެފައި އޮތް ކަހަލައެވެ. ދެ ލޮލުގައި ޖާދުވީ މަސްތީ އަސަރެއް ވިއެވެ. ހޫރައިންއަށް ހިންދިރުވާލެވުނީ މެޔަށް ފިނިވެލި ގޮތުންނެވެ. އަވަސްއަވަހަށް އިސްއޮބާލިއެވެ.\n"މިއަދު ވަކިން ރީތިހެން ހީވޭ." ޒެހެން ބުނެލިއެވެ.\nހޫރައިންގެ ދެބުމަ ކައިރިވެލިއެވެ. ހައިރާންކަމާއެކުއެވެ. އޭނާ ތަފާތުވީ މިއަދު ކޮންގޮތަކުންބާއޭ ހިތައް އަރާފައެވެ. ލައިގެން ހުރީ އެހެންޏާ ވެސް އަޅާއުޅޭ ހެދުންތަކުން ހެދުމެކެވެ. ޒީނަތްތެރިކުރުމެއްނުވާ ކަޅުފޮތީގެ ދޫ ހެނދުމެވެ. ބޮޑު ބުރުގާގެ ތެރޭ މީހާގެ ހަށިގަނޑުން ބޮޑުބައި ވަނީ ނިވާވެފައެވެ. ދެން އޭނާ އެހެން ދުވަސް ދުވަހަށްވުރެ ރީތިވާންވީ ކޮން ގޮތަކުން ހެއްޔެވެ. ޒެހެންގެ އެ ވާހަކަ ހޫރައިންއަށް ހަމަޖެހޭ ވާހަކައަކަށް ނުވިއެވެ. އެހެންނަމަވެސް ތުންފަތް ދެމިލައިފިއެވެ. އެ ލުއި ހިނިތުންވުން ޒެހެންއަށް ފަރުދާކުރުމަށް ހޫރައިންގެ ނަޒަރު ތިރިކޮށްލައިގެން ހުރީ ގަސްދުގައެވެ.\n"ވާހަކަދައްކާލަން މަޑުކޮށްލެވޭނެތަ." ޒެހެން އަހާލިއެވެ. ވިސްނުންތަކެއް ވިސްނާކަށް ސިކުނޑިއަށް ހޫރައިންއަށް ފުރުޞަތެއް ނުދެވުނެވެ. އޭނާއަށް ބޯޖަހާލެވުނީ އިޚްތިޔާރަކާނުލާ ކަހަލައެވެ. އެ ހަރަކާތުން ޒެހެންއަށް ޖަވާބު ލިބުމުން އޭނާ އިމާރާތުގެ ބިއްދޮށަށް ހިނގައިގަތެވެ. ހޫރައިންއާއެކު އިމާރާތާ ނިވާވެއްޖެކަން އެނގުމާއެކު އިށީންނަން ނޫޅެ ޒެހެން ވާހަކަދެއްކިއެވެ.\n"އަހަރެންނަށް މަންމަ ކައިރީ ހޫރްގެ ވާހަކަދެއްކިއްޖެ. ކައިވެނި ކުރާން ބޭނުންވާ ކުއްޖަކު ހުރިކަން ބުނެވިއްޖެ. އޭނާދެކެ އަހަންނަށް ލޯބިވެވިއްޖޭ ބުނިން. އަދި އޭނާގެ ދަރިއަކު ވެސް އެބަހުރިކަން..." އެސްފިޔަ ޖަހާލަން ވެސް ބޭނުންނުވެފައި ހުރި ފަދައަކުން ޒެހެންގެ ނަޒަރު ހޫރައިންއާ އަމާޒުކޮށްލެވިފައި ވިއެވެ. ކޮންމެވެސް ގޮތަކުން ހޫރައިންއާ ދެމެދު އޮތް ގުޅުމަށް ނަމެއް ދޭން ޒެހެން ބޭނުންވިއެވެ. އަދި އޭނާ ސީރިއަސްވެފައި ހުރި މިންވަރު ވެސް ހޫރައިންއަށް ބުނެދޭން ބޭނުންވަނީއެވެ.\n"ކީއްވެ؟... ކައިވެނި ކުރާން އަހަރެން އެއްބަސްވީންތަ؟." ހޫރައިންއަށް ބުނެވުނެވެ. ގަސްދަކާނުލާ ހޫރައިންގެ އަޑަށް ހަރުކަށިކަން ވެރިވީއެވެ.\n"ނުބުނޭ. މަންމައަށް ސިއްރުކުރުމަކީ އުނދަގޫކަމެއް. އެހެންވެ ގަސްދަކާނުލާ ބުނެވުނީ... ހޫރް ގަބޫލެކޭ އަހަރެން އެއްފަހަރު ވެސް ނުބުނަން. އަހަރެން ދެއްކީ މި ހިތުގައި އޮތް އެއްޗެއް. އަހަރެންގެ އިހްސާސްތަކުގެ ވާހަކަ... އަހަރެން ހޫރް ބޭނުންވާވަރު. ހޫރްއާ ކައިވެނި ކުރަން ގަސްދުކުރާކަން. ހޫރްއާއެކު ދަރިފުޅުގެ ޒިންމާ ވެސް ނަގަން ތައްޔާރަށް ހުރިކަން. ދުވަހަކުވެސް ހޫރަށް ދެރަގޮތެއް ނުހަދާނަންކަން."\n"އަހަރެން ގަބޫލުނުވިއްޔާޔޯ... މުޅި އުމުރު ތިހެން އިންތިޒާރު ކުރާނީތަ؟." ހޫރައިންއަށް އަހާލެވުނެވެ. ކުރެވުނު ސުވާލުން ހޫރައިންގެ ހިތް އަވަސްވިއެވެ. ބޭނުންކުރެވުނީ ތަންކޮޅެއް ހަރުކަށި ގޮތެއްކަން ވިސްނުނީ ދެނެވެ. ޚުދު އޭނާއަށް ވެސް އެ ސުވާލު ކުރެވުނީ ކީއްވެކަމެއް ނޭނގެއެވެ. ހިތް އެދެނީ ކޮންކަހަލަ ޖަވާބަކަށް ކަމެއް ވެސް ނޭނގެއެވެ. ވަކިން ބޮޑަށް ހޫރައިންގެ ހިތުގެ ތެޅުން ބާރުވެލީ ޒެހެން އޭނާއަށް ބަލަން ހުރި ގޮތުންނެވެ. އެ ދެ ލޮލުން މާޔޫސީކަން ފާޅުވާން ހުއްޓެވެ. ބަހެއް ނުބުނެ ވަގުތުކޮޅަކަށް ޒެހެން އެގޮތުގައި ބަލަން ހުއްޓެވެ. ދެން އޭނާ ފުންނޭވާއެއް ލިއެވެ. ކަނދުރާއިން ފެށިގެން ގެނެސް ތުނބުޅީގައި ކަނާއަތްތިލަ ހިންގާލަމުން ނަޒަރު ތިރިކޮށްލިއެވެ.\n"ހޫރް އެދެނީ ބޭކާރު ގޮތުގައި ހަޔާތް ވޭތުކޮށްލާ މީހަކަށް އަހަރެންވާންތަ؟. ދުނިޔޭގަ އުޅޭން ލިބިފިމަ މިވާ މަދު ދުވަސްކޮޅުގަ އަހަރެންގެ ވަގުތު ޖެހުމުގެ ކުރީން ދިރިއުޅުން ރަނގަޅު ގޮތުގައި ވޭތުކުރަން ބޭނުން. ހޫރްއާ ބައްދަލުވެ، މިވީ މަދު ދުވަސްކޮޅުގައި އެކަމާމެދު ކުރީން ނުވިސްނޭވަރަށް ވިސްނުނު. އެކަނި ހުރެ ނިމިގެންދާން އަހަރެންގެ މަންމަ ނޭދޭނެ. އެގޮތް އަހަރެން ވެސް ނޭދެން. އަހަންނަށް ހޫރް ނުލިބިއްޖެނަމަ އެއީ ﷲގެ މިންވަރުފުޅު. ޤަބޫލުކުރާނީ އެހެން. އެހާތަނުން އަނެއްކާވެސް ރަނގަޅު ބައިވެރިއަކު ލިބޭތޯ މަސައްކަތް ކުރާނަން... އެކަމަކު... އަދި ހޫރް ދޫކޮށްލާކަށް ވިސްނުމަކުނެތް. މި އަހަރު މިއޮއް ދެބައި ވީ. އަދި އެއް އަހަރު އަހަރެން މިގޮތަށް ހޫރްގެ ފަހަތުން އުޅުނަ ދީ. އެހާތަނަށް ހޫރަށް އަހަރެން ކަމުނުދާނަމަ މިހެން އުޅުން ހުއްޓާލާނަން. ޕްލީޒް. ޖަސްޓް ވަން މޯ އިޔާ..."\nހޫރައިންގެ ހިތަށް ތަދުވިއެވެ. ނޭނގޭ ސަބަބަކާ ހުރެއެވެ. ޒެހެންގެ މާޔޫސްވެފައިވާ މޫނަށް ބެލުން ހޫރައިންއަށް ފަސޭހައެއް ނުވިއެވެ. އޭނާގެ ހިތް އެދެނީ ޒެހެން ހިނިތުންވެފައިވާ ހުއްޓާ ދުށުމަށެވެ. އެ ހިނިތުންވުމުން ހޫރައިންއަށް ހަމަޖެހުން ލިބެއެވެ. ޒެހެންގެ އެ އެދުމަށް ހޫރައިންއަށް ބޯޖަހާލެވުނެވެ. އެހެންވިޔަސް އޭނާގެ އެ ހަރަކާތުން ވެސް ޒެހެންގެ ތުންފަތަށްވެރިވީ ކުޑަ ހިނދުކޮޅެއްގެ ފަނޑު ހިނިތުންވުމެކެވެ. އޭނާ ހަގީގަތުގައި ހޫރައިން ބޭނުންވާކަން ޒެހެންގެ ކޮންމެ ހަރަކާތަކުން ހޫރައިންއަށް ދިޔައީ ފެންނަމުންނެވެ.\n"ކީއްވެ ތިހާ ލޯބިވަނީ. ޔަގީންތަ ތީ ހަމަ ލޯބިކަން." ހޫރައިންއަށް އަހާލެވުނެވެ.\n"ނޭނގެ... ގަސްދުގައި ވެވުނުނަމަ ސަބަބު ކިޔާދެވޭނެ. އެކަމަކު މި ހިތް ހޫރްގެ މައްޗަށް ޖެއްސެވުމަށް އިރާދަކުރެއްވީ އަހަންނަށް ދެކޮޅު ނުހެދޭނޭވަރުގެ ވަރުގަދަ ބާރަކުން. ކޮންމެ ކަމަކަށް ﷲ ވަނީ ވަގުތު ކަނޑައަޅުއްވާފަ. އެހެންނޫންތަ؟. އެ ދުވަހު އެކަނިމާއެކަނި ހުރި އަންހެންކުއްޖަކު އަހަންނަށް ދެއްކީ މި ދެލޮލުގެ ފެނުން ދެއްވި ރަސްކަލާނގެ."\nޒެހެން އެންމެ ފަހުން އެ ބުނެލި ބަސްތަކުން ހޫރައިންގެ ދެ ތުންފަތުން މަޑު އާހެއްފަދަ ކުރު ނޭވާއެއް ނުކުތެވެ. ޖަވާބެއްދޭން ނޭނގިފައި ހޫރައިންއަށް ހުރެވުނީއެވެ. އެ ވާހަކަތަކާ ދެކޮޅު ހަދާނޭ ގޮތެއް ވިސްނުމަކަށް ނައެވެ.\n"މިވަގުތު މިތާ ހުރެ ތި ދެ ލޮލުގައި ބޮސްދޭން ހިތް އެދެނީ... ހެ ހެ... އެކަމަކު... ޕާމިޓްނެތި ކިހިނެއް ދޯ." ސަމާސާގެ ރާގުގައި ބުނެ ޒެހެން ހީނލިއެވެ. ހޫރައިނަށް ފިޔަވަޅު އަޅާލެވުނީ ފަހަތަށެވެ. އަމިއްލަ ހިތްދެކެ އޭނާ ބިރުގަތީއެވެ. އެވަގުތު އަނެކާގެ ގާތްކަމަށް އެދެވުނީ ހަމައެކަނި ޒެހެންއަށް އެކަންޏެއް ނޫނެވެ. ޒެހެންގެ މޫނުގައި އެ ރީތި ހިނިތުންވުމުގައި އަތްލަން ހޫރައިންގެ ހިތް ގޮވާލީއެވެ. އަވަސްއަވަހަށް ހޫރައިންއަށް އެނބުރިލެވުނެވެ. ޒެހެންއަށް ފުރަގަސްދިނީއެވެ. ހިތް ކަސިޔާރުވީ ވަގުތު ޝައިތާނާ އަތުވެއްޖެކަމުގެ އިހްސާސް ކުރެވުނީއެވެ. ގަނޑުފެންކޮޅެއްހާ ދެއަތްތިލަ ފިނިވެގެން އައެވެ. މިއީ ކުރީން ވީގޮތެއް ނޫނެވެ.\n"ދެ ކުދީން..." ހަސީނާގެ އަޑާއެކު ޒެހެންއެކޭ އެއްވަރަށް ހޫރައިން ވެސް ސިހުނެވެ. ޒެހެންގެ މޫނުގައިވީ އަސަރުތައް ވަގުތުން ބަދަލުކޮށްލިއެވެ. އޭނާ ހޫރައިންއަށް ބަލާފަދައިން ދުނިޔެމަތީން އެއްވެސް އަންހެނަކަށް ނުބެލޭނެއެވެ.\n"ކީއްވެ ކޮޅަށް ތިތިބީ. ޒެހެން ފްރީގަޑިއަކީތަ؟" ފެނުނު ކަންކަން ފާހަގަނުވާ ކަމަށް ހަދާ ހަސީނާ ވާހަކަދެއްކިއެވެ.\n"ނޫނޭ... އިރުކޮޅަކުން ގަޑި ފެށޭނެ. ހޫރް ފެނުނީމަ މަޑުކޮށްލީ." އަތުކުރީ އޮތް ގަޑިއަށް ބަލާލާފައި އާދައިގެ ގޮތަކަށް ޒެހެން ބުންޏެވެ. ހަސީނާ އައުމުން ކުއްލިއަކަށް ޒެހެން ހިނގައްޖެނަމަ ހީކޮށްފާނޭ އެއްޗަކާމެދު ޒެހެން ވިސްނާލީއެވެ. އެހެންވެ ހަސީނާއާއެކު އައިސް ގޮނޑިތަކުން ގޮނޑިއެއްގަ އިށީނެވެ.\n"އަދިވެސް ތި އަންގިގަނޑު ހިފައިގެންތަ ތިއުޅެނީ. ތި ބާއްވާފަ އާދޭ." ހޫރައިންގެ އަތުގައި އޮތް މަސައްކަތު އަންގި ފެނި ހަސީނާ ބުންޏެވެ. އަތުގައި އޮތް އިރު ވެސް އޭގެ މަތިން ހޫރައިން ހުރީ ހަނދާންނެތިފައެވެ. ހަލުވިފިޔަވަޅުގައި ހޫރައިން އެތަނުން ހިނގައިގަތެވެ.\n"ހަސީނާ ދައްތައަށް ހޫރައިން ވަރަށް ރަނގަޅަށް އެނގޭ ދޯ." ޒެހެން އަހާލިއެވެ. ހަސީނާ ނިކަން އަވަހަށް ހޫން ލައްވާލިއެވެ.\n"ހޫރައިން އަބަދުވެސް އެހާ މަޑުމަޑުންތަ ހުންނަނީ." ޒެހެން ދެން ވެސް ސުވާލުކުރީ ހޫރައިންއާ ބެހޭ ގޮތުންނެވެ.\n"ހޫރައިން ހުންނަގޮތުން ހިޔެއްނުވޭތަ." ސީދާ ޖަވާބެއް ހަސީނާ ނުދިނެވެ.\n"ފޮތެއްގެ ބޭރުގަނޑުން ނޭނގޭނެ އެކައްޗެއް ވެސް." ހިނިއައިސްފަ އިނދެ ޒެހެން ބުނެލިއެވެ. ހަސީނާ ކައިރިއަށް ވެސް ހިނިއައެވެ.\nހޫރައިން އެނބުރި އައިއިރު ހަސީނާ އިނީ އެކަންޏެވެ. އޭނާ ހޫރައިންއަށް ދައްކާލީ ކަނާއަތްފަރާތުގައި ޖެހިގެން ހުރި ގޮނޑިއެވެ. ހޫރައިން އައިސް އެ ގޮނޑީގަ އިށީނުމުން ހަސީނާ އަހާލީ އެންމެންނާއެކު ސައިބޯން ދާނަންތޯއެވެ. އެއާއެކު ހޫރައިން ބޯހޫރާލީއެވެ. ވަގުތުކޮޅަކަށް ހިމޭނުން އިނދެފައި ހޫރައިންއަށް ހަސީނާ ގޮވާލިއެވެ. އެ ވާހަކައެއް ހޫރައިންއާ ނުދައްކާ ނީނދެވުނީއެވެ.\n"ޒެހެންއާ އޮތީ އެކުވެރިކަންތަ ނޫނީ އެއަށްވުރެ ގާތް ގުޅުމެއްތަ؟. ދެކުދީން ބައްދަލުކުރާތަން ވަރަށް ގިނައިން ހަސިންތައަށް ފެންނާތީ."\nހޫރައިންއަށް ވާހަކަދައްކަން އުނދަގޫވިއެވެ. ޚިޔާލުތަކުގެ ތެރެއަށް ގެއްލިފައި އިނދެވުނީއެވެ. ހަސީނާ ކައިރީ ޒެހެންގެ މަޤްޞަދު ބުނަންވީތޯ ހޫރައިން ހިތަށް އަރައެވެ. ނޫނީ މަންމަ ކައިރިން ޚިޔާލަކަށް އެދެންވީބާއެވެ. ކައިވެންޏެއްގެ ވާހަކަ މިހާރު އެންމެ ގިނައިން ހޫރައިން ކައިރީ ދައްކާ މީހަކީ މަންމައެވެ.\n"ހޫރައިން... ދަރިފުޅާ... ވާހަކަދައްކަބަލަ. ޒެހެން ކަމެއް ބޭނުމީތަ؟." ހޫރައިންގެ ވައަތްތިލައިގަ ހަސީނާ ހިފާލިއެވެ. މަޑުމަޑުން އެ އަތްތިލައިގަ ހަސީނާ ފިރުމިއެވެ. ހޫރައިންއަށް ކޮންމެ ވާހަކައެއް ވެސް ދެއްކޭހާ ގާތް މީހެއްކަން ހަސީނާގެ އެ ހަރަކާތް ބުނެދޭން މަސައްކަތް ކުރިއެވެ. އެހިނދު ހޫރައިން ހަސީނާއަށް ބަލާލާފައި ބޯޖަހާލީއެވެ. ހައިރާންކަން ހަސީނާއަށް ލިބިގެންދިޔައެވެ.\n"ކޮންކަމަކު އޭނާ އަންނަނީ." ކުއްލިއަކަށް ހަސީނާއަށް އަހާލެވުނެވެ. ޒެހެންގެ ހިނިތުންވެފައިވާ މޫނާއި ފެންނަ ހިތްހެޔޮކަމުގައި ފޮރުވިފައި އެހެން މީހަކު ހުރެދާނޭ ހަސީނާގެ ހިތަށް ވަނީ ކީއްވެކަމެއް ނޭނގެއެވެ. ހޫރައިންއަށް ގެއްލުމެއް ލިބިދާނޭތީ ހިތް ބިރުގަތުމުން ވަން ޙިޔާލަކަށް ވެދާނެއެވެ.\n"ކަ... ކައި... ވެނި..." ބުނަން ނުބުނަން އުޅޭހެން ހޫރައިންއަށް ބުނެވުނީ އެވަރަށެވެ.\n"ކައިވެނި... ދަރިފުޅާ ކައިވެނިކުރަންތަ؟... ޒެހެން ބޭނުންވަނީ ކައިވެނިކުރަން." އިވުނު ބަސް ނަގައިގަންނަން ހަސީނާއަށް ދަތިވީ ކަހަލައެވެ. ހޫރައިން ޖަވާބުގައި ބޯޖަހާލީއެވެ. އަޖައިބުވެ އަންތަރީސްވީ ފަދަ އަސަރަކާއެކު ދެބުމަ ހިއްލާލައި ކައިރިކޮށްލައިގެން ދެ ލޯ ބޮޑުކޮށްލެވިފައި ހަސީނާއަށް އިނދެވުނެވެ. ބަހެއް ކިޔަން ނޭނގިފައެވެ. އެހެން އިނދެފައި އޭނާ ހީނލައިފިއެވެ. ހޫރައިންގެ އަތުގައި ފިރުމާލިއެވެ.\n"ދެން ދަރިފުޅު ކީކޭ ބުނީ... ޔޫކްގެ ވާހަކަ ބުނިންތަ؟." ހިނިއައިސްފަ ހަސީނާއަށް އަހާލެވުނެވެ.\n"ނުބުނަން އެއްވެސް އެއްޗެއް. ދަރިއަކު ހުންނަކަން ފިޔަވާ އެއްވެސް އެއްޗެއް އޭނާއަކަށް ނޭނގޭނެ. އޭނާ ހީކުރަނީ ވަރަށް ފަސޭހަކަމެކޭމީ. އެކަމަކު ކައިވެންޏަކީ އަހަންނަށް ކިހާ އުނދަގޫ ނިންމުމެއް. ހަސިންތާ!... ހަސިންތައަށް އެނގެއެއްނު."\n"ދަރިފުޅަށް ޒެހެން ކަމުނުދަނީތަ؟." ހަސީނާ އަހާލިއެވެ.\n"ނޭނގެ..." އިސްއޮބާލަމުން ހޫރައިން ބުނެލިއެވެ. އެހެންނަމަވެސް އޭނާގެ ހިތް ގޮވަމުން ދިޔައީ އެއީ ދޮގެއް ކަމެވެ.\n"ދަރިފުޅަށް ކަމުނުދާނަމަ އެމީހަކާ ވާހަކައެއްނުދައްކާނެ. ހަސިންތައަށް ޔަގީންކަމާއެކު ބުނަން ކެރޭ. މިއަދު މިތަނުގައި ދެ ކުދީން ވާހަކަދައްކަން ތިބިއިރު، އެގޮތަށް ހިލޭ ފިރިހެނެއްގެ ކުރިމަތީ ހޫރައިން ނުހުންނާނެ އެމީހެއްގެ ކަމުދާ ކަހަލަ ސިފަތަކެއް ނެތްނަމަ. މަގޭ ދަރިފުޅާ... ﷲގެ އޯގާވަންތަކަން ހަނދާންނައްތާނުލާ. އެކަލާނގެ ދަރިފުޅަށް ޓަކައި ކަމެއް ޚިޔާރުކޮށްދެއްވައިފިނަމަ އެކަމަށް ފުރަގަސްދޭ ކުއްޖަކަށް ވާން ނޫޅޭ. އެއަށްވުރެ ވިސްނޭ ދަރިއެއް ހޫރައިންއަކީ."\n"ކިހިނެއް ޔަގީންކުރާނީ؟ ކިހިނެއް ހަސިންތާ... މީހުންގެ ގޮތެއް ނޭނގޭ. ބޭނުންވާ ކަންތައް ހަސީލުވުމުން ބަދަލުނުވާނެކަމެއް ކިހިނެއް އެނގެނީ. އަހަންނަށް ލިބުނު އަނިޔާއަށްއަށްވުރެ ބޮޑު އަނިޔާއެއް ނޫންކަމެއް ނޭނގެ ދެން ލިބޭނީ. ޔޫކްއާއި މަންމައަށް ނިކަމެތިކަމެއް އަތުވެއްޖެނަމަ އަހަރެން ދިރިހުންނާނީ ކިހިނެއް." ހޫރައިންގެ ލޮލުން ފާޅުވޭވޭ ހުރީ ކަންބޮޑުވުމެވެ. މީހަކު ކިތަންމެ ރަނގަޅުކަމަށް ފެނުނަސް އިތުބާރުކުރާން ޖެހިލުންވަނީއެވެ.\n"މަންމައާ ވާހަކަދައްކާ. ސުމައްޔާއަކީ އަހަންނަށްވުރެ ޚިޔާލު ތަނަވަސް ތޫނިފިލި އަންހެނެއް. ﷲގެ ރަޙުމަތް އޭނާއާއެކުވޭ. ﷲގެ ވާގިފުޅާއެކު އޭނާ ދަރިފުޅަށް މަގުދައްކާނެ. ކަންތައްކުރަންވީގޮތް ބުނެދޭނެ. އަހަރެންނަށްވުރެ އެކަހަލަ ކަންކަމުގައި އޭނާ މާކުޅަދާނަ." ހަސީނާ ހިނިތުންވުމެއް ދިނެވެ.\n"މަންމަ އެދެނީ އަހަރެން ކައިވެންޏަކާމެދު ވިސްނުން. ހަމަޖެހޭ ރީތި ދިރިއުޅުމެއް އުޅޭތަން ދުށުން. އެކަމަކު އަހަރެން ކަހަލަ އަންހެނަކަށް މަންމަ އެބުނާ ފަދަ އުފާވެރި ދިރިއުޅުމެއް ލިބިދާނެތަ؟." ހޫރައިންގެ އަމިއްލަ ނަފްސަށް ގަބޫލުނުކުރެވެނީއެވެ.\n"ލިބޭނެ... އިންޝާ ﷲ، ލިބޭނެ އެފަދަ ދިރިއުޅުމެއް. ހަސިންތަގެ ދުޢާއަކީ ވެސް އެއީ." ހަސީނާ ބުނެލީ ނުހަނު ޔަގީންކަމާއެކުއެވެ.\nހޫރައިންއަށް ލިބިފައިވާ ވަރުބަލި ކަމުގެ އަސްލަކީ ޚިޔާލުތަކާއި ފިކުރުތައް ގިނަވުމެވެ. އޭނާއަށް ޒެހެން މިއަދު އެ ދެއްކި ވާހަކަތަކާ މެދު އެހެން ފަހަރުތަކަށްވުރެ ބޮޑަށް ވިސްނެނީއެވެ. ޔޫކް ގޮވައިގެން ސްކޫލުން ހޫރައިން ނުކުތެވެ. ތަންކޮޅެއް ބާރަށް ހިނގަން ޔޫކް އުޅޭތީ ކިހިނެއްވީތޯ ހޫރައިންއަށް އަހާލެވުނެވެ. ޔޫކް ވާހަކައެއް ބުނަންވީއެވެ. މީހުންގަނޑުގެ ތެރެއިން މަންމަ ނެރިގެން ދުރަށް ގެންގޮސްފައި ނޫނީ ވާހަކަދެއްކުން ދަތިވާނެތީ އޭނާ ހިނގުން ބާރުކޮށްލީއެވެ.\n"ދެން ބުނެބަލަ." މީހުންތަކުން އެއްފަރާތްވެ ދުވާރުމަތީ އެ ދެމައިން އެކަނިވުމުން ހޫރައިން ބުނެލިއެވެ.\n"ޔޫކް ފެނުނީ ޒެން. މަޖާ ކުއްޖެއް އެއީ." ޔޫކް ފާޑަކަށް ހިނިއައިސްފަ ބުނެލިއެވެ.\n"އާ ފްރެންޑެއްތަ؟." ހޫރައިންއަށް މާބޮޑަކަށް ޔޫކް ދެއްކި ވާހަކަ ދޭހައެއްނުވިއެވެ.\n"މަންމި ފްރެންޑެއް... ޒެން... އެއްކަލަ އަނެއް ދުވަސް ޔޫކްމެން ފަހަތުން އައީނު ކުއްޖެއް. އަތުގަ ބޭސް އަޅާފަ ހުރި. މަންމި ސްކޫލުގަ އުޅެއެއްނު. މަންމީ ތިންކް..." ހޫރައިންނަށް ހަނދާންކޮށްދޭން ޔޫކް މަސައްކަތް ކުރިއެވެ. (ނުނިމޭ)


SunOnline: Anekkaa ves candidate in thakehge nan anburaa gengosfi\nއަނެއްކާވެސް ކެނޑިޑޭޓުންތަކެއްގެ ނަން އަނބުރާ ގެންގޮސްފި\nއަހުމަދު ޖައިޝަން 18 Aug 2020, 16:32\nލޯކަލް ކައުންސިލް އިނތާހުބުގައި ޕީޕީއެމްގެ ފަރާތުން ވާދަކުރާ ކެންޑިޑޭޓުން ކަނޑައެޅުމަށް ބާއްވި ޕްރައިމަރީގެ ތެރެއިން -- ސަން ފޮޓޯ/ ފަޔާޒު މޫސާ\nލޯކަލް ކައުންސިލްތަކުގެ އިންތިޚާބާއި އަންހެނުންގެ ތަރައްގީއަށް މަސައްކަތްކުރާ ކޮމިޓީގެ އިންތިހާބަށް ކުރިމަތިލާފައިވާ ކެންޑިޑޭޓުންގެ ތެރެއިން އަނެއްކާވެސް ކެނޑިޑޭޓުންތަކެއްގެ ނަން އަނބުރާ ގެންގޮސްފި އެވެ. މިފަހަރު ވަނީ ހަތަރު ކެނޑިޑޭޓެއްގެ ނަން އަނބުރާ ގެންގޮސްފަ އެވެ.\nލޯކަލް ކައުންސިލްތަކުގެ އިންތިހާބުގެ ހާއްސަ ގާނޫނު 2020ގެ ތިންވަނަ މާއްދާގެ (ށ) ދަށުން، ކެންޑިޑޭޓުންގެ ނަން އަނބުރާ ގެންދިއުމުގެ ފުރުސަތު ހުޅުވާލީ މިދިޔަ ޖޫން މަހުގެ 23 ގައެވެ. އޭގެ ފަހުން ވަނީ މީގެކުރީންވެސް ވަނީ 23 ކެނޑިޑޭޓެއްގެ ނަން އަނބުރާ ގެންގޮސްފަ އެވެ.\nއިލެކްޝަންސް ކޮމިޝަނުން ވަނީ ނަން އަނބުރާ ގެންދިޔަ ކެންޑިޑޭޓުންގެ މައުލޫމާތު އާންމުކޮށްފަ އެވެ.\nމިފަހަރު ނަން އަނބުރާ ގެންގޮސްފައި ވަނީ ޕީޕީއެމްގެ ފަރާތުން ކުރިމަތިލި ދެ ކެނޑިޑޭޓުންނާއި އެމްޑީޕީގެ ފަރާތުން އިންތިހާބަށް ކުރިމަތިލާފައިވާ ދެ ކެނޑިޑޭޓުންނެވެ.\nލޯކަލް ކައުންސިލް އިންތިހާބަށް ކުރިމަތިލި ކެންޑިޑޭޓުންގެ ތެރެއިން 27 ކެންޑިޑޭޓެއްގެ ނަން މިހާތަނަށް ގެންގޮސްފައިވާއިރު ފަސް ކެންޑިޑޭޓެއްގެ ނަން ވަނީ އިލެކްޝަންސް ކޮމިޝަނުން އުނިކޮށްފަ އެވެ. އެ ކެންޑިޑޭޓުންގެ ތެރޭގައި ނިޔާވި ކެނޑިޑޭޓެއް ހިމެނެ އެވެ.\nމި އަހަރުގެ އޭޕްރިލް މަހު ބާއްވަން ތާވަލުކޮށްފައި އޮތް ލޯކަލް ކައުންސިލްތަކާއި އަންހެނުންގެ ތަރައްގީއަށް މަސައްކަތްކުރާ ކޮމިޓީތަކުގެ އިންތިހާބު، ކޮވިޑް19 އާ ގުޅިގެން ވަނީ އަންނަ އަހަރަށް ފަސްކޮށްފަ އެވެ.\n65 ކެންޑިޑޭޓުން ނަން އަނބުރާ ގެންގޮސްފި\nގާނޫނަށް އިސްލާހު ގެންނަނީ ޕްރެޝަރެއް އޮވެގެން ނޫން: އީސީ\nކުއްލި ޖަލްސާގައި ބޮޑެތި މައްސަލަތައް ނުބެލޭގޮތަށް ހަދައިފި


އެންމެ ރީތި ވާހަކަ (ތިންވަނަ ބައި) | ތާރީޚް | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ތާރީޚް އެންމެ ރީތި ވާހަކަ (ތިންވަނަ ބައި)\nއަޙްމަދު އަޖްމަލް ޙާމިދު\n19 އޯގަސްޓު 2011\nޒުލައިޚާއަށް މިވާހަކަތައް އިވިވަޑައިގަތުމުން ޠަބީޢީގޮތުން އެކަމަނާގެ ހިތްޕުޅު ނުތަނަވަސްވެގެންދިޔައެވެ. އެކަމަނާއަށް ޔަޤީންވާ ގޮތުގައި ޔޫސުފްގެފާނުހާ ރީތި ފިރިހެނެއްގެ އަވާގައި އަންހެނަކު ނުޖެހި ނުދާނެއެވެ. އެކަމުގައި އެކަމަނާއެއް އަދި ކިއެއްތަ؟ ކޮއިލުތެރޭ ބޭކަނބަލެއް ތަފާތެއް ނުވާނެއެވެ. އެކަލޭގެފާނުގެ ރީތިކަމުގެ ކުރިމަތީގައި އެކަމަނާގެ ނިކަމެތިކަންހުރި މިންވަރު އެއަންހެނުންނަށް އަނގައިދެއްވުމަށްޓަކައި އެކަމަނާ ރޭއްވެވީ އެކަމަނާއަށް ކުރިމަތިވި ފިތުނަވެރިކަން އެއަންހެނުންނަށްވެސް ކުރިމަތި ކުރުވާށެވެ.\nއެކަމަނާ އެމީހުންނަށް ވަރުގަދަވެގެންވާ ޖާފަތަކަށް ދަޢުވަތުދެއްވިއެވެ. އެއްވެސް އަންހެނަކު އިސްވަޒީރުގެ އަނބިކަމަނާއާ އެއްސުފުރާއެއްގައި ކެއުމުގެ ޝަރަފު ދޫކޮށްލާކަށް ބޭނުމެއް ނުވެއެވެ. އެމީހުން ދެކުނުގޮތުގައި މިއީ ޔޫސުފްގެފާނާ ސީދާ ބައްދަލުކޮށްލުމަށް ލިބޭނެ ރަނުގެ ފުރުޞަތެކެވެ. ދައުލަތުގެ ވަޒީރުންގެ އަނބިއަނބިކަނބަލުންގެ ތެރެއިން ޒުލައިޚާގެ ގާތް އެކުވެރިންވެސް އެކަމަނާގެ އަރިހުގައި ސަމާސާކުރައްވަމުން، ޔޫސުފްގެފާނު އެކަނބަލުންނަށް ތަޢާރަފުކޮށްދޭ ގޮތުގެ މަތިންނޫނީ އެޖާފަތަށް ވަޑައިނުގްނަވާނޭކަމަށް ވިދާޅުވިއެވެ.\nދަޢުވަތު ދެވުނީ ހަމައެކަނި އަންހެނުންނަށެވެ. ޖާފަތް ފެށިއްޖެއެވެ. މަޖަލާއި ހުނުންވަނީ ގަނޑުވަރު ގުގުމާލާފައެވެ. ދަޢުވަތު ދެވިފައިވާ އަންހެނުން ތިބީ ޔޫސުފްގެފާނުގެ ވާހަކަދައްކާ ހިތްވެފައެވެ. ނަމަވެސް އެއީ މިފަދަ މެހެފިލްތަކުގެ އަދަބާއި ޚިލާފުކަމަކަށްވާނެތީ ހަނުން ތިބީއެވެ. މިސަބަބަށްޓަކައި ޒުލައިޚާ ޔޫސުފްގެފާނުގެ ވާހަކަ ފެއްޓެވުމުން އެމީހުން ހައިރާންވިއެއެވެ. އެކަމަނާ ވިދާޅުވިއެވެ. "އަޅުގަނޑު ޒުވާން އިބްރީ ފިރިހެން އަޅު، ޔޫސުފްދެކެ ލޯބިވާކަމަށް ބަޔަކު ވާހަކަދައްކާތީ އަހައިފީމެވެ." ކުއްލިއަކަށް ހުނުމާއި މަޖަލުގެ އަޑު ކެނޑިގެން ހިންގައްޖެއެވެ. ކެއުމުގައާއި ސަލާން ގަލާންކުރުމުގައި ހަރަކާތްކުރެވި ކުރެވި ހުރި އަތްތައް ހުއްޓި، ކޮޅު ކޮޅަށް ބަލަމުންދިޔަ ލޯތައް އިސްވަޒީރުގެ އަނބިކަމަނާއަށް އަމާޒުވެއްޖެއެވެ. މެހެމާނުން ކެއުމަށް މޭވާ ގެނެސްދިނުމަށް ގަނޑުވަރުގެ ޚާދިމުންނަށް އަމުރުކުރައްވުމުން ޒުލައިޚާ ވިދާޅުވިއެވެ. "އަޅުގަނޑު އިޢުތިރާފްވަމެވެ. އެއީ ޗާލު ޒުވާނެކެވެ. އަދި އޭނާދެކެ އަޅުގަނޑު ލޯބިވާކަމަށް އިންކާރެއް ނުކުރަމެވެ. އަދި ކިއެއްތަ؟ އޭނާދެކެ ލޯބިން އަޅުގަނޑު އުޅޭތާ ލައްކަ ދުވަސް ވެއްޖެއެވެ."\nއިސްވަޒީރުގެ އަނބިކަމަނާގެ ވާހަކަފުޅުގެ ފަހުބައިގައި މިއައި އިޢުތިރާފުގެ ސަބަބުން ހައިރާނުން އަނގަތައްހުޅުވި އެކަނބަލުންގެ ހިތްތަކަށްވެރިވެފައިވާ ނުތަނަވަސްކަންވެސް ފިލައިގެން ހިނގައްޖެއެވެ. މެހެމާނުން ކައި ނިންމުމަށްފަހު އަނގަ ފޮނިކޮށްލުމުގެ ގޮތުން ގެނެސްދެވިފައިވާ އެކި ކުލަކުލައިގެ މޭވާތަކަށް ތޫނު ވަޅިތަކުން އިންޞާފުކުރަން ފަށައިފިއެވެ. މިދަނޑިވަޅުގައި ޒުލައިޚާ ޔޫސުފްގެފާނަށް މެހެމާނުންގެ ކުރިމައްޗަށް ނުކުމެވަޑައިގަތުމަށް ވިދާޅުވިއެވެ. ޔޫސުފްގެފާނު ޖާފަތް ހިންގަމުންދިޔަ މާލަމަށް ވެދެވަޑައިގަތީ ނުހަނު ރިވެތިކޮށެވެ. އޭރު އެކަލޭގެފާނު ހުންނެވީ އިސްޖައްސަވައިގެނެވެ. ޒުލައިޚާ އެކަލޭގެފާނަށް ނަމުން މުޚާޠަބުކުރެއްވުމުން އެކަލޭގެފާނުގެ ނަޔާ މޫނުފުޅު އުފުއްލަވާލެއްވިއެވެ. މެހެމާނުން ދިޔައީ ހައިރާންވެ ތަރިލައިގެންނެވެ. އެކަލޭގެފާނުގެ މޫނުފުޅުވަނީ އުޖާލާވެގެންނެވެ. އެނިއަނެތި މޫނުފުޅުގައިވަނީ ފިރިހެންވަންތަކަމުގެ އެފަދަ މާދިރީއެއްނުވާފަދަ ރީތިކަމުގެ ވިދުވަރެވެ. އެޠާހިރު މޫނުފުޅަށް ބަލައިފި އިންސާނެއްގެ ރޫހަށް ދާންދެން ތަސައްލީ ލިބޭފަދަ މަޢުޞޫމްކަމެއް އެކީރިތި މޫނުފުޅުން ފާޅުވޭވޭ ހުއްޓެވެ.\nއެއަންހެނުންގެ ލޯތައް އަމާޒުވެފައިވަނީ ޔޫސުފްގެފާނަށެވެ. އެމީހުން ހައިރާންވެ އާޝޯޚުވިއެވެ. އެމީހުންނަށް އެމީހުންގެ އަތްތަކުގައިވާ ވަޅިތަކުގެ ތޫނު މިޔަތަކާއި މެދު ސަމާލުވާންވެސް ހަނދާނެއްނެތެވެ. އަދި މޭވާތަކާއެކު އަތްތައްވެސް ކޮށެމުންދިޔައިރު ރޭކާވެސް ނުލިއެވެ. ޔޫސުފްގެފާނަށް ގެއްލިފައިތިބިވަރުން ތަދު އިޙްސާސުވުމުންވެސްވަނީ މަޙްރޫމްވެފައެވެ. އެއަންހެންތަކުންގެ ޟަމީރުތައް ޚުދު އެމީހުންގެ މާއްދީ ހަށިތަކަށް އެނގުމަކައިނުލާ އެންމެހާ ހިއްސުތަކައިގެން އެ ހައިރާން ކުރަނިވި ޢަޖައިބުގެ "ސިހުރުގެ" ތެރެއަށް ވާފިއްލުނީއެވެ. އެތަނުން އެއް އަންހެނަކަށް ބޭއިޚްތިޔާރުގައި ބުނެވުނެވެ. "ﷲ ގެ ހުސްޠާހިރުވަންކަމާއެވެ!" "މިއީއަކީ އާދަމުގެ ދަރިއެއްވާ ނޫނެވެ!" އެހެން އަންހެނަކު ބޯ ރީތިކޮށްލަމުން ބުނާ އަޑު އިވެއެވެ. "މިއީ ހަމަކަށަވަރުން، މާތްވެގެންވާ މަލާއިކަތަކު ކަމުގައި ނޫނީ ނުވާނެއެވެ." އެއިގެ ތެރެއިން އަންހެނަކު އިތުރުކޮށްލިއެވެ.\nމިހުރިހާ ކަމެއް ބައްލަވަން ހުންނަވާފައި ޒުލައިޚާ ވިދާޅުވިއެވެ. "ތިޔަކަނބަލުން އަޅުގަނޑަށް މަލާމަތްކޮށް ވާހަކަދެއްކީ، އޭނާއާ މެދުގައެވެ. އަޅުގަނޑު އޭނާގެ ކިބައިން ނުބައި ކަންތަކަށް އެދުނީމެވެ. އެހިނދު އޭނާ އެކަމުން ރައްކާތެރިވެގަތެވެ. ތިޔަ ކަނބަލުންވެސް ތިޔަވަނީ އެޔޫސުފްގެ ޖާދޫގައި ޖެހިފައެވެ. ތިޔަކަނބަލުންގެ އަތްތަކަށް ވެފައިވާ ގޮތް ނިކަން ބައްލަވާށެވެ." ދެން އެއަށްފަހު އެއެންމެންގެ ކުރިމަތީގައި ޔޫސުފްގެފާނަށް އިންޒާރެއްގެ ގޮތުން ވިދާޅުވިއެވެ. "އަޅުގަނޑު އޭނާއަށް އަމުރުކުރާ ކަންތައް ނުކޮށްފިނަމަ، ޖަލުގައި އޭނާ ހައްޔަރުކުރެވޭނެއެވެ. އަދި އޭނާ ވާންޖެހޭނީ ނިކަމެތިވެގެންވާ މީހުންގެ ތެރެއިންނެވެ."\nއެހިނދު ޔޫސުފްގެފާނު އެކަލޭގެފާނުގެ ދީލަތިވަންތަ ރަސްކަލާނގެއަށް ކުއްތަންވެ ވަޑައިގެން ދުޢާކުރެއްވިއެވެ. "އަޅުގެ ވެރިރަސްކަލާކޮ! މިއަޅާ ކުރުމަށް އެމީހުން އެދޭކަންތަކަށްވުރެ، ޖަލުގައި ހައްޔަރުވުންވެސް، މިއަޅާއަށް ލޮބިވެތިކަން މާބޮޑެވެ. އަދި އިބަރަސްކަލާނގެ އެމީހުންގެ މަކަރުވެރިކަން މިއަޅާގެ ކިބައިން ދުރުނުކުރެއްވިނަމަ، މިއަޅާ އެމީހުންނަށް ލެނބިގެން ހިނގައިދާނެއެވެ. އަދި ޖާހިލުންގެ ތެރެއިން މިއަޅާ ވެދާނެއެވެ." އެކަލޭގެފާނުގެ ރަޙްމާންވަންތަ ރަޙީމްވަންތަ ރަސްކަލާނގެ އެކަލާނގެ އަޅާގެ މިދުޢާ އިޖާބަކުރެއްވިއެވެ.\nއެރޭ ޒުލައިޚާ އެކަމަނާގެ ފިރިކަލުންނަށް އެކަމަނާގެ އަބުރު ރައްކާތެރިކުރެވޭނެ ހަމައެކަނި ގޮތަކީ ޔޫސުފްގެފާނު ޖަލަށްލުންކަމުގައި ވިސްނައިދެއްވިއެވެ. އެހެންނޫންނަމަ އެކަމަނާއަކަށް އެކަމަނާގެ އަމިއްލަ ނަފްސު ކޮންޓްރޯލް ނުކުރެއްވޭނެ ކަމަށާއި އެމަނިކުފާނުގެ ޢިއްޒަތް ރައްކާތެރިނުކޮށްދެއްވޭނެ ކަމަށެވެ. އިސް ވަޒީރަށް ޔޫސުފްގެފާނަކީ މަޢުޞޫމް ބޭކަލެއްކަން އެނގިވަޑައިގަންނަވައެވެ. އަދި އެކަލޭގެފާނަކީ އަބުރުވެރި ޒުވާން ބޭކަލެއްކަމާއި ވަފާތެރި ޚާދިމެއްކަން އެނގިވަޑައިގަންނަވައެވެ. އަދި މިސަބަބުތަކަށްޓަކައި އެމަނިކުފާނު އެކަލޭގެފާނަށް ލޯބިކުރައްވައެވެ. މަޢުޞޫމް މީހަކު ހުރަގެޖެއްސެވުމަކީ އެމަނިކުފާނަށް ނިންމަވަންޖެހުނު ފަސޭހަ ނިންމެވުމެއް ނޫނެވެ. ނަމަވެސް މިކަމުގައި އެމަނިކުފާނަށް އިތުރު މާގިނަ ގޮތްތަކެއް ފެނިވަޑައެއް ނުގެންނެވިއެވެ. ޒުލައިޚާގެ ލޯމަތިން ޔޫސުފްގެފާނު ގެއްލިއްޖެނަމަ އެކަލޭގެފާނުގެ އަބުރުވެސް ރައްކާކުރެވޭނެކަމަށް އެމަނިކުފާނަށް ވިސްނިވަޑައިގަތެވެ. ކޮންމެއަކަސް، އެރޭ ބުރަ ހިތްޕުޅަކާއެކު އިސްވަޒީރު ޔޫސުފްގެފާނު ހުރެގެއަށް ފޮނުއްވާލެއްވިއެވެ.\nހުރަގެ ވެގެންދިޔައީ ޔޫސުފްގެފާނުގެ ތިންވަނަ އިމްތިޙާނަށެވެ. އެކަލޭގެފާނު ހުރަގޭގައި ހުންނެވި މުއްދަތުގެ ތެރޭގައި މާތް ﷲ ޔަޢުޤޫބްގެފާނުގެ ނިމްތުން ބައެއް ހިންމަވައިދެއްވާ އެކަލާނގެ އަޅާއަށް ޢިނާޔަތްތެރިވެ ވޮޑިގެންނެވިއެވެ. ޔޫސުފްގެފާނަށް ހުވަފެން ތަޢުބީރުކުރައްވަން ދަސްކޮށްދެއްވިއެވެ. އެކަލޭގެފާނާ އެކުއެކީހެން އިތުރު ދެމީހަކު ހުރަގެޖެހުނެވެ. އެކަކީ ރަސްގެފާނަށް ރާފޮދު އަރުވާ މީހާއެވެ. އަނެކަކީ ރަސްގެފާނުގެ ކައްކާއެވެ. ދެމީހުންނަށްވެސް ޔޫސުފްގެފާނުގެ މޫރިތި މޫނުފުޅުން ތަޤްވާވެރިކަމުގެ ނޫރު ވިދާތަން ފެނުނެވެ. އެމީހުންނަށް އެކަލޭގެފާނަކީ އާދައިގެ ކުށްވެރިއެއްނޫންކަން އިޙްސާސްކުރެވުނެވެ. އެހެންވީމައިވެސްކަންނޭނގެއެވެ. ދެމީހުންގެ ސިކުނޑިއަށް އުނދަގުކުރަމުންދާ ކަމެއްގައި އެކަލޭގެފާނުގެ ލަފާފުޅަކަށް އެދުނެވެ. އޭގެ ދެމީހުންނަށް ކުރިމަތިވެފައިވާ ޙާލަތާ ގުޅުންހުރި އާދަޔާ ޚިލާފު ހުވަފެނެއް ދެމީހުންނަށްވެސް ފެނިއްޖެއެވެ. ކައްކާއަށް ފެނުނީ އޭނާގެ ބޯމަތީގައި، ދޮލަނގެއްގައި ރޮށިތަކެއް އުފުލާތަނެވެ. ދެން ދޫނިތައް އައިސް އެއިން ކޮށައި ކައިހަދައެވެ. ރާ އަރުވާ މީހާއަށް ފެނުނީ ރަސްގެފާނަށް ރާ އަރުވާ ތަނެވެ. ނަމަވެސް މިހެންވާނީ ކިހިނެއް ހެއްޔެވެ؟ އޭގެ ދެމީހުން ހުރަގެޖެހުނީ ރަސްގެފާނަށް ޚިޔާނަތްތެރިވިކަމުގެ ތުހުމަތުގައެވެ. ކައްކާއަށް ބޯމައްޗަށް ރޮށިތަކެއް ލައިގެން ހިނގިދާނެހެއްޔެވެ؟ ރާއަރުވާ މީހާއަށް ރަސްގެފާނަށް ރާއަރުވަން، ކިއެއްތަ؟ އަރިސްވެސް ވެވިދާނެ ހެއްޔެވެ؟ އެއިން އެކަކަށްވެސް މިއަނދިރި ހުރަގެއިން ސަލާމަތްވެވިދާނޭކަމުގެ އުންމީދެއް ނެތެވެ. އޭގެ ދެމީހުންވެސް ޔޫސުފްގެފާނުގެ އަރިހަށް މިދެހުވަފެނުގެ ތަޢުބީރު އަދައިގެން ދިޔައެވެ.\nޔޫސުފްގެފާނު ފުރުޞަތުގެ ބޭނުން ހިއްޕަވާ އެއިގެ ދެމީހުންނަށް ދީނަށް ގޮވާލެއްވިއެވެ. އަދި އެމީހުންގެ ޝައުޤުވަރިކަން އަތުލެއްވުމަށް ވިދާޅުވިއެވެ. "އަހަރެންތިޔަ ދެމީހުންނަށް އެތަޢުބީރު ކިޔައިދިނުމުގެ ކުރިޔަކުން ތިޔައިގެ ދެމީހުންގެ ކޮއްތެއް ނާންނާނެއެވެ." އަދި އެއަށްފަހު މާތް ﷲ ގެ އެއްކައުވަންތަކަމަށް ގޮވާލެއްވަމުން ވިދާޅުވިއެވެ. "ﷲ އަށް އީމާންނުވާ ބަޔެއްގެ ދީން، އަހަރެން ދޫކޮށްލައިފީމެވެ. އަދި އެމީހުންނީ އާޚިރަތަށް ކާފިރުވެގެންވާ ބަޔެކެވެ." އަދި އެއަށްފަހު އެކަލޭގެފާނުގެ ތަޢާރަފެއް ދެއްވިއެވެ. "އަދި އަހަރެންގެ ކާބަފައިކަލުން އިބްރާހީމާއި އިސްޙާޤާއި ޔަޢުޤޫބްގެ ދީނަށް އަހަރެން ތަބާވީމެވެ. ﷲ އަށް އެއްވެސް ޝަރީކަކުރުމަކީ އަހަރެމެންނަށް އޮތްކަމެއް ނޫނެވެ. އެއީ އަހަރެމެންނަށާއި މީސްތަކުންނަށް ﷲ ދެއްވި ފަޟްލަވަންތަކަމުގެ ތެރެއިންވާ ކަމެކެވެ. އެހެނެއްކަމަކު، މީސްތަކުންކުރެ ގިނަ މީހުން އެކަލާނގެއަށް ޝުކުރެއްނުކުރެއެވެ." މިހުރިހާ ވާހަކައެއް ދެއްކެވުމަށްފަހު ސީދާ ސީދާ އޭގެ ދެމީހުންނާ ސުވާލުކުރެއްވިއެވެ. "އޭޖަލުގެ ދެއެކުވެރިންނޭވެ! ރަނގަޅީ، ވަކިވަކިވެގެންވާ ކަލާނގެ ތަކެއްތަ؟ ނުވަތަ އެއްކައުވަންތަ، އެންމެ ބާރުވެރިވަންތަ ﷲ ހެއްޔެވެ؟" އަދި އޭގެ ދެމީހުންނާއި އޭގެ ދެމީހުންގެ ޤައުމުގެ މީހުންގެ ޙާލަތާ ބެހޭގޮތުން ޚަބަރުދެއްވިއެވެ. "ތިމީހުންނާއި ތިމީހުންގެ ކާބަފައިން އެ އެއްޗިސަށް ނަންދީފައިވާ އެއްޗެހިތަކަކަށް މެނުވީ، ﷲ ފިޔަވައި ތިމީހުން އަޅުކަމެއް ނުކުރަމުއެވެ. އެ އެއްޗިއްސަށް އަޅުކަންކުރުމަށް އެއްވެސް ޙުއްޖަތެއް މާތް ﷲ ބާވައެއްނުލައްވައެވެ. ﷲ އަށް މެނުވީ ޙުކުމްކުރެއްވުމެއްނެތެވެ. އެކަލާނގެއަށް ނޫނީ ތިޔަބައިމީހުން އަޅުކަންނުކުރުމަށް އެކަލާނގެވަނީ އަމުރުކުރައްވާފައެވެ. އެއީ ޙައްޤު ތެދު ދީނެވެ. އެހެނެއްކަމަކު، މީސްތަކުންގެ ތެރެއިން ގިނަމީހުން އެކަމެއް ނުދަނެއެވެ."\nއޭގެ ދެމީހުންނަށް މާތް ﷲ ގެ މަގަށް ދަޢުވަތު ދެއްވުމަށްފަހު އެމީހުންގެ ހުވަފެނުގެ ތަޢުބީރު ވިދާޅުވެދެއްވިއެވެ. "އޭ ޖަލުގެ ދެ އެކުވެރިންނޭވެ! ތިޔަ ދެމީހުންކުރެ، ރާ އަރުވާ މީހާ ދަންނާށެވެ! ތިބާގެ ސާހިބުމީހާ، ރަސްގެފާނަށް، ތިބާ ރާ އަރުވާނެއެވެ. އަދި ކައްކާ ދަންނާށެވެ! ތިބާ ޞަލީބަށް އެރުވޭނެއެވެ. ދެން ތިބާގެ ބޮލުން ދޫނިތައް ކޮށައި ކާނެއެވެ. ތިޔައިގެ ދެމީހުން އޮޅުންފިލުވަން އުޅޭކަންތައްވަނީ އެގޮތަށް ނިޔާ ކުރައްވާފައެވެ."\nމާގިނަ ވަގުތުތަކެއް ނުހިނގައެވެ. ޔޫސުފްގެފާނު ވިދާޅުވި ގޮތަށް ކަންވެ ނިމިއްޖެއެވެ. ކައްކާ ޞަލީބަށް އެރުވި މަރާލެވިއްޖެއެވެ. އަދި ރާ އަރުވާ މީހާ މިނިވަންވެ ހުރަގެއިން ނުކުތުމުގެ ވަގުތު ކުޑަތަންވަނީއެވެ. ޔޫސުފްގެފާނު އެހިނދު އޭނާއަށް ވިދާޅުވިއެވެ. "އަހަރެންގެ މަތިން ހަނދާން ނައްތާ ނުލައްޗެވެ. ތިބާގެ ސާހިބާ، ރަސްގެފާނުގެ އަރިހުގައި ޖަލުގައި ޔޫސުފް ނަމަކަށްކިޔޭ މަޢުޞޫމް ނަފުސެއްވާ ވާހަކަ ދަންނަވާލަ ދޭށެވެ. އަހަރެންގެ ވާހަކަ ތިބާގެ ސާހިބުމީހާ، ރަސްގެފާނުގެ އަރިހުގައި ކިޔައިދޭށެވެ."\nޝައިޠާނާ މަސައްކަތްކުރަނީ މާތް ﷲ އާ މެދު މީހުން ނާއުންމީދު ކުރުވާށެވެ. އެކަލާނގެ ވަޢުދުފުޅުތައް ނުފުއްދަވާ ކަމަށް ދައްކާ އޭނާގެ އަމިއްލަ ބިލާހުތަކެއް ދައްކާށެވެ. މިގޮތުން މިކަމުގެ ތެރެއަށްވެސް އޭނާ އޭނާގެ ނުބައި ޒަހަރު ފާއްދާލިއެވެ. ޔޫސުފްގެފާނު އެކަލޭގެފާނުގެ ވެރިރަސްކަލާނގެ މަތިން ހަނދުމަނެތިކޮށް އެކަލާނގެ ފިޔަވައި އެހެންމީހުންގެ ކިބައިން މަދަދަށް އެދިވަޑައިގަތުމަށް ވަސްވާސްދިނެވެ. އަދި އެންމެ ފަހުން ރާ އަރުވާ މީހާގެ ގާތުގައި އެފަދައިން ވިދާޅުވެ އެހީއަށް އެދިވަޑައިގަތް ހިނދު ޝައިޠާނާ ރާއަރުވާ މީހާ މިނިވަންވެ ރަސްގެފާނުގެ ޚިދުމަތަށް އަނބުރާ ރުޖޫޢަވުމުން ޔޫސުފްގެފާނުގެ މަތިން ހަނދުމަނެތިކޮށްލިއެވެ. ޝައިޠާނާގެ ނިސްބަތުގައި މިކަންވެސް މި ހިނގާދިޔައީ ވަކި އާމަގަކުންނޫނެވެ. އޭނާގެ ރޭވުން ހުންނާނީ މިބީދައިންނެވެ. އެއީ ހަމަ ނުބައި ހިޔަޅެކެވެ. މިކަމުގެ ސަބަބުން ޔޫސުފްގެފާނަށް ޖަލުގައި އިތުރަށް އަހަރުތަކެއް ހޭދަ ކުރައްވަން ޖެހިވަޑައިގަތެވެ.\nމާތް ﷲ އަކީ ޢަޖައިބެއްފަދަ ފަރާތެކެވެ. އަޅުން އިސްކޮށްދެއްވުމަށް އެދޭ ކަންކަން ފަސްކުރައްވައި އަދި ބައެއްފަހަރު އެކަންކަން ނުކޮށްދެއްވާ ދޫކޮށްލައްވައެވެ. އަދި ފަސްކުރެއްވުމަށް އެދޭ ކަންކަން އިސްކުރައްވައި އަވަހަށް ހިންމަވާދެއްވައެވެ. ބޭރުފުށަށް ބަލާބެލުމަށް މިއީ އަނިޔާވެރި ގޮތެކެވެ. ނަމަވެސް މާތް ﷲ އަކީ އަނިޔާވެރި ފަރާތެއް ނޫނެވެ. އަދި ކިއެއްތޯއެވެ؟އެއިންކޮންމެ ކަމެއްގައިވެސް ލެވިގެން ވަނީ އިންސާނީ ކުޅެދުންތެރިކަމަށް ފެންމަތިކުރެއްވިގެންނުވާ މަތިވެރި އިލާހީ ޙިކުމަތުގެ ދާފަރާއެކެވެ. ކޮންމެ ޢިލްމުވެރިޔެއްގެ މައްޗަށް ހުރިހާ ކަމެއް ދެނެވޮޑިގެންވާ ޢަލީމްވަންތަ ކަލާނގެ ވޮޑިގެންވެއެވެ. އެކަލާނގެ ފަސްކުރައްވަން އިރާދަކުރައްވާފައިވާ ކަމެއް އިސްކުރައްވައިފިނަމަ ވާނޭ ގޮތް މޮޅަށް ދެނެވޮޑިގެންވެއެވެ. ހަމައެފަދައިން އިސްކުރައްވަން އިރާދަކުރައްވާފައިވާ ކަމެއް ފަސްކުރައްވައިފިނަމަ ވާނޭ ގޮތް މޮޅަށް ދެނެވޮޑިގަންނަވައެވެ. ކަންމިހެން އޮތްއިރު ދިމާވާ ކުދިކުދި ކަންކަމާހެދި މި ބާރުވެތި އަދި އެހާމެ އޯގާވަންތަ ރަސްކަލާނގެއާމެދު ނާއުންމީދު ވާންވެއްޖެނަމަ ސަލާމާތެއް ކޮބައި ހެއްޔެވެ؟\nޔޫސުފްގެފާނާމެދުވެސް ވީ އެފަދަ ގޮތެކެވެ. އެކަލޭގެފާނު އެދިވަޑައިގަތީ ވީހާވެސް އަވަހަށް އެއަނދިރި ހުރަގެއިން، އެކުރިމަތިވެފައިވާ އަނިޔާއިން މިންޖުކުރެއްވުމެވެ. ނަމަވެސް މާތް ﷲ އެކަން ފަސްކުރައްވައި އެކަލޭގެފާނު އިތުރަށް އިމްތިޙާނުކުރެއްވިއެވެ. އެކަލޭގެފާނު އެއިމްތިޙާނަށް ކުރިމަތިލެއްވީ ކެތްތެރިކަމާއެކުއެވެ. އެ ހިތްދަތި އަހަރުތައް ހޭދަކުރެއްވީ މާތް ﷲ ހަނދުމަކޮށް އެކަލާނގެއަށް އަޅުކަން ކުރެއްވުމުގައެވެ. މާތް ﷲ އަކީ ޢަޖައިބެއްފަދަ ފަރާތެކެވެ. ކަމެއް ވުމަށް އެންމެ އެކަށޭނަ ތަނަކާއި ވަގުތަކާއި ޙާލަތު އައިސް ޖެހުމުން އެކަމެއް ވުމަށް އިރާދަކުރައްވައެވެ. އެކަލާނގެ "ވާށޭ"ގެ ނިޔާފުޅު އިއްވެވުމާއެކު ލަހެއް ފަހެއް ނުވެ ސަބަބުތައް މެދުވެރިވެ، ތަރުތީބުވެ އެކަމެއް ހިނގަންފަށައެވެ.\nރަސްކަމުގެ ގަނޑުވަރުގައި ވަނީ ރޭގަނޑުގެ އަނދިރިކަމުގެ ފޭރާން ލެވިފައެވެ. ފައިހިލަވަޅުއޮބައި މުޅި ގަނޑުވަރުވެސް ވަނީ ހިމޭންވެފައެވެ. މިހިމޭންކަން ފޫ އަޅުވާލީ ރަސްގެފާނުގެ އަވަހާރަފުޅު ލައްޕަވާ ކޮޓަރިކޮޅުން އިވުނު ހަޅޭކުގެ އަޑެވެ. ޚާދިމަކު އަވަހަށް ކޮޓަރިކޮޅު ހުޅުވާލާ އެތެރެއަށް ވަދެ ބަލައިލިއެވެ. ކަމަކުދާކަށްނެތެވެ. ރަސްގެފާނުވަނީ ދާހިއްލައި ގުނބު ހިލިފައެވެ. ޝާހީ މޫނުފުޅުމައްޗަށް ވަނީ ނުތަނަވަސްކަންވެރިވެ ރޫގިނަވެފައެވެ. ވަގުތުން ޚާދިމަށް ޝާހީ ފަންޑިތަވެރިންނާއި ކާހިނުންނާއި ވަޒީރުން އެއްކުރުމަށް އެންގެވިއެވެ.\nރަސްގެފާނު ރަސްކަމުގެ ކޮއިލުގެ ތެރެއަށް ވެދެވަޑައިގެންނެވިއިރު ދަރުބާރުވަނީ ވިދާޅުވި ފަދައިން ޤާއިމްކުރެވިފައެވެ. އެމަނިކުފާނު ތަޚުތުގައި އިށީނދެވަޑައިގެން ވާހަކަ ފެއްޓެވިއެވެ. "ރޭގައި ތިމަންރަސްގެފާނަށް ނުތަނަވަސްކުރުވާފަދަ ހުވަފެންފުޅެއް ފެނިއްޖެއެވެ. ތިމަން ރަސްގެފާނަށް ފެނިވަޑައިގަތީ ތިމަންރަސްގެފާނު ނީލަ ކޯރުގެ އައްސޭރިގައި ހުންނަވަނިކޮށެވެ. އޭރު ނީލަ ކޯރުގެ ފެންގަނޑު ހިނދެނީއެވެ. އަދި ހިނދެމުންގޮސް ކޯރު ޗަކަސްވެ ކޯރުގެ މަސްތައް ޗަކަގަނޑުގެ ތެރޭގައި ފުމެ ތެޅެން ފަށައިފިއެވެ. ދެން އެކޯރުން ފަލަ ހަތް ގެރިއާއިއެއެއްޗެހީގެ ފަހަތުން ހަތް އަނަރޫފަ ގެރި ނުކުތެވެ. އެހަތް އަނަރޫފަ ގެރި އެހަތްފަލަ ގެރި ކާލިއެވެ. ތިމަންރަސްގެފާނަށް އެތަން ފެނިވަޑައިގަތުމުން ބިރުފުޅުގަތީމެވެ. ދެން ފެނުނީ ހަތް ރޯ ކުރާގަނޑު ކޯރުގެ އައްސޭރިގައި ހެދި ކޯރުގެ ޗަކަގަނޑުގެ ތެރެއަށް އެއެއްޗެހި ގެއްލުނުތަނެވެ. ދެން ހަމައެތަނުން ހަތް ހިކި ކުރާގަނޑު ނުކުތެވެ. އޭ ބޮޑުންނޭވެ! ތިޔަބައިމީހުންނީ ހުވަފެން ތަޢުބީރުކުރާ ބަޔަކު ކަމުގައިވާނަމަ، ތިމަންރަސްގެފާނުގެ މިހުވަފެންފުޅާމެދުގައި، ތިމަންރަސްގެފާނަށް އޮޅުންފިލުވައިދޭށެވެ."\n"ތިޔައީ ހުވަފެނުގެ ހާސަރެކެވެ. ތިޔަހެން ވެދާނެތޯއެވެ؟ތިޔައީ ބިރުވެރި ހުވަފެންފުޅެކެވެ." ފަންޑިތަވެރިން ނިންމިއެވެ.\n"ފަހަރެއްގައި މަނިކުފާނު ރޭގަނޑު މާގިނައިން ފަރިއްކުޅުއްވީކަމަށް ވެދާނެއެވެ." ކާހިނުން ދެންނެވިއެވެ.\n"ފަހަރެއްގައި މަނިކުފާނު އަވަހާރަފުޅުލެއްޕެވީ ރަޖާނާޅުއްވާ ކަމުގައިވާތީ ރޭގަނޑުގެ ފިނި މާބޮޑުވީކަމަށް ވެދާނެނޫންތޯއެވެ؟" އިސް ވަޒީރު ސުވާލުކުރެއްވިއެވެ.\nޝާހީ މުނިފޫހިފިލުވައިދޭ މީހާ މަޖަލަކަށް ބުންޏެވެ. "ރަސްގެފާނު މުސްކުޅިފުޅުވަމުންދާތީ ފެންނަ ހުވަފެންފުޅުތައްވެސް އޮޅުންބޮޅުންވަނީއެވެ."\nއެހުރިހާ އެންމެނަށްވެސް އިއްތިފާޤުވެވުނީ އެއީ ތާކުންތާކު ނުޖެހޭ ބިރުވެހި ހުވަފެންފުޅެއް ކަމަށެވެ.\nމިޚަބަރު ރަސްގެފާނުގެ ރާއަރުވާ މީހާއަށް އިވިއްޖެއެވެ. މިވާހަކަ އިވުމުން އޭނާގެ ހަނދާނަށް އައީ އޭނާ ހުރަގޭގައި ހޭދަކުރި ދުވަސްތަކުގައި ފެނުނު ހުވަފެނެވެ. އަދި އެހުވަފެނާއި ރަސްގެފާނަށް މިފެނިވަޑައިގަތް ހުވަފެންފުޅާ ހުރި އެއްގޮތްކަން ފާހަގަކުރެވުނެވެ. އޭނާގެ ހުވަފެން ތަޢުބީރު ކޮށްދެވުނުފަދައިން އެއިބްރީ ޔޫސުފަށް މިހުވަފެންފުޅު ތަޢުބީރުކުރެވިދާނެބާއެވެ؟ އެއީ އާދައިގެ އިންސާނެއް ނޫނެވެ. މިދުނިޔޭގައި މިޢަޖާއިބެއްފަދަ ހުވަފެންފުޅު ތަޢުބީރުކުރެވޭނެ މީހަކު ހުރި ނަމަ އެމީހަކަށްވާނީ އެޔޫސުފެވެ.\nރާއަރުވާ މީހާ އަވަސްއަވަހަށް ރަސްގެފާނުގެ އަރިހަށްގޮސް ކުރުނީސްކޮށްފައި ޔޫސުފްގެފާނުންގެ ވާހަކަ ކިޔައިދިނެވެ. އަދި ނިންމާލަމުން ދެންނެވިއެވެ. "އޭނާވަނީ މާތް މަނިކުފާނުގެ އަރިހުގައި އޭނާގެ ވާހަކަ ދަންނަވާލަދިނުމަށް އަޅުގަނޑުގެ ކިބައިން އެދިފައެވެ. ނަމަވެސް އަޅުގަނޑު ހަނދާން ނެތުނީއެވެ." ރަސްގެފާނު ޔޫސުފްގެފާނުގެ އަރިހަށް މިހުވަފެންފުޅާ ބެހޭގޮތުން ސުވާލުކުރުމަށް ރާއަރުވާ މީހާ ފޮނުއްވިއެވެ.\n ހުރަގެޖެހުން: ހުރަގެއަށް ލުން، ޖަލަށްލުން.\n ގުނބުހިލުން: ވަރުބަލިވެ މާނޭވާ ލެވުން.\nއެންމެ ރީތި ވާހަކަ (ފަސްވަނަ ބައި)\nއެންމެ ރީތި ވާހަކަ (މުޤައްދިމާ)\nއެންމެ ރީތި ވާހަކަ (ހަތަރުވަނަ ބައި)\nއެންމެ ރީތި ވާހަކަ (ދެވަނަ ބައި)\nއެންމެ ރީތި ވާހަކަ (ފުރަތަމަ ބައި)\nއިސްލާމްދީނުގައި ޙަލާލާއި ޙަރާމް: ގޭތެރޭގައި